
Kuri moteris jaučiasi karaliene? O kiek ap- 
skritai apibūdintų save kaip laukinę moterį? 
Karalienė ir laukinė moteris — nors daugelis 
moterų ir žavisi šiais įvaizdžiais, tačiau tik 
nedaugelis jų leidžia sau tokią moteriškumo 
raišką. Labiausiai moteris šiandien jaudina 
laisvės ir nepriklausomybės ilgesys. Jos ieš- 
ko savyje slypinčio potencialo. Jos nebenori 
būti veikiamos savo profesijos, vyro bei vaikų 
lūkesčių. Šiuolaikinės moterys nori gyventi 
savo gyvenimą. Jos nori suvokti, ką geba 
pačios, kai apibūdina save ne pagal kitų 
lūkesčius, o pagal savo jėgas. 
Anselm Grūn 


Mūsų moteriškumas yra labai daugialypis. 
Atitinkamoje situacijoje galime savęs pa- 
klausti: kokio moteriško bruožo man dabar 
trūksta? Ar išmintingosios Moters, reginčios 
ne vien objektyvią tikrovę, bet žvelgiančios 
giliau bei padedančios man įgyti naują 
supratimą? Gal kovotojos, kuri kaip tik dabar 
turėtų nubrėžti aiškias ribas, kad apsaugotų 
savo moterišką orumą? O gal besikeičiančio- 
sios, kuri jaučia, kas jau sustabarėję ir priva- 
lo keistis? O gal man reikalinga menininkė, 
kuri laikinai paliktų visas pareigas ir užsiimtų 
kuo nors malonesniu? Koks įvaizdis man 
dabar suteiktų jėgų, ko aš norėčiau, kas vėl 
man įkvėptų džiaugsmo gyventi? 
Linda Jarosch 

Anselm Griin 

Kuri moteris jaučiasi karaliene? O kiek apskritai apibūdintų 
save kaip laukinę moterį? Karalienė 1 Laukinė moteris — 
nors daugelis moterų ir žavisi šiais įvaizdžiais, tačiau tik 
nedaugelis jų leidžia sau tokią moteriškumo raišką. Labiau- 
siai moteris šiandien jaudina laisvės ir nepriklausomybės 
ilgesys. Jos ieško savyje slypinčio potencialo. Jos nebenori 
būti veikiamos savo profesijos, vyro bei vaikų lūkesčių. 
Šiuolaikinės moterys nori gyventi savo gyvenimą. Jos nori 
suvokti, ką geba pačios, kai apibūdina save ne pagal kitų 
lūkesčius, o pagal savo jėgas. Kartu moterys dažnai kenčia, 
besijausdamos nesuprastos ir paliktos vienos savo „tapimo 
moterimi“ kelyje. 


Linda Jarosch 


Tarptautinėje moters dienoje dalyvavo ir afrikietės. Jų nuo- 
mone, po vieną jos nebūtų tokios stiprios kaip kad vokietės, 
tačiau iš jų visų kartu galima tikėtis didelės stiprybės. Jos 
taip pat dalijosi įspūdžiu, kad dauguma moterų Vokietijoje 
neatrodo laimingos. Iš tiesų daugelis tų moterų šiandien 
ima vaduotis iš aukos vaidmens ir dažnai joms įskiepyto 
savęs nuvertinimo, kuris ir lemia šį net išoriškai pastebimą 

nepasitenkinimą. Jos pradeda labiau pasitikėti savo mote- 
riškumu ir liaujasi visą atsakomybę dėl savo nesėkmių ver- 
sti tik vyrams. Jos susitaiko su žaizdomis, sukrėtusiomis jų 
gyvenimus, ir eina nauju vidinės laisvės keliu. 


Gerbdamos save ir vertindamos savo moteriškumą, tos mo- 
terys nebesileidžia menkinamos nuvertinančių pastabų. Jos 
žino savo moteriškąją vertę ir tai suteikia joms džiaugsmo 
būti moterimi, o sykiu duoda ir naują lengvumo jausmą. 
Dauguma moterų dabar pačios pradeda gyventi. Kai jos 
sueina draugėn, gali viena kitai išsiverkti, tačiau daug mie- 
liau iš visos širdies kartu kvatojasi. Šiame juoke slypi jėga. 
Tuomet jos pasijunta galinčios gyventi savo jėgomis ir kad 
nebenori vien tik skųstis kitais, kurie trukdo joms gyventi 
iš tikrųjų. 

Feministinis aštuntojo dešimtmečio judėjimas pirmiausia 
kovojo už lygias moterų teises. Taip pat svarbu buvo paneigti 
senas moterų vaidmenų klišes. Tačiau, užuot išryškinus mo- 
ters savitumą ir kitoniškumą, iškilo pavojus moterį prilyginti 
vyrui. Šiandien feministinis judėjimas kalba ne vien apie tai, 
kaip ugdyti lygias moterų teises, bet ir kaip parodyti moters 
savitumą. Jau vien biologine prasme moteris išvystė kitas 
savybes nei vyras. Būtent šitame vyro bei moters skirtin- 
gume ir glūdi ypatingas potencialas. Tačiau čia kalbama ne 
apie tai, kaip įsprausti moterį į konkretaus vaizdinio rėmus. 


Norbertas Bischofas ir jo žmona Doris Bischof-Kėhler, abu 
profesoriaujantys Ciuricho universitete, remdamiesi bio- 
logija ir vystymosi psichologija rašė, kad jau nuo pirmykš- 
čių laikų dėl sąsajų su seksualumu, dauginimusi, vaikų 
auklėjimu ir maisto parūpinimu moterų elgesio būdai susi- 
formavo kitokie nei vyrų. O ką biologija įrašė į mūsų būdą, 
ištrinti ne taip lengva. 


6  KARALIENĖ IR LAUKINI: MOTERIS 


Socialinis argumentas, kad vyrų ir moterų skirtumus lemia 
vien auklėjimas, nėra visiškai teisingas. Jau vaikystėje atsi- 
randa nevienodas nusiteikimas lyties atžvilgiu dėl sėkmės ir 
nesėkmės: „Berniukai linkę savo sėkmę iš esmės registruoti 
kaip asmeninės kompetencijos rezultatą. O nesėkmes - kaip 
tiesiog nepasisekimą arba (nepalankiai) susiklosčiusias išo- 
rines aplinkybes. Tarp mergaičių egzistuoja tendencija ne- 
sėkmės atveju dėl to kaltinti save, tuo tarpu sėkmė traktuo- 
jama ne kaip savo gebėjimų rezultatas, bet kaip „tiesiog 
pasisekimas“ (Bischof, p. 113). Vienodas vyrų ir moterų 
traktavimas, anot Bischofo, labiau skriaudžia moteris, ka- 
dangi pasiekimai vis dar skirstomi pagal vyriškuosius kri- 
terijus. „Tikras lygiateisiškumas bus pasiektas tik tuomet, 
kai bus rimtai pripažinti skirtumai ir visuomenėje tikslingai 
atsižvelgta į kiekvienos lyties stipriąsias ir silpnąsias puses.“ 
(Bischof, p. 115) 

Lyčių suvienodinimas veda nuobodulio link. Moters ir vyro 
skirtybės kelia įtampą, kuri abiem duoda gyvybinės energi- 
jos ir juos abipusiškai įkvepia. Jų skirtingumas reiškia gausą 
ir turtą, jis yra pagrindinė sąlyga gyvybingiems santykiams. 
Šiandien moterims reikia ne suvienodinto bendravimo, bet 
drąsos sau. Jos turėtų savo vertinimo mastelius orientuoti ne 
į vyriškąjį idealą, bet atrasti savąją tapatybę ir taurinti savo 
tipišką moterišką stilių. Tiktai tuomet moterys turės lygių 
galimybių su vyrais. 

Knygoje „Kovoti ir mylėti“, analogiškame kūrinyje vyrams, 
18-lika archetipinių įvaizdžių yra siejami su vyrų figūromis 
iš Biblijos. Daugelis tų archetipų tinka tiek vyrams, tiek 
moterims, net jei moterys juos gyvenime išreiškia skirtin- 
gai. Šioje knygoje taip pat norėtume remtis archetipiniais 
moterų paveikslais ir susieti juos su moterimis iš Bibli- 

jos. Tačiau mums rūpi ne Biblijos ištraukų ir jų užkulisių 
tyrinėjimas, bet archetipinių įvaizdžių, kuriuos atrandame 
Biblijos figūrose, atskleidimas. 


Šiandien labai dažnai stilizuojami negatyvūs moterų įvaiz- 
džiai. Liaupsinama įžūli „ožka“, kuriai sekasi geriau. Kaip 
pavyzdys iškeliama furija. Kai kurios moterys laiko save 
moderniomis raganomis ir labai didžiuojasi šiuo titulu. Stai- 
ga net į prostitutę imama žiūrėti pozityviai, kaip į laisvės 
nuo visų visuomeninės normų pavyzdį. Priešingai šiam 
archetipinių įvaizdžių klaidinimui, vadovaudamiesi Biblijos 
moterų figūromis norėtumėm šiuos įvaizdžius ištaisyti. Ar- 
chetipiniai vaizdiniai turi 1r apvalomosios galios. Negaty- 
viuose įvaizdžiuose, kuriuos žiniasklaida šiandien iškelia 
kaip sektiną pavyzdį, visuomet yra dalis tiesos. Tačiau pa- 
sitelkus archetipą ją būtina išgryninti, kad būtų aiškiai ma- 
toma tikroji įvaizdžių reikšmė ir galia. 

Kartą viena graikų autorė aprašė septynis archetipinius 
moters įvaizdžius: mylinčioji, motina, kunigė, kovotoja, ka- 
ralienė ir laukinė moteris. Panašiu būdu mes atrinkome 14 
archetipų ir susiejome juos su Biblijos moterų figūromis. 
Skaičius 14 — jau nuo seno yra gydantis. Babiloniečiai 
turėjo 14 padedančių dievų. O krikščioniškoje erdvėje yra 
14 gelbėtojų bėdoje. Lygiai taip pat 14 yra moteriškas 
skaičius. Jis žymi mėnesinio ciklo, kuris kiekvienai moteriai 
yra reikšmingas, pusę. Mes tikime, kad per 14 įvaizdžių at- 
siskleis moters charakteris ir joje esantis potencialas. 


Knygoje pateikti 14 įvaizdžių turėtų padėti moterims at- 
rasti savo esmę ir gyventi tuo vidiniu turtu, kurį suteikia 
moteriškumas. Šie įvaizdžiai turėtų parodyti, kaip gydyti 
žaizdas, įrėžusias joms klaidingus įsitikinimus apie moterį, 
bei padėti atrasti savo vientisą, savo sveikąjį „aš“. 


8  KARALIENĖ IR LAUKINĖ MOTERIS 


Šios knygos apie moteris pavadinimui pasirinkome abu — 
laukinės moters ir karalienės — archetipinius paveikslus. 
Juose, mūsų manymu, geriausiai išreikštos pagrindinės sa- 
vybės, palaikančios moters gyvybingumą. Kartu jos sukuria 
energiją. Jei moteris nebijo laukinės moters ir karalienės 
įvaizdžių, tai ji sugebės energingai išreikšti ir visus ki- 
tus įvaizdžius, ar tai būtų motinos, dėl kurio feministi- 
niame judėjime buvo kilę daug problemų, ar mylinčiosios, 
menininkės ar pranašės paveikslas. 


Galbūt kai kuriems šis knygos pavadinimas pasirodys pro- 
vokuojantis. Kiti palaikys jį mados banga. Tačiau mes ti- 
kime, kad būtent „karalienės“ ir „laukinės moters“ paveiks- 
lai kreipia moteris prie jų tikrosios prigimties ir potencialiai 
susieja su tuo, kas jau yra jų sielose. Šioje knygoje mums 
svarbu abu šiuos polius susieti taip, kad Jūs, mielosios skai- 
tytojos, patirtumėte naują džiaugsmą gyventi ir būti mo- 
terimi. 

Dar pora žodžių apie šios knygos sudarymą: ji atsirado iš 
daugelio mūsų, autorių, tarpusavio pokalbių. Be to, mes pa- 
sinaudojome rankraščiais ir tekstais iš skirtingų seminarų 
moterims ir tuo, ką mums papasakojo jos pačios. Savo ben- 
drus tekstus daug kartų aptarinėjom ir apie juos diskutavom. 
Mūsų bendras darbas šia tema knygoje pavaizduotas taip 
pat ir skirtingu šriftu, kuriuo pažymėtos atskiros pastrai- 
pos. Taip jau išorinė teksto forma atspindi pokalbį, kuris 
tęsėsi daugiau nei metus. Moterų paveikslus abėcėlės tvar- 
ka išdėstėme pagal biblinius jų vardus. Savo skaitytojoms 
siūlytume šią knygą skaityti skyriais, o kiekvieną paveikslą 
apmąstyti arba net pamedituoti jį atskirai. 

Čia išsakytos mintys jokiu būdu nereiškia, kad tai yra vie- 
nintelis galimas požiūris. Kiekviena moteris tomis temomis 

turėtų ugdyti savo asmeninį supratimą. Mūsų knyga norėtų 
moteris padrąsinti ieškoti bendravimo su kitomis moterimis 
bei vyrais ir per tai atrasti giliausią savo tapatybę. Mes siekia- 
me moteris uždegti noru atskleisti savo gebėjimus bei gali- 
mybes, o sykiu būti dėkingas už unikalų ir nepakartojamą 
kiekvienos jų būdą būti moterimi. 


Linda Jarosch ir t. Anselm Grin, 
2004 m. birželis, Miunsteršvarcachas 

Jebora — teisėja 2 


Archetipinis teisėjos paveikslas susieja moteris su jų gebėji- 
mu atskirti, kas yra gera ir bloga, teisinga ir neteisinga. Tei- 
sėja pataiso santykius, kad jie visiems būtų tinkami. Ji su- 
tvarko tai, kas buvo pakrikę, ištiesina, kas buvo deformuota. 
Ir ji pati yra tiesi, todėl lygiai taip pat elgiasi ir gyvenime. Ji 
intuityviai jaučia, kas žmogui gera, o kas kenkia. 

Teisėjos paveikslas atskleidžia stipriąsias moters puses, ku- 
rios šiandien dažnai yra nepastebimos. Teisėjų pareigose 
faktiškai dominuoja vyrai. Nepaisant to, teisėjavimas — es- 
minis moters gebėjimas. 


Senajame Testamente moters teisėjos archetipas aprašomas 
Deboros paveikslu. Jos istorija siekia Izraelio tautos ištakas. 
Po garsiojo Izraelio išėjimo iš Egipto ir apsigyvenimo 
Pažado Žemėje tauta netrukus patyrė rūsčią tikrovę — nuo- 
latinius susidūrimus su priešais. Izraeliui nepavyko užimti 
vaisingojo Jezreelio slėnio. Čia viešpatavo kanaaniečiai. O 
stipri filistinų tauta valdė daugelį šios lygumos miestų. Izrae- 
lis, besitenkinantis skurdžia žeme kalnuose, buvo nuolatos 
spaudžiamas tiek kanaaniečių, tiek filistinų. Kartkartėmis 

Dievas iš tautos pašaukdavo didvyrių, kurie laikinai suteik- 
davo Izraeliui taiką ir gerovę. Sykiu jie perimdavo ir teisėjų 
funkciją. Žmonės iš viso Izraelio eidavo pas juos su teisi- 
niais reikalais. Paprastai Izraelyje teisiniai klausimai būdavo 
sprendžiami prie gimtosios vietos vartų — prieš susirinku- 
sius bendruomenės seniūnus (žr. Ohler, p. 90). Bet, aišku, 
egzistavo ir aukštesnės instancijos teismas. Siekiant bylų 
išaiškinimo buvo kreipiamasi į teisėjus, pelniusius Izraelyje 
ypač didelį autoritetą. 


Tokia teisėja ir buvo Debora. Izraelyje nuolatos atsirasdavo 
moterų, pas kurias buvo einama prašyti patarimo arba spręsti 
teisinių problemų. Pavyzdžiui, viena tokių sumanių moterų 
išgelbėjo Abelio miestą nuo karvedžio Joabo armijos (2 Sam 
20, 16...). Samuelio knygoje (2 Sam 14) aprašoma, kaip Joa- 
bas į pagalbą pasišaukia išmintingą moterį iš Tekoa. Ji „nu- 
sako teisėjo pareigas tokia formule: „kaip Dievo angelas, 
suprantantis visa — gera ir pikta“ (2 Sam 14, 17). (Ohler, p. 
91). Apie Deborą rašoma: „Debora, Lapidoto žmona, buvo 
pranašė. Tuo metu ji buvo Izraelio teisėja. Ji sėdėdavo po 
Deboros palme tarp Ramos ir Bet-Elio Efraimo aukštumose. 
Izraeliečiai eidavo pas ją į teismą“ (Ts 4, 4-5). 

Tiek vyrai, tiek moterys eina pas Deborą, pas moterį, nes pa- 
sitiki jos gebėjimu teisti, kadangi ji įžvelgia sąsajas Žmonių 
pasakojamose istorijose. Teisėja yra toji moteris, kuri gali 
atskirti, kas yra tiesa, o kas neteisybė, kur esama tikrovės, 
o kur tik įsivaizdavimas, kas yra tikra, kas klaidinga, kas 
yra teisingumas ir kas skriauda bei kas Žmogui yra teisin- 
ga. Debora Izraelyje aukštinama ir kaip motina (žr. Ts 5, 
7). Moteris, mokanti įžvelgti ir skirti, apsisprendžianti tarp 
teisybės ir neteisybės, yra kaip motina, į kurią galima kreip- 
tis. Ji skleidžia saugumą ir ramybę. 

Tačiau Deboros užduotis neapsiriboja tiktai teisimu. Ji ra- 
gina Baraką su dešimt tūkstančių savo vyrų žygiuoti prieš 
Siserą ir jo devynis šimtus geležinių kovos vežimų. Barakas 
atsako eisiantis į kovą tik tuomet, jei Debora eis kartu. De- 
bora sutinka. Iš šalies sumanymas leisti silpnai ginkluotus 
Izraelio valstiečius žygiuoti prieš devynis šimtus geležinių 
kovos vežimų atrodo gan beviltiškai. Geležiniai kovos 
vežimai buvo labai gerai ginkluotos armijos ženklas. Tačiau 
izraelitams į pagalbą ateina stipri liūtis, privertusi Siseros 
kovos vežimus gręžtis atgal. Pats Sisera pėsčias pabėga ir 
pasislepia Jaelės, Heberio žmonos, palapinėje. Ji duoda jam 
atsigerti pieno, o kai šis užmiega, palapinės kuoleliu per- 
duria jo smilkinį. Tikrąją pergalę iškovojo moteris. Jaelė, 
ne Debora ar Barakas, yra šios kovos didvyrė. Bet Debora 
gieda giesmę apie šį mūšį. Ji dar kartą patikslina, kas gi 
iš tiesų įvyko. Savo giesmėje ji vaizduoja beviltišką IZ- 
raelio situaciją: „Kai jie rinkosi naujus dievus, tada buvo 
karas jų vartuose. Nei skydo, nei ieties nesimatė tarp 
keturiasdešimties tūkstančių Izraelyje!“ (Ts 5, 8). Debora 
gieda pačiai sau: „Pabusk, pabusk, Debora! Pabusk, pabusk, 
pradėk giesmę!“ (Ts 5, 12). Ji užbaigia giesmę šlovinimu 
Jahvei, kuris pražudo savo priešus: „Taip tepražūva visi 
tavo priešai, Viešpatie! Bet tespindi tavo bičiuliai tarsi savo 
galybėje tekanti saulė!“ (Teisėjų 5, 31). 

Taigi Debora yra ne vien teisėja, bet ir ta, kuri veda ka- 
riuomenę, kuri Izraelyje imasi vadovavimo. Ji nėra specia- 
liai išrenkama vade. Priešingai, vadovauti ji ima tautai pa- 
kliuvus į bėdą ir kai nė vienas nėra pasirengęs dėl to atiduoti 
savo gyvybės. 


Šiais laikais dauguma moterų perima atsakomybę poli- 
tikoje, ekonomikoje, visuomenėje ir bažnyčioje. Per semi- 

narus dažnai girdžiu klausiant: ar moterys vadovauja kitaip 
nei vyrai? Mano nuomone, moterys iš tiesų turi kitą vadova- 
vimo stilių. Kalbama ne apie tai, kas gali vadovauti geriau 
— vyras ar moteris, bet labiau apie tai, kad tiek vieni, tiek 
kiti tai daro skirtingai. Vadovaujančiam vyrui svarbiausia 
yra tikslas, kurio jis siekia. Jam svarbu geras rezultatas, 
jis vadovauja taip, kad tas tikslas būtų pasiektas. Ir visos 
vadovavimo priemonės naudojamos dėl vienintelės prie- 
žasties: pasiekti rezultatą, kurį yra užsibrėžęs jis pats arba 
kurį jam yra pavedusi vyresnybė. Moteris vadovauja ki- 
taip. Jai pirmiausia svarbūs santykiai. Ji norėtų, kad jie būtų 
suderinti. Tuomet — jos nuomone —- galima siekti ir pasiekti 
gerų rezultatų. Moteriai svarbu sveika darbo kultūra, kurioje 
sėkmė ne pasiekiama, bet subrandinama. 


Kai nagrinėjame Deboros vadovavimo būdą, tampa aišku: 
Debora imasi iniciatyvos. Jai nepatinka aimanuoti dėl esa- 
mos sunkios padėties. Ji išdrįsta griebti pačią negandos šaknį. 
Ji žengia priešakyje ir tuo pat metu greta jos žygiuojančiam 
vyrui išpranašauja, kad pergalės šlovė atiteks ne jam, o mo- 
teriai, kuri Siserą sunaikins klasta. 

Gerai vadovaujanti moteris išvengia kovos dėl valdžios. 
Ji kovoja ne tik jėga, bet ir gudrumu. Vokiškas žodis Lis: 
(klasta, gudrumas) yra kilęs iš žodžio /eisten (padaryti, 
įvykdyti, atlikti, nuveikti) ir yra susijęs su žinojimu. Šis 
žinojimas — kaip nurodo Dudeno sudarytas vokiečių kal- 
bos žodynas — siejosi su medžioklės, kovinės technikos 
bei magijos išmanymu, taip pat su amatininkišku miklu- 
mu. Kai moteris kovoja gudrumu, reiškia, kad ji įžvelgia 
dalyko esmę ir nujaučia, kaip tą problemą išspręsti. Ji gali 
konfrontuoti, tačiau jos vadovavimo užduotis ta konfron- 
tacija neapsiriboja. Tikrąją pergalę ji pasiekia išmintimi ir 

sumanumu, vadovaudamasi vidine nuojauta, ką įmanoma 
padaryti. Debora stoja į mūšį. Ji žino tam tinkamą metą. Ji 
jaučia, kada imti veikti, o kada geriau palaukti. Ji kovoja 
ne grubia jėga, bet išnaudodama išorines sąlygas. Todėl De- 
boros vadovavimas alsuoja ne konvulsiškomis pastangomis 
ir kovos troškimu, bet intuicija ir sumanumu, kūrybingumu 
ir tinkamo momento pajautimu. 


Tai, kas pasakojama Deboros istorijoje, ir šiandien kartojasi 
daugelyje vietų. Moteris yra valdanti jėga ne tik vadovau- 
dama įmonei arba tapusi didmiesčio mere ar ministre. Dau- 
guma moterų vadovavimą perima ir šeimoje. Išoriškai galbūt 
tą daro vyras, stovintis, kaip 1r Barakas, pulkų priešakyje. 
Nes dažnai vyras uždirba pinigus. Jis gali suplanuoti namo 
statybas, tačiau tikruosius namus formuoja moteris. Ji kuria 
namų klimatą. Ji perima namų įrengimą. Ji rengia vaikus 
ateičiai, juos auklėja. Tačiau ji vadovauja ne prieštaraudama 
vyrui, o kartu su juo. Jai rūpi ne pats vadovavimas, o kokią 
formą suteikti tikrovei. Ir čia vienodai svarbūs tiek vyrai, 
tiek moterys. Kaip ir Debora, moteris gali sumaniai pavesti 
vyrui užduotį, kurią atlikdamas jis panaudos savo stipriąsias 
puses. 


Tyrimai patvirtino, kad ekonomikoje moterims geriausiai 
sekasi vadovauti tuomet, kai „greta karjeros pavyksta sukur- 
ti visaverčius privačius socialinius santykius, dažniausiai 
tai būna šeima su vaikais“ (Bischof, p. 116...). Moterys, 
išmokusios savo šeimoje elgtis su vaikais, juos auklėti, 
lavina ir savo gebėjimus vadovauti. Lotynų kalboje žodžiai 
„vadovauti“ (ducere) ir „auklėti“ (educare) kilę iš bendros 
šaknies. Auklėti, vadinasi, ugdyti asmenybę, leisti formuo- 
tis tikrajam pavidalui. Moterys vadovauja kitaip nei vyrai. 
Joms svarbiau ne siekti garbės ir išsikovoti pripažinimą, bet 

atskleisti esmę, ugdyti ir koordinuoti kiekvieno gebėjimus, 
tinkamai įžvelgti, ko kiekvienam individualiai reikia, kad 
galėtų panaudoti savo įgimtus gabumus. 


Kai kurie vyrai skundžiasi savo dominuojančiomis ŽžŽmo- 
nomis. Tačiau moteris ne visuomet iš prigimties yra domi- 
nuojanti. Dažnai vyrai savo nuolankiu ir neryžtingu elgesiu 
išprovokuoja dominuojantį moters elgesį. Dažniausiai tai 
būna vyrai, leidęsi valdomi savo motinų, o dabar provokuo- 
jantys ir tokį patį savo moters elgesį. Kiekvienai moteriai, 
kad galėtų gerai vadovauti, reikalingas lygiavertis partneris. 
Barakas turi stoti šalia Deboros. Jeigu savo vyrą turėtų vilkti 
iš paskos, pastarajam baiminantis kiekvienos atakos, tuomet 
ji būtų priversta perimti dominuojantį vaidmenį. Todėl mo- 
teriai gerai nebūti vyro spraudžiamai į kokį nors vaidmenį, 
bet vadovauti pagal savo sugebėjimus. Deboros istorija 
parodo, kad ji Baraką išprovokuoja. Ji netempia jo paskui 
save, bet įsako žygiuoti ir vesti kariuomenę, kuriai paskui 
drauge su juo vadovauja. Ir abu kartu užtraukia giesmę, 
nors ji perteikiama vien Deboros vardu. Ji šlovina Viešpatį 
už tai, kad vadas vedė Izraelį, o žmonės noriai pasiaukojo. 
Viskas buvo blogai, „kol nepakilai tu, o Debora, kol nepaki- 
lai Izraelyje, o motina!“ (Ts 5, 7). Debora yra moteris, kuri 
pakilo. Ji ėmėsi iniciatyvos. Bet jos vadovavimo menas yra 
tai, kad Izraelio vadai pagaliau buvo pasirengę paklusti jos 
vadovavimui, kad vyrai išdrįso atlikti savo pareigą. 


Debora yra pavyzdys, kaip moterys gali apsieiti su vyro 
baime. Ji pajuto vyro baimę, bet jo paties dėl to nesusilp- 
nino. Jis gali jai patikėti savo jausmus, už tai ji jo neišjuoks. 
Vien jau tai suteikia pasitikėjimo. Bet Debora jaučia, kad 
Barakas negali likti tokios būsenos, o privalo veikti, idant 
pakeistų esamą situaciją. Antraip veikti ims kiti ir taip įgis 

valdžią prieš jį. Debora parodo, kokia bloga yra jų padėtis, 
ir tai priverčia Baraką veikti. Paskatina jį nugalėti savo 
baimę. Akivaizdu, kad ji sugrąžino Barako pasitikėjimą savo 
jėgomis, idant jis galėtų elgtis kaip vyras. Debora žinojo, 
kad jo paskirtis būti vyru. 


Kai mūsų tėvas, sulaukęs 60-ties metų, buvo priverstas 
ištverti sudėtingą situaciją savo įmonėje, motina buvo ta, 
kuri kovojo prieš bejėgiškumą ir rezignaciją. Tai ji drąsino 
tėvą ir kurstė jo atsakomybę veikti. Skatino nepasiduoti ir 
parodė jį turint stiprybės įveikti šią situaciją. 

Visiškai suprantama, kad vyras ne visuomet yra kupinas 
jėgų ir geba veikti. Kaip ir moteriai, jam žinomas baimės 
ir pasidavimo jausmas — tai labai žmogiška. Jam taip pat 
reikalingi žmonės, kurie jį padrąsintų ir dar kartą parodytų 
jo stipriąsias puses. Kartais moterys patiria, kaip jų vyrai 
tampa silpni prieš savo viršininkus arba santykiuose su savo 
motina ar tėvu. Jos jaučia, kad čia jie nesipriešina savo 
vyriška jėga, bet susilaiko ir taip kitiems leidžia būti stipres- 
niems. Jei vyras vaikystėje patyrė, kad tėvai į jo energiją 
reagavo be meilės ar ją nuvertindavo, tai ši patirtis ir suau- 
gus jam gali būti kliūtimi ryžtis konfrontacijai. Prieš savo 
viršininką jis gali nerimauti dėl savo darbo vietos, prieš 
tėvus — dėl jų palankumo. Moteris gali visiškai iš kitokio ats- 
tumo su vyru kalbėtis apie tai, ar ši baimė reali, ar įgyta per 
šitaip jį suformavusią patirtį. Ji gali aiškiai parodyti, ką jo 
pasyvumas gali reikšti jam, jo šeimai bei kitiems, esantiems 
jo aplinkoje. Šis kitoks požiūris gali atskleisti negatyvius jo 
silpnumo padarinius, išprovokuoti jį elgtis kaip vyrą ir pa- 
keisti situaciją. 


Debora teisėja yra taiklus moters paveikslas. Seimoje moti- 
nos yra nuolat užsiėmusios teisėjavimu. Kai pešasi jos vai- 

kai, motina rūpinasi tuo, kad kiekvienas vaikas turėtų teises. 
Ji nepalaiko nė vienos pusės, bet leidžia vaikams išsisakyti, 
kad būtų aišku, kas atsitiko. Ir tik tuomet, kai mato, kad su 
vienu vaiku buvo pasielgta neteisingai, ji palaiko jo pusę. 
Ji stoja už silpnesniuosius, kad iškovotų jiems jų teises. Šis 
teisėjos sugebėjimas neturi nieko bendro su juristiniu ap- 
sukrumu, kuris nūdien, deja, dažnai lemia teisingumą. Mo- 
teris natūraliai jaučia, kas yra tikra ir teisinga. Tačiau ne 
tik mamos turi teisėjos gebėjimų, kuriuos gali praktikuoti 
kasdien bendraudamos su vaikais. Greičiausiai tai glūdi 
pačioje moters prigimtyje. Taip pat ir posėdžiuose, kuriuo- 
se sprendžiami konfliktai, dažnai moterys subtiliai jaučia, 
kas yra teisinga. Jos turi teisingumo pojūtį. Joms nerūpi būti 
teisioms, laimėti ar pralaimėti. Priešingai, jos norėtų, kad 
su visais būtų elgiamasi teisingai, kad kiekvienas gautų tai, 
kas jam priklauso ir ko jam reikia. Kartais moterys tokiose 
situacijose leidžiasi apakinamos vyrų argumentų. Jos turėtų 
pasikliauti savo teisėjos gabumais ir išsakyti, ką jaučia. 
Dažnai tai atveda prie sprendimo, kuris būna priimtinas 
visiems. 


Teisėja visuomet yra trečias asmuo reikale, kuris susijęs su 
dviem žmonėm arba dviem šalim. Vis dėlto ji neteisia, ne- 
sako „tas yra blogai, o tas gerai“, bet atpažįsta, kas toje 
situacijoje sau leidžia daugiau nei kiti. Kas šitaip elgiasi, 
kas kelia save aukščiau kito ir jo nepaiso, tas pažeidžia jo 
vienodas teises į gyvenimą. Kaip tik tuomet iš mūsų reika- 
laujama teisėjos. 


Jeigu kas diskusijoje ar privačioje aplinkoje kuria nors tema 
išsako savo nuomonę, 0 kitas tos nuomonės nepripažįsta ir 
vertina ją kaip klaidingą, tuomet įsikiša teisėja. Ji ne tik 
klausosi kaip daugelis kitų, bet ir prabyla. Ji neleidžia, kad 

kas nors pažeistų kito teisę turėti savo nuomonę. Ji neteisia, 
o darniai tai sutvarko. Jos esminis jausmas yra pagarba ki- 
tam, jo teisei į gyvenimą. Teisėja jaučia, kuris yra silpnesnis, 
ir stoja jo pusėn, kad išlygintų pusiausvyrą. 


Moterys dažnai jaučia, kad su jomis elgiamasi neteisin- 
gai, kad jų poreikiai lieka nepatenkinti. Tokią moterį Jėzus 
pavaizdavo našlės ir bedievio teisėjo palyginime (žr. Lk 18). 
Vienas skriaudikas nedavė moteriai ramybės, todėl ji eina 
pas teisėją. Tačiau pastarasis net nemano jos užstoti. Taigi 
moteris palikta viena pati, be jokio užtarimo ir be perspekty- 
vos laimėti. Tačiau ji tokia užsispyrusi, kad nesiliauja ėjusi 
pas įtakingąjį teisėją tol, kol šis pabūgsta. Jis taria sau, kad 
toji moteris galinti jį net apkulti. Taip teisėjas jai nusileidžia 
ir apgina jos teises. Jėzus iškelia šią narsią našlę kaip pavyzdį 
besimeldžiantiesiems. Maldos metu mes jaučiame turintys 
teisę gyventi. Dievas yra tas, kuris suteikia teisę net beteisėms 
moterims. Maldoje moteris pajunta savo nepažeidžiamą 
savigarbą ir vidinę erdvę, kurioje ji turi teisę į gyvenimą, ku- 
rioje jos niekas negali sužeisti. Net jei išoriškai atrodo, kad 
moteris neturi jokių šansų, maldoje ji įgauna stiprybės, kuri 
jai leidžia pranokti save. Ji nesileidžia nugalima, savyje ji 
jaučia erdvę, kurioje gyvena Dievas. Ten ji yra nepasiekiama 
ir nepažeidžiama. 

Moterys yra itin jautrios tam, kad ir silpnesniesiems būtų 
suteiktos jų teisės, bei turi nuojautą, kaip tai padaryti. To jos 
išmoksta bendraudamos su vaikais. Kaip tik vadovaujan- 
čiose pozicijose šia savybe jos gali pasinaudoti įmonės ar 
bendruomenės labui. Moterys pastebi tuos, kurie išbyra pro 
socialinio tinklo kilpas, kurie yra skriaudžiami veikiančių 
įstatymų ir visuomenėje vyraujančių kriterijų. Todėl taip 
svarbu, kad šiandien moterys politikoje pasinaudotų savo 

įgimtais gabumais, kad, kaip ir Debora, būtų geros teisėjos. 
Tuomet joms bus skiriamas gyrius, kokį Biblija gieda Debo- 
rai, pakilusiai dėl vargšų ir dėl to aukštinamai kaip „Izraelio 
motina“ (Ts 5, 7). 


Anselmas: Linda, kuo tave asmeniškai labiausiai jaudina 
teisėjos archetipas? 


Linda: Teisėja man yra labai stipri moteriškumo pusė. Jei 
norime stipriau išreikšti teisėjos galias, daugelyje situacijų 
privalome sukilti, kad kitiems padėtume atgauti gyvenimo 
teises. Pagarba kitam, jo teisei į gyvenimą — tai esminė 
teisėjos pozicija, kuri man daro didžiausią įspūdį. Iš čia 
kyla jos teisingumo jausmas. Jeigu kas nors kito žmogaus 
nuomonę vertina kaip netinkamą, o tik savo paties laiko 
teisinga, tuomet tai negali manęs nejaudinti. Tada visuomet 
savęs klausiu: ,, Kas gi turi teisę spręsti, kas teisinga ar ne, 
kas gera ar bloga, vien todėl, kad kitas galvoja ar jaučia 
kitaip?“ 

Kita teisėjos pusė, apie kurią kalbėjai šiame skyriuje, yra 
vadovaujantis vaidmuo. Manau, dauguma moterų išgyvena 
ji panašiai. Dažnai man tenka patirti, kaip susiklosčius 
sudėtingai situacijai ir kitiems vengiant ko nors imtis mo- 
terys su netikėtomis jėgomis įkvepia kitus ir tuo kažką pa- 
keičia. Nors tam ir reikia pastangų, visuomet jaučiu šių mo- 
terų džiaugsmą, kurį ta jėga teikia. 


ą 
E 


E ao — karalienė 


Karalienės archetipas uždega daugelio moterų akis. Moterys 
trokšta leisti savyje atsiskleisti karalienei. Joms apmaudu, 
kad vyrai jas verčia imtis vaidmenų, kurie jas sumenkina. 
Moterys jaučia jose esančią karalienę, tačiau labai dažnai ji 
būna pasislėpusi. Dauguma jų nedrįsta savyje suteikti erdvės 
karalienei. Jos pernelyg varžomos vaidmenų, kuriuos joms 
priskiria visuomenė: namų šeimininkės, tarnaitės, malonios 
pardavėjos, padėjėjos, mylinčiosios... Jos mieliau pasilie- 
ka antrame plane ir slepia savo tikrąją vertę. O karalienė, 
priešingai, suteikia joms nepriklausomybę, savigarbą ir 
laisvę. Karalienė valdo pati ir nesileidžia valdoma kitų. Ji 
eina iškėlusi galvą ir nebijo save parodyti. Ji ištikima sau ir 
gyvena darnoje su savimi. Ji tvarko ir kuria valdas, kuriose 
viešpatauja. 

Esteros knyga pasakoja apie moterį, kuri atitinka karalienės 
archetipą. Tai karalienė Estera. Estera buvo žydų tautos 
mergelė, atvesta į persų karaliaus Ahasuero rūmus. Jos 
tėvas buvo miręs. Taigi ji buvo likusi pati viena. Jos dėdė 
Mordekajis priglaudė ją ir rūpinosi kaip sava dukterimi. Jis 
pristatė ją ir į karaliaus rūmus. „Mergelė buvo gražiai nu- 
augusi ir dailios išvaizdos“ (Est 2, 7). Ji atvyko į karaliaus 

haremą kartu su daugeliu kitų merginų. Dvylika mėnesių jos 
buvo ruošiamos, naudojant visas anuometines kosmetikos 
priemones. Tuomet kiekviena jų iš eilės būdavo nuvedama 
nakčiai pas karalių. Tik jei karalius kuriai nors moteriai pa- 
jusdavo simpatiją, leisdavo jai ateiti dar kartą. Dėdės patari- 
mu, Estera savo žydišką kilmę nuslėpė. Ji kovojo už save. Ji 
norėjo tapti karaliene. Kai Estera buvo nuvesta pas karalių, ji 
jam iškart patiko. Jis uždėjo jai karališkąjį vainiką ir padarė 
karaliene. Esteros garbei buvo iškelta didelė puota. 

Tai nepatiko karaliaus tarnautojui Hamanui, kuris buvo ant- 
ras vyras valstybėje ir negalėjo pakęsti žydo Mordekajo. Jis 
paskelbė įsaką, esą visi karališkieji tarnai privalantys pulti 
jam po kojų. Tačiau žydas Mordekajis tai daryti atsisakė. 
Kai buvo pareikalauta pasiteisinti, savo atsisakymą mo- 
tyvavo tuo, kad jis esąs žydas. Tuomet Hamanas sumąstė 
visus žydus išžudyti. Jis prispyrė karalių paskelbti įsakymą, 
kad būtų sunaikinti visi žydai. Mordekajį ir Esterą tai labai 
išgąsdino ir jie apsivilko gedulo apdarus. Estera meldėsi: 
„Mano Viešpatie, mūsų Karaliau, tu esi Vienintelis! Padėk 
man, esu viena, neturiu, kas man padėtų, išskyrus tave“ 
(Est 4, 17). Ji nuėjo pas karalių, jam pirmam jos nepakvie- 
tus. Taip ji nusižengė įstatymui ir rizikavo būti nušalinta 
nuo sosto. Tačiau Estera karaliaus akyse rado malonę. Ji 
pakvietė karalių ir Hamaną į puotą. Karalius paklausė, ko 
ji pageidautų. Bet ši pažadėjo jam savo norą atskleisti per 
antrus pietus, kuriuos rengėsi jiems suruošti rytojaus dieną. 
Jų metu Estera paprašė karaliaus palikti jos tautą gyvą: 
„Mano tauta ir aš esame parduoti, kad būtume sunaikinti! 
Žudynėms ir išnaikinimui!“ (Est 7, 4). Karaliui paklausus, 
kas tai padaręs, ji parodė į Hamaną. Tuomet karalius įsakė 
Hamaną pakarti tose pačiose kartuvėse, kurias buvo parengęs 
Mordekajui. Taip Estera išgelbėjo savo tautą nuo žlugimo. 

Esteros figūra jau nuo seno įkvepia poetus. Maxas Brodas ir 
Fritzas Hochwalderis Esteros paveiksle pirmiausia įžvelgia 
moterį, kuri stoja už savo žydų tautą, dėl to rizikuodama 
gyvybe. Jie perkelia seną istoriją į mūsų laikus, kai buvo 
persekiojami žydai. Žydų poetė Else Lasker-Schiler pir- 
miausia kalba ne tiktai apie Esteros drąsą bei iniciatyvą, 
tačiau ir apie jos grožį, kuriuo pasinaudodama ji įvykdė 
kone beviltišką užduotį — apginti savo tautą nuo priešų. Jėgų 
ir karališko orumo Estera sėmėsi vien iš pasitikėjimo Dievu. 
Mirtinos baimės apimta ji meldėsi: „Mano Viešpatie, mūsų 
Karaliau, tu esi Vienintelis! Padėk man, esu viena, neturiu, 
kas man padėtų, išskyrus tave, nes į savo rankas imu savo 
gyvastį“ (Est 4, 17). Pasitikėdama Dievu motinos ir tėvo 
netekusi mergaitė Estera tampa karaliene, kuri spinduliuoja 
orumu ir išdrįsta užstoti bei išgelbėti savo tautą. 


Estera įkūnija karalienės archetipą. Karalienė save valdo 
pati, jos nevaldo kiti. 


Ji tvarkosi gyvenimą taip, kaip pati to nori. Ji nelygina savęs 
su kitais, bet yra savimi. Ji yra savo karalystės valdovė. 


Mano seminaruose į karalienės įvaizdį moterys reaguo- 
ja labai skirtingai. Iš pradžių daugelis nebūna juo itin 
susižavėjusios. Būti karaliene joms atrodo varginantis da- 
lykas, gresiantis jų laisvei. Kitas šis įvaizdis traukia ir jos 
prisipažįsta, kad mielai pasijustų karališkai. Kuo daugiau 
moterys mąsto apie vidinį karalienės paveikslą, tuo stipriau 
jaučia troškimą suteikti savyje daugiau erdvės karalienei. 

Karalienė moteryje įkūnija tikrojo didingumo troškimą. 
Didingumo, kuris suteikia orumo, savigarbos ir atsakomybės 
už savo gyvenimą. Karalienė žino esanti kilminga ir niekam 
neleidžia iš jos to atimti. Ji suvokia savo vertę ir žino, kad ta 

vertė priklauso ne nuo kitų žmonių, o nuo pagarbos pačiai 
sau. Ji gerbia save ir gerbia kitų žmonių orumą. Ji prisiima 
atsakomybę už save, už turimus gebėjimus, savo sprendimus 
ir įgytas patirtis. Ji ištikima sau. 

Žinojimas, kad turi vidinę savo karalystę, moteriai suteikia 
daugiau stiprybės ir ramumo. Nuvertinimai ir patyčios nega- 
li sužeisti mūsų vidinės karalienės. Ji savo vidinės vertės ne- 
praranda, nes žino, kad giliausia jos vertė yra neliečiama. 
Tai leidžia jai nepriimti kitų žmonių įžeidinėjimų, o palikti 
juos jiems patiems. Ji jaučia sužeidimus, tačiau į save jų 
neįsileidžia. Ji žino, kas yra praradęs savo karališkumą, tas 
grobs arba pavydės jo ir kitiems. Karalienė atskiria, kas šią 
problemą turi, ir nusprendžia, kaip į tai reaguoti. Ji pati spren- 
džia ir nesileidžia, kad įtaką jai darytų svetimos problemos. 


Moterys labai trokšta įtvirtinti žinojimą, kad niekas šitos 
gyvybiškos jų vertės susilpninti negali. Jų manymu, tuomet 
jos galėtų atrasti visai kitokių jėgų net patyrusios nepagarbą 
arba pažeminimą. Tačiau kartu moterys jaučia, kaip stip- 
riai kasdienybė jas provokuoja gyventi tuo žinojimu. Kaip 
dažnai jos patiria, kad kai jas kas nors įžeidžia, tai slegia 
ne vieną dieną. Tuomet jų nuotaika krinta, jos jaučiasi 
bejėgės, įsiutusios ar tiesiog išsekusios. Jos patiria, kad 
savo karalystėje viešpatauja nebe pačios, o jas valdo kiti. 
Jeigu tokioje situacijoje moterys sąmoningai savyje ieško 
karalienės, kuri save gerbia ir pati save valdo, jos vėl al- 
gauna jėgas. Mano seminaruose kai kurios moterys pasa- 
kojo, kad iškilus konfliktui sąmoningai pabandžiusios elg- 
tis kaip karalienės. Daugelis jų keletą minučių vienumoje 
žingsniuoja per kambarį, išlaikydamos karališką laikyseną, 
kad ir kūnu pajustų savigarbą bei orumą. Tai kažką jose 
pakeičia. Jos pasijunta ramesnės, nes atgautas vidinis oru- 

mas padeda joms atsitiesti. Būti atsitiesusiai šioms moterims 
reiškia sugebėti žvelgti plačiau bei rasti naujus sprendimus. 


Moterys jaučia, kad tai karalienė skatina jas būti atsakingas 
už save. Tai ji sprendžia, ar leistis būti kitų išnaudojamai, 
ar net nesiruošti to daryti. Ji aiškiai saugo savo ribas nuo 
negatyvios įtakos. „Taip“ sako tam, kas ją stiprina, ir 
„ne“, kas ja alina. Ji išlieka karaliene savo valdose. Ir kitų 
priešiškas nuotaikas priima kaip iššūkį, kad geriau pažintų 
save pačią. Karalienė gali savęs paklausti, kaip aš veikiu 
savo aplinką? Jeigu ji savo santykiuose įžvelgia ir išsiaiškina 
neišsakytus savo norus ir baimes, ji kuria taiką. 

Kasdienėje rutinoje moterims dažnai sunku įžvelgti savyje 
karalienę. Konsultacijos metu viena moteris nustebusi 
manęs paklausė: „Kaip galiu jaustis karaliene šveisdama 
vonią?“ Bet klausimas būtų visiškai kitoks: „Kodėl aš tai 
darau?“ Ar būdama gera namų šeimininkė bandau patei- 
sinti kitų lūkesčius, ar esu ta, kuri pati nusprendžia, kas šiuo 
metu man yra tinkamiausia. Jeigu noriu, kad mano vonia 
būtų švari, tai po to ir pati galiu jaustis karališkai. 


Ar galiu jaustis karaliene ir tada, kai kritikuoju savo kūną 
dėl to, kad jis neatitinka paklausaus grožio idealo? Būtent 
čia mes, moterys, pajuntame, kad dažnai esame dar labai 
toli nuo karalienės. Mes prisiėmėm tai, ką mums nepagrįstai 
tvirtino kiti, ir dabar spraudžiam save į tą korsetą. Ir kitus 
vertiname pagal tai, ar jie į jį telpa, ar ne. 

Tačiau labiausiai galime įskaudinti kitus žmones, kai kri- 
tikuojame jų kūnus. Kūnu mes išreiškiame savo vidinį 
jautrumą, savo jausmus, savo gyvenimo istoriją. Būtent 
per mūsų įkūnytas istorijas galime atrasti įėjimą ir į savo 
sielų gelmę. Kiekvieno žmogaus ypatingumas reikalauja 

pagarbos. Mumyse esanti karalienė nė vienam nesuteikia 
teisės nuvertinti jos nepakartojamumo. Tie, kurie nuverti- 
na kitą žmogų, patys yra praradę savo didingumą. Kodėl 
turėtumėm daugiau dėmesio skirti jiems nei asmeninėms 
savo ypatybėms? 


Be to, vidinė karalienė žino, kad mūsų grožis pirmiausia 
spinduliuoja iš mūsų vidinio orumo ir savigarbos. Tai teikia 
jai žavesio ir gracijos. Šis grožis nepriklauso nuo visuo- 
menės grožio supratimo. Visuomenės reikalavimai mote- 
riškam grožiui atspindi mūsų vidinį tironą, diktuojantį, ko- 
kios mes privalėtumėm būti. Karalienė pati sprendžia, kaip 
norėtų išreikšti savo grožį. Tos moterys, kurios nuvertina 
savo kūną ir mėgina jį įsprausti į tam tikras normas, yra 
įsitikinusios, kad kažkas su jomis ne taip, kaip turėtų būti. 
Jos yra nepasitikinčios, lygina save su kitomis moterimis ir 
dėl to dar labiau kursto savo nevisavertiškumo jausmą. Jos 
nejaučia, kas yra jų savastis. 

Tai, ką išreiškiame per savo kūną, gali mus nuvesti į giliau- 
sius nusivylimus ir į vidinį skurdą. Bet jeigu save jaučiame ir 
išsiaiškiname, kokio maisto mūsų sielai reikia, tada imame 
save vertinti. 


Per bendrąjį moterų vakarą afrikietės moterys kalbėjo, kad mū- 
sų vakarietišką grožio idealą jos supranta greičiau priešingai. 
Anot jų, atvykus pas jas į svečius, jos pirmiausiai mūsų 
paklaustų, ar mes užtektinai gaunam pavalgyti. Jų moterys 
daug labiau mėgaujasi ir džiaugiasi gyvenimu. Tai pas mus 
juntama žymiai mažiau, nepaisant geresnių gyvenimo sąlygų. 
Karalienė yra tauri ir kartu labai paprasta. Tai daro karališ- 
ką moterį labai žmogišką. Jai nereikia savęs kelti aukščiau 
kitų, kaip tik dėl šios pagarbos viskam, kas žmogiška, ji ir 
elgiasi karališkai. 

Karalienė žino savo karališką vertę, ji perteikia ją ir kitiems 
žmonėms. Tačiau ji, kaip ir Estera, nepamiršta paprastos savo 
kilmės. Ji nesitapatina su kilmingaisiais, bet pripažįsta tai, 
kas joje yra paprasta ir vidutiniška. Kaip ir Estera, ji apsivel- 
ka gedulo rūbą, kai nebežino, kaip elgtis toliau. Ji kreipiasi 
į Dievą, jausdamasi bejėgė ir vieniša. Karalienė taip pat yra 
ir namų sergėtoja: ji prižiūri ir gina savo valdas. Šios valdos 
turi tarnauti ne tik kaip šeimos namai, bet ir kaip jos vidiniai 
namai. Ji neleidžia, kad ją iš ten išstumtų tokie įsibrovėliai 
kaip pavydas ar baimė. Tai ji užpildo savo namus. Ji Žino, 
kad jos karališkoje buveinėje gyvena pats Dievas. Ji susiku- 
ria tokius namus, kad jai ten būtų gera gyventi. Ji rūpinasi sa- 
vimi. Todėl kaip tikra karalienė ji sugebės sukurti ir išorinius 
namus: šeimos, įmonės, visuomenės ir valstybės namus. 


Karališką savigarbą turinti moteris ir paprastų namų ūkio 
darbų gali imtis kaip karalienė. Tuomet ji nesiskundžia at- 
liekanti tik „purviną darbą“ tuo metu, kai jos vyras spindi 
dirbdamas savo profesinį darbą. Kaip karalienei, jai pavyks- 
ta suteikti visiškai naują vertę tiek maisto gaminimui, tiek 
tvarkos palaikymui namuose. Visa tai yra jos karališkų 
pareigų dalis. Kad ir kuo užsiimtų, ji visur išlaiko karališką 
orumą ir būtent dėl to spinduliuoja karališku grožiu. Kartais 
svečiuojantis kieno nors namuose gali pastebėti, kad juose 
valdo karalienė. Viskas sutvarkyta, viskas savo vietoje. Čia 
nėra puikavimosi, bet viskas atspindi orumą ir grožį. Jau- 
tiesi priimtas į karališkus namus. 


Vienas draugas pasakojo, kaip jo dešimtmetė duktė pravirko, 
žiūrėdama per televizorių kažkurios princesės vestuves. Ji 
taip pat troško ja būti. Akivaizdu, kad princesė yra vidinio 
grožio ir orumo pažadas. Šis paveikslas daro įspūdį kiekvie- 
nai moteriai. Panašiai pasakojo ir kita moteris, kuriai kažkas 

pasakė: „Savo gyvenime tu esi princesė“. Tuo norėta pa- 
sakyti, kad jos gyvenimas yra jos pačios rankose ir ji gali jį 
formuoti taip, kad jis nušvistų princesišku grožiu. Karalienė 
yra daugiau nei princesė. Princesė yra labiau duktė. Ji dar 
turi tapti karaliene, kuri atsakinga už save ir nepriklauso nuo 
kitų. Karalienė nesitiki laimės iš tolimojo princo kaip kad 
princesė. Ji gyvena darnoje su savimi ir todėl yra laiminga. 


Daugelis moterų dažnai pasakoja, jog būdamos su tam 
tikro tipo moterimis jaučiasi išsiurbiamos. Pabendravusios 
valandą su tokia moterimi, jos netenka jėgų. Joms atro- 
do, kad pastaroji būtų jas visiškai nutempusi žemyn. Šiai 
pasišalinus, jaučiasi blogai, be jėgų ir nuvargusios. Tokios 
moterys, kurios iš kitų moterų grobia jų energiją, jokiu būdu 
nėra karalienės. Jos nežino ribų. Jos visur kišasi. Pačios 
taip besielgdamos, jos ir kitas moteris verčia viską aplinkui 
juodinti, nuvertinti save ir į viską Žiūrėti iš negatyvios pusės. 
Tačiau klausimas ne tik, kokio tipo moterys traukia iš kitų 
energiją, bet ir kas jose yra tokio, kad būdamos šalia jų ki- 
tos moterys praranda savąją energiją. Dažniausiai tokios 
moterys primena kitoms jų pačių baimes, nepasitenkinimą, 
vidinius prieštaravimus, jų silpnąsias vietas. Čia reikalinga 
vidinė karalienė, kuri padėtų apsisaugoti nuo tokio negaty- 
vaus poveikio. 


Karalienė savose valdose ne tik valdo, bet ir saugo tų valdų 
sienas. Ji neleidžia pro jas prasiskverbti priešiškai nusiteiku- 
siems. Todėl vienas esminių karalienės bruožų yra gebėjimas 
tinkamai atsiriboti. Daugeliui moterų sunkiai sekasi nusi- 
statyti ribas. Jos baiminasi, kad gali tapti nebemylimos kitų 
žmonių. Atsiribodamos jos jaučiasi vienišos. Nes gali būti, 
kad tuomet niekas pas jas nepasibels. Tačiau ta, kuri savo 
valdose jaučiasi karalienė, gali nusibrėžti ribas ir mėgautis 

savo pasauliu. Karalienė mielai priima svečius, bet jie jai 
nėra gyvybiškai būtini. 

Jei nubrėžiu ribas, dėl to kitų neprarandu. Priešingai, atsiri- 
bodama aš kuriu santykius. Žmonės be ribų netenka for- 
mos. Jie neturi jokių kontūrų. Jie viską traukia į save, tačiau 
sunku pajusti, kas yra jie patys. Santykius pradėti galima tik 
su ta moterimi, kuri pasitiki savimi, kuri aiškiai atsiriboja. 
Tuomet aiškumo įgauna ir patys santykiai. Nereikia bijoti, 
kad būsi nualintas. Karalienė į mano teritoriją nesikiša. Ji 
leidžia man būti savimi ir gerbia mano orumą. 


Kodėl mums taip sunku atsiriboti? Pirmiausiai tai baimė 
likti vieniems. Taip pat baimė sužeisti kitus ir dėl to tapti 
nebemylimiems. Viena moteris pasakojo, kaip nesutardavo 
su savo motina. Dažnai elgdavosi su ja agresyviai, nes mo- 
tina nuolatos keldavo jai daugybę reikalavimų. Pasakiau jai, 
kad motina turi tokią teisę, tačiau tik pačiai moteriai spręsti, 
kiek reikalavimų išpildyti ji norėtų ir galėtų. 

Šios moters agresyvumas buvo nukreiptas ne tik į motiną, 
bet galiausiai ir į save pačią. Ji nedrįso atsiriboti nuo moti- 
nos lūkesčių, nes norėjo būti jos mylima ir su malonumu jai 
visur įtikti. Bet kartu jautė, kad tai neįmanoma, jog tai ne jos 
jėgoms. Kadangi viduje ji nebuvo laisva, kad įstengtų atsiri- 
bot!, į savo motiną reaguodavo agresyviai. Ji nusprendė, kad 
dėl tokios apgailėtinos jos būklės kalta motina su visais į ją 
nukreiptais lūkesčiais. 


Tačiau karalienė reaguoja kitaip. Ji mato savo motinos lū- 
kesčius ir klausia savęs, kiek jų norėtų ir galėtų išpildyti. O 
tada pas motiną lankosi tiek, kiek jaučia poreikį. Ji neleidžia 
kaltės jausmams pažeisti jos vidinių ribų. Kaltės jausmų 
sukėlimas — tai tik subtilus būdas stiprinti savo valdžią. 
Sukeldama savo dukteriai kaltės jausmus, motina peržengia 

savo ribas ir braunasi į kitą širdį, kuri ir taip niekada nėra 
tikra, ar tai, ką ji daro, yra teisinga. Kas savuose namuo- 
se valdo kaip karalienė, jaučia tokį kaltės primetimą, bet 
nesileidžia jo vidun. 

Iš tiesų vyresnės motinos dažnai perduoda savo suaugusioms 
dukterims, kad jų gyvenimas susiklostė ne taip, kaip jos 
troško. Tuomet dukterys jaučiasi skatinamos parodyti mo- 
tinoms ir gerąsias jų gyvenimo puses. Bet tai joms kainuoja 
daug jėgų, nes jaučia, kad motina to nepriima ir neprisii- 
ma atsakomybės už savo gyvenimą. Čia dukterims reikėtų 
vidinės karalienės, kuri atsakomybę už motinos gyvenimą 
paliktų jai pačiai. Ji gali motiną aijausti ir suprasti, kad 
daug kas buvo ir vis dar tebėra sunku. Galėtų jos paklausti, 
ką ji pati pajėgtų padaryti dėl savęs, kad jai būtų geriau. 
Karalienė už save prisiima atsakomybę, prie to paties veda 
ir kitus. 


Mano seminarų dalyvės džiaugiasi pajutusios savyje 
karalienę. Joms patinka didingai žingsniuoti per kambarį, 
džiaugtis savo grožiu ir verte. Tuomet pasikeičia visa atmos- 
Jera. Moterys atsitiesia ir pajaučia savo stiprybę. Dažnai vie- 
na moteris paima kitą už rankos ir jos žingsniuoja drauge. 
Kai moteris pati yra karalienė, tuomet jai nereikia nuvertinti 
kitų moterų. Atvirkščiai, ji džiaugiasi jų verte bei stiprybe. 
Nes ir ji pati yra viena tų karalienių. 

Per keletą seminaro dienų moterys užrašė tokias su kara- 
liene susijusias asociacijas: „Leiskit man pajausti savo ver- 
tę, niekas negali manęs sužeisti, aš pati galiu rinktis savo 
kelią, niekas man nenurodinėja. Galiu būti vertinga, nes 
esu tokia vienintelė. - Karalienė yra manyje, tačiau labai 
nutolusi; karalienė man reiškia tobulą harmoniją manyje, 
su ja galėčiau tiesi, be vertinimų pasitikti gyvenimą. — Aš 

žinau, kas esu, ir neprivalau sau nuolat to įrodinėti. - Jaučia 
pagarbą sau, jai nereikia pripažinimo iš kitų. - Pasipuošti 
ir gerai jaustis. Vidinė didybė. — Pasitikėti savimi, nieko 
nebijoti, būti patraukliai. — Jaustis stipriai, būti centre. — 
Spinduliuoti.“ 


Kitas karalienės archetipo bruožas yra grožis. Karalienė yra 
graži ir patraukli moteris. Ji mėgaujasi savo grožiu. Žino 
tokia esanti ir tuo grožiu švyti. Jai nereikia to slėpti. Ji gali 
atvirai jį rodyti. Ji puošiasi ne todėl, kad ja būtų Žavimasi, 
bet todėl, kad ji džiaugiasi savo grožiu, todėl, kad nuo jos 
sklindantis spindesys džiugina ir kitus. Ji skleidžia aplink 
save grožį, tuo ir kitų gyvenimą daro gražesnį. Karalienės 
grožis — tai kas kita nei grožio idealo formos, kuriomis mus 
apgaudinėja visuomenė. Tikrasis grožis kyla iš harmonijos: 
jei moteris darnoje su savimi, ji spinduliuoja grožiu. 
Moterys džiaugiasi karaliene. Tačiau kartu daugelis pripažįsta, 
kad šis įvaizdis joms ne itin gerai pažįstamas. Kitoms tai 
svajonių paveikslas. Viena moteris per seminarą pasakė, kad 
būti karaliene — ne jos tikslas. Ji visiškai nenorėtų nuolatos 
atsidurti dėmesio centre. Karalienę ji suprato tik kaip moterį, 
kuri visada yra dėmesio centre. O jai to visiškai nereikėjo. 


Kitoms moterims karalienė yra ne tokia moteris, kuri nori 
būti dėmesio centre, bet ta, kuri yra kaip viena jų. Todėl jai 
nereikia dirbtinai savęs rodyti. Ji tiesiog čia yra. Ji skleidžia 
stiprybę ir aiškumą. Tuo ji savaime patraukia dėmesį ir gali 
juo mėgautis. Tai jos nevargina, greičiau atvirkščiai, — jai 
malonu į šį dėmesio centrą burti kitus Žmones ir tuo su 
jais dalytis. Karalienei nereikia galvoti apie savo žavesį. Ji 
skleidžia jį natūraliai. Jai nebūtina kovoti dėl autoriteto, nes 
jį 1r taip turi. Ji tai Žino ir gali tuo mėgautis. Jos žavesys 
įneša į aplinką karališko spindesio ir skleidžia gyvenimo 
džiaugsmą bei malonumą. 

Kiekvienas archetipas turi ir savo tamsiąją pusę. Karalienės 
tamsioji pusė yra tironė. Kartais depresyvios moterys savo 
liga terorizuoja visą šeimą. Visi turi taikytis prie jos. 

Šiuo atveju liga pasinaudojama kaip ginklu, kuriam be- 
veik neįmanoma pasipriešinti. Amazonės kovojo su strėle ir 
lanku, 0 moterys, neatradusios savo karališkos savigarbos, 
kaip ginklą panaudoja savo vidinius sužeidimus bei ligas. 
Vyrui ir vaikams yra sunku kovoti su ligos ginklu, nes liga 
kitiems sukelia kaltės jausmą. O su juo kovoti neįmanoma. 
Kentėdama karalienė kiekvieną kartą suranda drąsos tą 
kančią priimti ir joje augti. Būtent kančioje mūsų vidinė 
karalienė gali iš tiesų parodyti vidinę savo didybę. 


Šiuo negatyviu karalienės bruožu pasižymi moterys, ne- 
Jaučiančios savigarbos. Savimi nepatenkintos moterys savo 
nepasitenkinimu valdo visą aplinką. Apie tai buvo rašoma 
jau Patarlių knygoje: „Geriau gyventi kampe ant stogo, negu 
erdviuose namuose su priekabinga žmona“ (Patarlių 21, 9). 
Kad moteris atsikratytų šio negatyvaus, dažnai vyrų anek- 
dotuose minimo įvaizdžio, ji turi atrasti savyje karalienę. 
Kai moteris žino savo viduje esanti karalienė, ji jaučia savo 
vertę bei stiprybę ir spinduliuoja tai į išorę. 


Kitas karalienės archetipo iškraipymas būtų dominuo- 
janti moteris, kuri viską reguliuoja, ji tiesiogine prasme 
valdo ir savo šeimą. Kartais silpni vyrai išprovokuoja šią 
dominuojančią moters pusę. O kartais ji jau savaime ją turi. 
Tokios moterys viską privalo kontroliuoti, valdyti ir negali 
pakęsti jokios kritikos. Viskas turi vykti pagal jų valią. O 
tikroji karalienė valdo kitų neužvaldydama. Ji yra stipri ir 
nesilpnindama kitų. Jai užtenka vietos ir nespaudžiant kitų 
į kampą. Karalienė kitus drąsina ir padeda atrasti jų pačių 
karališką vertę. 

Anselmas: Kaip karalienę savyje išgyveni tu pati? Ką ji su 
tavimi daro? Kokius jausmus sukelia? 


Linda: Prieš keletą metų susidūriau su šiuo mūsų moteriš- 
kumo paveikslu ir iškart pajutau, kad vidinę karalienę savyje 
noriu išgyventi stipriau. Bet visuomet, kai pagaunu save ly- 
ginantis su kitais ar kai suabejoju savo verte, suprantu ją 
praradusi. Karalienės paveikslas veda mane prie savigar- 
bos ir orumo, 0 tai pakeičia mano požiūrį į save. Kai reikia 
ką nors nuspręsti, dažnai paklausiu savęs iš karalienės 
pozicijos: ko aš verta? Tada atsakymas būna kaip ant del- 
no. Karalienės, esančios manyje, dėka aš nuolat atrandu 
pasitikėjimo savo vidinėmis jėgomis. Šito pasitikėjimo man 
reikia, kai imuosi kažko naujo. 

Būna, kad iš karto žinau, kaip pasielgčiau būdama kara- 
liene, tačiau kartais prireikia laiko ir ieškojimų, kol vėl at- 
gaunu tą jos stiprybę. 

Karalienės įvaizdis visur man suteikia stiprinančios, drą- 
sinančios jėgos. Ji sustiprino mano savigarbą ir padarė 
mane nepriklausomą nuo kitų žmonių vertinimų, nes tuomet 
pagalvoju: kas gi nori mane nuvertinti? Mano vidinės vertės 
tai vis tiek nekeičia. 

Karalienė manyje teikia man daugiau vidinės laisvės ir dėl 
to aš jaučiuosi geriau. 


š 


eva — Motina 


„Žmogus pavadino savo žmoną Eva [gyvenimas], nes ji 
buvo visų gyvųjų motina“ (Pr 3, 20). Istorijoje Ieva dažnai 
būdavo vaizduojama kaip suvedžiotoja. Tokį jos įvaizdį 
per šimtmečius suformavo nuopolio istorija Pradžios kny- 
goje. Tačiau iš tiesų Biblija nori pasakyti, kad Ieva yra visų 
gyvųjų motina. Todėl su jos moteriškuoju paveikslu stipriai 
yra susijusi motinystė. O motinystei priklauso gyvenimas. 
Ieva yra gyvenimo motina. Ji gimdo gyvenimą. Kaip moti- 
na, jį saugo, puoselėja ir rūpinasi. Ji tarnauja gyvenimui. 
Šiais laikais dauguma moterų yra vienos. Jos kone alergiš- 
kai reaguoja į motinos archetipą. Baiminasi, kad joms bus 
priskiriamas įvaizdis, kuris visiškai netinka. Tačiau ir vien- 
gungės moterys gali turėti naudos iš motinos archetipo. Jų 
laikysena ir būdas darbe, elgesys su žmonėmis, gali turėti 
motiniškumo ir šitaip tarnauti gyvenimui. 


Amerikiečių autorė Jean Shibona Bolen kalba apie tris pa- 
grindines fazes kiekvienos moters gyvenime: tai jauna, su- 
brendusi ir išmintinga moteris. Jauna moteris dažniausiai 
yra nesusisaisčiusi ir kaupia patirtį lavindamasi, dirbdama 
arba kurdama santykius. Subrendusi moteris stipriausiai 

išgyvena motiniškumo instinktą, net jei biologine prasme ji 
ir nėra motina. Išmintingos moters fazė prasideda tada, kai 
ima silpnėti jos domėjimasis antrosios fazės užduotimi ir ji 
labiau orientuojasi į vidų. 

Antroje savo gyvenimo fazėje moteris įsipareigoja konkre- 
čioms užduotims ir besirūpindama prisiimtais įsipareigoji- 
mais vis labiau bręsta. Ji gali rūpintis vaiku ar kitu žmogumi, 
atsiduoti profesinei karjerai, kokiam geram darbui ar talen- 
tui - bet kuriam tikslui, kuris jai yra svarbus. Ši fazė visuomet 
pasižymi įsitraukimu į veiklą bei aktyviomis pastangomis. 
Labai dažnai toks užimtumas būna didesnis, nei dauguma 
moterų buvo numačiusios iš pradžių. Jų atliekamas darbas 
teikia joms ir džiaugsmo, ir rūpesčio, o sykiu skatina jas to- 
liau vystytis ir plėtoti savo kūrybingumą. 


Anksčiau moterys buvo labiau susietos su motinyste ir dau- 
guma surasdavo tame pilnatvę bei prasmę. Kitos jausdavo, 
kad joms kažko trūksta. Šiandien moterys įvairiau išgyvena 
savo motiniškas savybes: 


Motiniškumas reiškia duoti iš savęs tai, kas gyva, priimti tai, 
maitinti, rūpintis, įsijausti, leisti augti, sergėti gyvenimą. Tai 
atsiskleidžia mylinčia, rūpestinga ir globojančia elgsena su 
viskuo, kas gyva. Viena moteris gali šias motiniškas savy- 
bes įgyvendinti būdama motina ir taip visiškai atsiskleisti, 
o kita jaučiasi labiau pašaukta savo motiniškumą realizuoti 
kitoje sferoje. Kad ir kaip moteris išreikštų savo motiniškąją 
pusę, kiekviena turi galimybę visiškai atskleisti savo mo- 
teriškumą. 


Vaikų susilaukti negalinčios moterys kenčia dėl to labiau nei 
vyrai. Kalbama ne tik apie vienuoles bei viengunges, bet 
ir apie ištekėjusias moteris, kurių santuokos lieka bevaikės. 

Dažnai prireikia ilgo gedėjimo proceso, kol jos galiausiai 
atsisveikina su troškimu turėti vaikų. Tačiau ir šioms mote- 
rims galioja motinos archetipas. Savo motiniškąją pusę jos 
gali realizuoti įvairiais kitais būdais. 


Dėl vaikų neturėjimo kenčiančios moterys dažnai jaučiasi 
mažiau vertingos nei moterys, tapusios motinomis. Jos pa- 
vydi kitoms, lengvai susilaukusioms atžalų. Kartais jos tam- 
pa rūškanos ir nelaimingos, kad neišsipildo jų troškimas 
susilaukti vaikelio. Jos galvoja vien tiktai apie tai, ko joms 
trūksta. Šioms moterims ypač reikalingas jų pačių motiniš- 
kumas, kad ir neturėdamos vaikų jaustųsi gyvybingos. Joms 
reikalinga šiluma ir globa, kad galėtų jausti savo gyvenimą 
bei atsivertų tam, kas nauja iš jų galėtų gimti. Vien jau tai 
padėtų joms patirti savo motiniškąją pusę. 

Viena moteris pasakojo, kaip daugelį metų ji tikėjosi susi- 
laukti vaiko. Deja, lig šiol jos lūkesčiai taip ir neišsipildė. 
Dėl to, kaip į ją žiūrėjo gydytojai ir giminaičiai, ji pradėjo 
jaustis menkaverte būtybe. Nors būtent toji moteris visu 
savo būdu skleidė motiniškumą. Viena jos draugė pasakė, 
kad kaip tik tą jos motinišką būdą ji labai vertinanti. Kad 
dėl jo išties gera su ja bendrauti ir kad tai jaučia ir kiti. Šis 
nuraminimas padėjo tai moteriai pamatyti, kad ir neturint 
vaikelio motiniškoji jos pusė yra labai stipri. Nuo šiol ji 
nebenorėjo būti valdoma jausmo, lyg jai kažko trūktų. Siam 
jausmui ji pasipriešino nauju suvokimu, kad jos motiniškumo 
Jausmas yra stiprus ir jo neįmanoma atimti — net jei ji ir 
negali susilaukti savo vaikų. Moteris įsileido į save naują 
gyvybės energiją ir tapo motiniška pati sau. 

Kai moterys yra atviros kam nors naujam, kas norėtų būti 
per jas išreikšta, jos visuomet yra motiniškos. Jos motiniškos 
yra ir tuomet, kai dėmesingai elgiasi su tuo, kas nauja, ir 

leidžia tam ramiai augti. Būti motina, net ir neturint vaikų, 
tai neatsiejama buvimo moterimi dalis ir moteriško gyvy- 
bingumo išraiška. Kaip moteris šį gyvybingumą išreiškia, 
priklauso nuo jos apsisprendimo ir atskleidžia jos moteriškąjį 
daugiapusiškumą. Moterys, norinčios išreikti savo motinišką 
energiją, dažnai jaučia poreikį maitinti kitus, jais rūpintis, 
perimti atsakomybę. Tačiau ir skatinimas augti, buvimas 
kilniaširdei bei dosniai ir kitų palaikymas jiems vystantis 
taip pat yra motiniškumo išraiška. 

Kai kurios moterys išties jaučiasi laimingos gamindamos 
maistą kitiems žmonėms ir kai tas maistas jiems yra gardus. 
Kitos gali duoti žmonėms dvasinio peno arba juos dvasiškai 
maitinti. Dauguma moterų taip pat atranda pilnatvę, pa- 
dėdamos kitiems žmonėms sveikti ir vystytis. Taip pat mo- 
terys elgiasi motiniškai, kai įkuria kokią nors organizaciją, 
nori sergėti ir plėsti tai, kas gyva. Rūpinimasis gyvūnu, au- 
galų auginimas ir jų prižiūrėjimas taip pat išreiškia tokį 
motiniškumą. 

Tapusi motina moteris trokšta savo vaikui sužadinti gyveni- 
mo džiaugsmą, duoti jam meilės, vaiką maitinti, juo rūpintis. 
Ji nori jam paaiškinti gyvenimą ir supažindinti su dalykais, 
kurių jis turi išmokti. Motina nori paaiškinti vaikui jo vidinį 
pasaulį, padėti jam įvardyti savo jausmus. Ji bando palai- 
kyti vaiką, padėdama jam užmegzti kontaktus su kitais, 
padrąsindama įveikti sunkumus. 

Atlikdama šią užduotį moteris daug supranta apie pačią 
save. Ji tai patiria kitokiu būdu nei lig šiol. Ji privalo visiškai 
įsijausti į vaiką ir vos jam atėjus į šį pasaulį negali nuo jo 
atsiriboti. Tai labai pakeičia moters gyvenimą. Ir turbūt 
joks žmogus nebus jai toks artimas kaip jos pačios vaikas. 
Šioje artumoje paaiškėja, kas ji yra, kiek susiformavusi yra 


IEVA — MOTINA 37 


pati, kiek pasirengusi bei gebanti mylėti. Ji patiria viską, 
kuo gyvena jos vaikas, ir privalo su tuo tiesiogiai doro- 
tis: su vaiko ašaromis, jo užsispyrimu, džiaugsmu, pykčiu, 
priešgyniavimais ir pavyduliavimu. Kaip mama, moteris pri- 
valo išmokti lankstumo ir sykiu susitaikyti su savo ribotumu. 
Tai iš jos reikalauja labai atsakingai elgtis su savo energija. 
Ji jaučia, ką iš tiesų reiškia būti „Gyvųjų motina“. 

Be to, motinos užduotis yra suteikti vaikui esminį pasi- 
tikėjimą, užtikrinti jį: „Gerai, kad čia esi. Tu esi laukiamas“. 
Motiniškumas reiškia pritarimą gyvenimui ir pasauliui. Yra 
gera gyventi šiame pasaulyje. Pasaulis — tai erdvė, kurioje 
mes esame saugūs, laukiami, kurioje mes turime teisę būti. 
Jau nuo senų senovės kūrimas buvo siejamas su motina. 


Motiniškos dievybės Antikoje visuomet buvo augimo, bren- 
dimo ir žemės deivės. Ir gamtoje Žmogus patiria, jog yra 
„nešiojamas“. Jis turi teisę būti. Jis nebus teisiamas ir verti- 
namas. Būtent tokia yra esminė motinos užduotis: perduoti 
vaikui, kad jis turi teisę būti — toks, koks yra, net ir silpnas. 
Motina nevertina, bet stengiasi toliau ugdyti tai, kas vaiko 
asmenyje dar nesusiformavę. Taigi motiniškumas — tai op- 
timistinis požiūris į gyvenimą ir pasaulį. Jis dvelkia gailes- 
tingumu ir romumu, globa ir šiluma. 

Indėnams motiniškumas yra aukščiausias dvasingumo 
laipsnis. Moterys, atradusios savyje motiniškumą, tampa — 
kaip tiki indėnai — atviros Dievui ir gyvenimo paslapčiai. 
Daugelį moterų siutina gana dažnai propaguojamas moters 
įvaizdis, apibūdinamas trijų vokiškų žodžių Kinder, Kiiche, 
Kirche (liet. vaikai, virtuvė, bažnyčia, — vert. past.) trumpiniu 
„KKK“. Labai svarbu, kad šiais laikais moterys gali rinktis, 
kokią formą suteikti savo motinystei. Vienai gera likti na- 
muose su vaikais. Kita savo motinystę susieja su profesija. 

Kad ir kokį sprendimą moterys priimtų, jos dažnai jaučiasi 
raginamos kitiems pasiaiškinti, kodėl būdamos mamos lieka 
namuose su vaikais arba, kitaip tariant, atsisako profesinės 
veiklos. Dažnai kaip tik pačios moterys viena kitą šitaip silp- 
nina, nes negatyviai vertina tai, kuo užsiima kita. Kai kurios 
moterys žymiai mieliau liktų namuose su vaiku, tačiau joms 
atrodo, kad dėl gyvenimiškų aplinkybių yra priverstos dar ir 
dirbti. Kitos mamos su malonumu imtųsi papildomo darbo, 
jei tik turėtų tam galimybių. Čia moterys galėtų motiniškai 
susitikti ir skirti daugiau dėmesio tam, kas kiekvieną iš jų 
jaudina. Nereikia jokio pasiteisinimo, kad ir kaip moteris 
nuspręstų, tai yra jos pačios asmeninė atsakomybė. 


Norvegų feministė Janne Haaland Matlary, keturių vaikų mo- 
tina ir politikė, ragina, kad praeito amžiaus 8-0jo dešimtme- 
čio feminizmo, kuris pernelyg akcentavo vyro ir moters 
lygybę, akivaizdoje moterys vėl sąmoningai apgalvotų savo 
motinystę. Ji pasisako už tai, kad moterims, kaip motinoms, 
būtų suteiktos geresnės galimybės susieti profesiją su moti- 
nyste. Motinos, kurios prisiima atsakomybę ekonomikoje ir 
politikoje, suteikia šioms sritims visai kitokią kokybę. Kaip 
politikė, ponia Matlary į politines diskusijas įnešė naują 
supratimą apie konkrečius motinų ir vaikų sunkumus karo 
regionuose. Jos nuomone, dalyvaujant daugiau moterų, tai- 
kos palaikymo operacijos būtų sėkmingesnės. „Tarp moterų 
egzistuoja tarpusavio supratimas, kurio, savaime supranta- 
ma, negali turėti vyrai“ (Matlary, p. 183). 


Motina skatina vaiko augimą ir vystymąsi, ji padeda silp- 
nesniam. Ji leidžia gyventi. Ir paleidžia. Tai bene sunkiausia 
motinos užduotis — vaikus, kuriuos ji nešiojo ir ugdė, paleisti, 
kad jie eitų savo keliu. Tačiau paleisdama motina visuomet 
yra pasiruošusi prireikus suteikti vaikams saugumo jausmą 

ir juos suprasti. Dovanoti nieko už tai nesitikint, duoti nerei- 
kalaujant dėkingumo - tai gilų dvasingumą atitinkanti mo- 
tinos pozicija. Motiniškumą įgyvendinanti moteris jau yra 
dvasinga. 


*vv-— 


Kitas didžiulis dvasinis iššūkis motiniškai moteriai yra 
nuolat atidėti savo norus ir poreikius. Pirmiausia ji privalo 
įsijausti į savo vaikus, į jų nuotaikas ir poreikius. Tai me- 
nas būti žmogumi. Taip moteris mokosi, ką reiškia skatinti 
gyvenimą, jam tarnauti. Nuolatinis savęs atsisakymas, kad 
visą dėmesį skirtum vaikui, reikalauja nepaprasto pasiau- 
kojimo ir sykiu yra brandos išraiška. Motina konkrečiai 
įgyvendina tai, ko Jėzus reikalauja iš savo mokinių: „Jei kas 
nori eiti paskui mane, teišsižada pats savęs, tepasiima savo 
kryžių ir teseka manimi“ (Mt 16, 24). 


Vis dėlto kai kurios motinos taip susitapatina su šiuo savęs 
atsižadėjimu, kad net bendraudamos su suaugusiais visiškai 
pasitraukia į antrąjį planą ir nebedrįsta būti savimi, kalbėti 
apie tai, kas jas jaudina arba ką jos nuveikia kasdienybėje. 
Jos nebeįžvelgia to, ką daro dėl savo šeimos, vertės. Nere- 
tai po dienos jos jaučiasi visiškai išsunktos, tačiau niekas 
to nepastebi. Dauguma moterų motiniškumo nuvertinimą 
nesąmoningai perima iš visuomenės. Jos savo vertę matuoja 
tiktai visuomenės pripažįstama profesine karjera ir pačios 
nebevertina to, ką sukuria. 


Šiandienos visuomenėje rezultatas, karjera ir konkurencija 
turi itin didelę vertę. Tik šitaip pelnomas akivaizdus pri- 
pažinimas. Jei moterų profesija klostosi sėkmingai, jos su- 
laukia pripažinimo. Tuomet jos, kaip ir vyrai, yra kažko 
pasiekusios. Bet jeigu moterys, kaip motinos, supažindina 
vaikus su pasauliu ir perteikia jiems vertybes, jeigu skatina 
jų gabumus ir išauklėja gebančius mylėti žmones, niekas 

apie sėkmę ar karjerą nekalba. Tai silpnina daugelio motinų 
vertės jausmą, tačiau sykiu tai gali jas paskatinti savo 
užduoties vertę atrasti savyje. Būtent tokioje visuomenėje, 
kur žmonės dažnai pastebimi tik dėl jų pasiekimų, nuolatos 
reikia motiniškumo. Per jį žmonės patiria, ką reiškia tiesiog 
būti, jausti globą ir priėmimą, neprivalant to nusipelnyti. 


Sykiu visi žmonės ypač ilgisi motiniškos, šiltos ir rūpes- 
tingos energijos — ir visų pirma tada, kai jiems blogai. Jei 
kaip tik tuo metu jie sutinka ką nors, kas motiniškai su jais 
elgiasi, būna šalia jų, juos palaiko, suteikia paguodos ir yra 
pasirengęs padėti, jie jaučiasi sustiprėję ir gali gyventi to- 
liau. Žmonės, tokioje situacijoje patyrę motiniškumą, iš 
karto pasijunta geriau. 

Dauguma moterų šiandien yra neigiamos nuomonės apie 
savo motinas ir dėl to sunkiai priima motinos archetipą. 
Tai, be abejonės, turi daug priežasčių. Dukterį su motina 
sieja moteriškas ryšys. Kaip tik iš to ir kyla sutrikimai. Tai 
gali reikšti per didelį artumą, per mažą atsiribojimą, taip 
pat daugybę lūkesčių. Ko nepasiekė motina, turėtų įvykdyti 
duktė. Tuomet duktė yra priversta protestuoti, kad atrastų 
savo stipriąją pusę. Dauguma moterų per menkai pažinojo 
savo motinas kaip moteris, matydamos jas tik motinos 
vaidmenyje. Tai perteikia dukterims vienpusį moterystės 
paveikslą, kuriuo jos nenori sekti. Kai kurios motinos 
pirmenybę teikia sūnums. Joms svarbu turėti sūnų. Tada 
jos skiria jam visą dėmesį, šitaip nuvertindamos dukteris. 
Motinos neleidžia joms pajusti, kad būti moterimi yra gera. 
Dažnai toksai sūnų išaukštinimas yra trūkstamos savosios 
vertės išraiška. Jeigu negerbi savęs, kaip moters, tada būtina 
išaukštinti vyrus. Todėl dukterys iš motinų turi mokytis 
atrasti savo moterišką vertę ir su džiaugsmu būti moteri- 

mi. Jeigu duktė negali tapatintis su motinos moteriškumu, 
dažnai ji nepriima ir savęs, kaip moters, arba susikuria tokį 
moters įvaizdį, kuris yra priešingas jos motinos paveiks- 
lui. Tai gali būti netgi visiškai naudinga, nes tokiu atveju 
moteris išvysto visiškai kitokias savybes. Bet jeigu jai 
trūksta motiniškumo savybės, tuomet jai trūksta esminio 
moteriškumo bruožo. 


Feminizmas daug kur moteris sustiprino, tačiau kartu jis 
prisidėjo ir prie to, kad moterys nebepakankamai vertina 
savo įgimtus motiniškus gebėjimus. Tai greičiausiai kilo iš 
susiklosčiusių asmeninių santykių su motina, o sykiu iš pro- 
testo prieš patriarchalines struktūras. Visa tai moteris labiau 
pririša prie to, prieš ką jos maištauja, nei padaro jas laisvas 
gyventi tuo, kas yra jų viduje. Kai moterys pačios nepa- 
kankamai vertina savo motiniškumą, tuomet dažnai laukia, 
kol tai už jas padarys kiti. Moterys pačios privalo pripažinti 
savo motinišką vertę ir motiniškus gebėjimus. Jos turi visus 
savo moteriškumo aspektus laikyti vertingais. Pagarba savo 
motiniškai pusei gali kilti tik iš jų pačių. Ką moterys bran- 
gina savyje, tą perduoda ir kitiems. 


Visoms moterims motinoms žinomas rūpestis nepadaryti 
savo vaikui neigiamos įtakos. Kadangi dvasinių ligų prie- 
žastis dažniausiai kyla iš vaikystės žaizdų, psichoterapeutų 
žvilgsnis neišvengiamai krypsta į motiną. Ji daugiausiai 
laiko praleidžia su vaiku, taigi jos elgesys, jos nebrandumas 
arba jos žmogiškos silpnybės bus vaiko sutrikimų priežastis. 
Dėl to motinos linkusios kaltinti save. Mamos turėtų gerai 
pažinti pačios save, kad atskirtų, kada reaguoja į vaiką iš 
meilės, o kada labiau iš asmeninės baimės. Taip pat joms 
reikalingas sveikas pasitikėjimas savimi, kad neprisiimtų 
tiktai sau visos atsakomybės už vaiko elgesį. Kai kalbama 

apie motinas, motiniška jų įtaka šiandien vertinama grei- 
čiau neigiamai. Apie drauge patirtus džiaugsmus pokalbiuo- 
se mažai teužsimenama. Būdami laimingi ir sulaukę pasi- 
sekimo žmonės iš tiesų beveik neužsimena apie tai, jog už 
tai, kad jiems šiandien taip gerai sekasi, jie turi būti dėkingi 
savo motinoms. 

Motinystė visuomet realizuojama asmeninės gyvenimo is- 
torijos fone. Čia būna lūžių ir apribojimų, kurie nėra taip 
lengvai pakeliami, kai moteris tampa motina. Asmeninių 
santykių istorija su motina yra brendimo procesas kiekvie- 
nam žmogui. Tapti brandžiam, vadinasi, tapti motiniškam 
pačiam su savimi. 


Kitas motiniškumo aspektas yra atsakomybės prisiėmimas. 
Motiniškos moterys jaučiasi už viską atsakingos. Jos pla- 
nuoja vaikų dienotvarkę. Jos organizuoja namų ūkį. Jos Žiūri, 
kad viskuo būtų pasirūpinta. Šį vaidmenį lygiai taip pat gali 
perimti skyriaus vadovė, auklėtoja, kuri „geriausiai Žino“, 
kaip turi būti atliktas darbas, ir tikriausiai dėl to viską daro 
pati. Tai verčia šalia jos esančius žmones jaustis menkus. 


Ir šiandien yra vyrų, vengiančių atsakomybės namuose, 
namų ūkyje, auklėjant vaikus. Tačiau kai kurios moterys 
pačios nesąmoningai susikrauna visą atsakomybę ant savo 
pečių, o tada skundžiasi, kad vyrai elgiasi pasyviai ir ne- 
mato būtino atlikti darbo. Tamsioji atsakomybės pusė yra 
kontrolė. Kai kurios moterys imasi kontrolės, kad vis- 
kas besąlygiškai vyktų taip, kaip jos įsivaizduoja. Dauge- 
lis motinų sutvarko visus būtinus išorinius reikalus ir nori 
palaikyti visišką tvarką, tačiau nepatenkina nė vieno svarbių 
savo vidinių poreikių. Polinkis viską kontroliuoti trukdo 
joms pajusti pačioms save. Svarbu, kad moterys išmoktų 
nusikratyti naštos, kurią neša, ir pasidalytų atsakomybe. 

Tam būtina, kad jos pripažintų, jog joms reikalinga pagalba, 
ir kad, užuot viską dariusios pačios, kai ką paliktų atlikti 
ir vyrams. 


Šiandien matome, kad dauguma besituokiančių moterų yra 
stiprios ir savimi pasitikinčios. Jos savarankiškai tvarkėsi 
gyvenimą ir buvo pačios už save atsakingos. Tačiau vos ta- 
pusios motinomis, pasiduoda senam modeliui: elgiasi nuo- 
lankiai ir tampa depresyvios. Jos akivaizdžiai atsiduria savo 
motinų vaidmenyje, vien tiktai duodančiosios pozicijoje. 
Be abejonės, motina privalo daug duoti. Tačiau tai daryti 
gali tik tuomet, kai turi drąsos kažko reikalauti ir pačiai sau. 
Ji privalo išmokti imti, nejausdama kaltės jausmo. Ji turi 
visišką teisę skirti laiko sau. 

Kai su savo mama kalbėjomės apie tai, kad visuomet būtina 
skirti laiko ir sau, ji, būdama 88-rių metų, iškart tai suprato. 
Didžiausiame sambrūzdyje ji visuomet tiesiog prisėsdavusi 
ir imdavusi spręsti kryžiažodžius. Tai buvo jos ypatingas 
būdas skirti laiko sau ir atsitraukti nuo šeimyninės septynių 
atžalų keliamos maišaties. Keista, bet mes, vaikai, visuo- 
met tą gerbėm. Kai mama spręsdavo kryžiažodžius, niekam 
neateidavo į galvą ko nors jos prašyti. 


Šiandien dauguma motinų yra persidirbusios, nes neišdrįsta 
pasiimti tai, ko joms reikia. Būdamos perdėm motiniškos, 
jos savyje nebepastebi moters. Tačiau ir būdama motina 
moteris turi save išreikšti gyvenime, ji negali savęs tie- 
siog užmiršti, antraip praranda pusiausvyrą. Jeigu motina 
išmoksta ne tik duoti, bet ir imti, ji pamato, kad vaikai taip 
pat daug duoda atgal. Jie dovanoja savo meilę ir dėkingumą, 
savo gyvybingumą, džiaugsmą, nerūpestingumą ir fantaziją. 
Galimas daiktas, dauguma moterų net ir šiandien per mažai 
pastebi, ką jos gauna iš savo vaikų. 


44  KARALIENĖ IR LAUKINĖ MOTERIS 


Motiniškos moters duodanti ir maitinanti laikysena gali 
būti tikra palaima kitiems žmonėms. Tačiau kartu tai gali 
jas priversti pasijusti perdegusias ir nusikamavusias. La- 
bai greitai atsiranda pavojus nemokėti pasakyti „ne“. Šios 
moterys su malonumu duoda kitiems, tačiau kartu dažnai 
nepastebi, kad ir pačioms kažko reikia. Jeigu jos nuolat 
yra tiktai duodančios, tuomet atsisako imti ką nors sau. Jos 
nepriima ir to, kad kiti nori padaryti joms ką nors gero. 


Mitologijoje egzistuoja ryjanti motina, kuri ėda savo vai- 
kus. Jei motina neišmoksta paleisti, atsiranda pavojus savo 
vaikus pasiglemžti. Arba ji jiems daug davė, nes jai pačiai 
daug reikėjo. Tai, ko trūko jai pačiai, ji stengėsi gauti vai- 
kų poreikių sąskaita. Tačiau ir tuomet ji reikalauja iš jų dė- 
kingumo. Šis motiniškumo aspektas perkeliamas ir į kitas 
situacijas, pavyzdžiui, kai moteris yra linkusi viskuo ir visais 
motiniškai rūpintis, nejausdama, ar kitam apskritai to reikia. 
Ji motiniškai rūpinasi savo vyru ir taip paverčia jį vaiku. 
Motiniškai apšoka kiekvieną svečią. Iš pradžių pastarasis 
jaučia, kaip gerai su juo elgiamasi. Bet vėliau jam pasidaro 
to per daug ir jis ima baimintis būti pasiglemžtas. Motina 
jam įkalba, kokie yra jo poreikiai. 


Viename moterų seminare dalyvėms buvo leista išsakyti 
visas į galvą atėjusias asociacijas motinos tema. Jos buvo 
išreikštos tokiomis frazėmis: „Globa, visuomet būti šalia, 
negalėjimas pasakyti „ne“. Atsižadėti savęs. — Būti tik šei- 
mai, rūpintis, rūpintis, rūpintis kitais. Pastebėti kitų porei- 
kius. — Visuomet būti čia ir dabar.“ 

Šie žodžiai atspindi reikalavimus, kuriuos dažnai sau kelia 


motinos. Jos iš tiesų mano neturinčios teisės pasakyti „ne“. 
Todėl motinystė jas dažnai vargina. Jeigu jos nuolat yra su 

šeima ir rūpinasi vaikais, joms reikia skirti laiko ir sau, lygiai 
taip pat pasirūpinti ir savimi. Antraip rūpinimosi vien šeima 
taps per daug ir jos pasidarys agresyvios. Bet moteriai, kuri 
rūpinasi ir savimi, yra gera būti motina. Tai buvo aišku iš 
tokių pastabų: „Man mamos profesija yra labai lengva, ji 
teikia man džiaugsmo ir užtikrintumo. — Motinos vaidmuo 
teikia man pasitenkinimo, tačiau jis tampa vienpusiškas, jei 
negali atsiskleisti kiti moters įvaizdžiai. — Šis vaidmuo įaugo 
į mane dar vaikystėje. Aš tiesiog mėgavausi laiku, praleistu 
su vaikais.“ Matyti, kad šioms moterims patinka būti ma- 
momis. Jos dėkingos už savo vaikus ir džiaugiasi, su jais 
leisdamos laiką. Jos džiaugiasi, galėdamos jiems duoti. Tai 
darydamos jos nepraranda jėgų, nes semiasi jų iš vidinės 
versmės. Šios moterys taip pat žino, kad motinystė - tai tik 
vienas aspektų, kuriame, kaip ir kiekviename kitame moters 
įvaizdyje, jei jis realizuojamas vienpusiškai, slypi pavojus: 
„Būti motiniškai - tai būti visa širdimi šalia, rūpintis kitais, 
tačiau tame yra didelė piktnaudžiavimo valdžia grėsmė man 
pačiai (viską uždengti motiniškumu), o sykiu ir šalia esan- 
čiam - valdyti jį, pasinaudojus motiniškumo priedanga. “ 


leva, kaip viso, kas gyva, motina, mums, moterims, parodo, ką 
reiškia visur patirti gyvenimą. Tai privertė Ievą suvalgyti vai- 
siaus nuo pažinimo medžio, nes ji norėjo ragauti gyvenimą 
visur, kur tik jis buvo. Ji patyrė jį su visomis iš to plaukiančio- 
mis pasekmėmis, išgyveno laimę ir skausmą. Ji pažino pati 
save ir taip įgijo patyrimo bei asmeninės brandos. 


Tai nuostabus paveikslas moteriai. Jis išreiškia jos vertę. Iš 
Ievos šiuolaikinės moterys galėtų pasimokyti, kaip atrasti 
motinišką vertę ir ja džiaugtis. Kalbama ne tik apie biologinę 
motinystę, bet apie tam tikrą principinę poziciją gyvenime. 
Kiekviena moteris yra motiniška, jei ji leidžia gyvenimui 

augti ir jį skatina, jeigu ji padeda silpnam ir jį palaiko, jei su- 
tinka žmones šiltai ir globėjiškai. Pritarti motiniškumui — tai 
pajusti savo vertę. O tai reiškia eiti dvasingumo keliu, nepri- 
valant dėl to mokytis kokių nors meditacijos metodų. Vien 
mokymasis duoti ir imti, paleisti ir leisti augti jau yra dvasinis 
kelias. Šiame kelyje moteris vis labiau patiria moteriškumo 
paslaptį, tačiau sykiu ir Dievo, kuris yra begalinė Motina, 
paslaptį. 


Mums, krikščionims, motina taip pat atspindi svarbią Die- 
vo pusę, kurioje yra motiniškumo. Pranašui Izaijui Die- 
vas palygina save su mylinčia motina: „Ar gali moteris 
užmiršti savo mažylį, būti nešvelni savo įsčių sūnui? Net 
jeigu ji ir užmirštų, aš tavęs niekad neužmiršiu. Štai! Įrėžiau 
tavo vardą savo rankos delne“ (Iz 49, 15-16). Dievas mus 
guodžia, kaip savo vaikus guodžia motina (žr. Iz 66, 13). 
Didžiausia moters, kaip motinos, vertė glūdi tame, kad ji 
per save išreiškia kažką dieviško: tai motiniška, guodžianti, 
rūpestinga ir mylinti Dievo pusė. Žmonės tai žinojo jau 
nuo seno, garbindami deives motinas. Jie suvokė moti- 
nos paslaptį. Motina, įkūnydama tai, kas dieviška, nurodo 
į didžiąją Deivę, dovanojančią mums gyvenimą ir prižiū- 
rinčią, kad jis keistųsi, kad subręstų, kol galiausiai jį pakeis 
mirtis. Ji yra maitinančioji motina, bet kartu ir likimo deivė, 
audžianti žmonių gyvenimų gijas. Ji yra gyvųjų motina. Ji 
duoda naują gyvenimą, jį sergi, prižiūri ir keičia. 


Anselmas: Tu esi trijų vaikų motina ir trijų anūkų močiutė. 
Ką tau ir tavo tapatybei reiškia būti motina? 

Linda: Dar būdama vaikas visuomet norėjau tapti mama. 
Tai tiesiog buvo manyje. Be abejonės, įtakos man turėjo ir 
tai, kad mano motina savo pašaukime atrado pilnatvę. Aš 

taip pat norėjau rūpintis kitais, būti dėl kitų. Tačiau kaip 
motina privalėjau išmokti ne tik atsisakyti savo poreikių, 
bet taip pat paisyti ir savo asmeninių troškimų. Tai man ne 
visuomet taip gerai sekdavosi, o kai pasijusdavau sužlugdyta, 
tai būdavo ženklas, kad vėl turiu labiau atkreipti dėmesį į 
moterį, esančią manyje. Motinystė man suteikė galimybę 
atrasti visiškai kitokias savybes nei tos, kurios buvo reika- 
lingos profesinėje srityje. Mane sustiprino patyrimas, kad 
sugebu vadovauti ir organizuoti arba chaoso metu nepra- 
rasti ramybės. Turėjau išmokti didžiulės kantrybės ir duoti 
vaikams laiko, kad jie bręstų. Suprasti visus spontaniškai 
reiškiamus vaikų jausmus ir juos valdyti man buvo didžiulis 
iššūkis. Bet tai sutvirtino mano gebėjimą įsijausti į visus 
žmogiškųjų jausmų lygmenis. 


Aš nuolat mokiausi tinkamai nustatyti savo ribas. Vaikai 
dažnai tarytum priešais mane laikydavo veidrodį ir aiškiai 
parodydavo mano tamsiąsias puses. Tai nebuvo malonu, bet 
visuomet turėdavo gydomąjį poveikį. Aš mielai gamtoje su 
vaikais žaisdavau visus iš vaikystės žinomus žaidimus. Tuomet 
jausdavausi lygiai tokia pat laisva ir nerūpestinga kaip jie. 


Taip pat aš kentėjau dėl trūkstamo pripažinimo, kol supratau, 
kad tas kažkas yra pačioje manyje. Po kurio laiko man jau 
nebebuvo taip svarbu, ar visuomenė man už tai atlygindavo, 
ar ne. Svarbiausia buvo tik tai, kokią vertę sau suteikiau 
aš pati. Kai vaikai užaugo ir išėjo iš namų, aš pajutau, kad 
dabar turiu stipriau pasirūpinti tuo, ką lig šiol per mažai 
pajėgiau išreikšti. Man tai buvo didžiulė galimybė ir paleis- 
dama vaikus aš tuo džiaugiausi. 

Motinystė padarė mane atviresnę ir supratingesnę viskam, 
ką žmonės jaučia ir išreiškia. Tai buvo mano asmeninis 
brandos kelias. 


H agara — paliktoji 
ir apsaugota angelo 


Pasaulio literatūroje gausu pasakojimų apie paliktas moteris. 
Nuolat atsitinka, kad vyrai palieka savo moteris. Anksčiau 
dažniausiai karas buvo priežastis, kad vyrai išeidavo ir pa- 
likdavo savo žmonas vienas. Šiais laikais dažniausiai tai 
būna santuokinės problemos. Arba vyras palieka žmoną, nes 
įsimyli kitą moterį. Bet palikta moteris anaiptol nėra apleista 
gerųjų dvasių. Ji yra ypač globojama Dievo. 

Apie paliktas vienišas moteris pasakojantys romanai iki ašarų 
jaudina skaitytojas. Čia jos vėl atpažįsta save. Akivaizdu, 
kad moters siela jaučia, ką reiškia būti paliktai. Bet kartu 
jos sieloje slypi nuojauta, kad Dievas jos neapleidžia. Apie 
tai buvo rašoma jau Senajame Testamente: „Viešpats saugo 
ateivius, padeda našlaičiui ir našlei“ (Ps 146, 9). Našlė yra 
tipiškas paliktos moters paveikslas. Senajame Testamente 
toks paliktos ir kartu ypač Dievo globojamos moters proto- 
tipas yra Hagara, Abraomo vergė. 


Kadangi Sara, Abraomo žmona, yra nevaisinga, ji atiduo- 
da vyrui savo tarnaitę Hagarą, kad pastaroji taptų nuo jo 
nėščia. Bet kai Hagara iš tiesų pastoja, ji pasijaučia esanti 
pranašesnė už Sarą ir ima išdidžiai su ja elgtis. Kai Sara 

dėl to pasiskundžia Abraomui, tasai perduoda jai tarnaitę 
sakydamas: „Tavo tarnaitė tavo rankose. Daryk su ja, kaip 
tau tinka“ (Pr 16, 6). Nuo tada Sara su tarnaite elgiasi taip 
šiurkščiai, kad ši nuo jos pabėga. 

Čia išryškėja negatyvus moteriškumo bruožas. Sara pavy- 
di. Ji negali pakęsti, kad jos tarnaitė yra nėščia, 0 ji - ne. 
Todėl Sara ima ją engti, šitaip rodydama savo pranašumą. 
Moterys dažnai tai patiria: jeigu jos atranda savyje kokią 
nors stiprią pusę, dažnai kitos moterys su jomis ima ko- 
voti. Kai kurios jų negali pakęsti, kad kitos gyvena taip, 
kaip jos pačios yra sau uždraudusios arba joms tai nėra 
įmanoma. Užuot džiaugusios kitos moters stiprybe, jos ko- 
voja prieš ją. 

Hagara pabėga nuo savo šeimininkės. Dykumoje, prie van- 
dens šaltinio, ją sutinka Viešpaties angelas ir taria: ,,„Hagara, 
Sarai verge, iš kur ateini ir kur tu eini?“ Ji atsakė: „Bėgu nuo 
savo šeimininkės Sarai“. Viešpaties angelas jai tarė: „Grįžk 
pas savo šeimininkę ir paklusk jos šiurkščiai rankai!“ (Pr 16, 
8-9). Iš pirmo žvilgsnio angelo paliepimas Hagarai atrodo 
pernelyg didelis reikalavimas. Ji turėtų paprasčiausiai grįžti 
į seną situaciją ir toliau kentėti negailestingą šeimininkės 
elgesį su ja. Hagaros reakcija tipiškai moteriška: ji jaučiasi 
auka ir kenčia tai, kas jai užkraunama. Tačiau angelo pa- 
liepimą reikia suprasti ne taip. Hagarai nereikėtų prisiimti 
aukos vaidmens, kuris moteriai yra žalingas, nes šį vaidmenį 
gan dažnai lemia ji pati. Ji pasiaukoja kitiems, tačiau sykiu 
formuoja savo aplinką. Aukodamasi ji valdo, nes kiti jai pri- 
valo už jos auką atlyginti. Arba įsijautusi į aukos vaidmenį 
ji kuria baikščią, prislėgtos nuotaikos ir kaltės jausmo at- 
mosferą. Neįmanoma gerai jaustis šalia aukos avinėlio. Čia 
nuolat egzistuoja kaltės jausmas. 

Tačiau angelas siunčia Hagarą pas savo šeimininkę pra- 
našaudamas: „padarysiu tavo palikuonis taip gausius, kad 
jie per daugumą bus nesuskaitomi [...] Štai tu esi nėščia ir 
pagimdysi sūnų; pavadinsi jį Išmaeliu [hebr. „Dievas iš- 
girdo“']|, nes Viešpats išgirdo tavo sielvarto šauksmus“ (Pr 
16, 10-11). 

Dabar Hagarai lengviau ištverti slegiančią situaciją, nes 
jai žinoma pranašystė. Ji žino savo vertę. Ji taps gausybės 
palikuonių motina. Jos sūnus bus šaulys, jį lydės sėkmė. Nes 
Hagara Žino, kad jos vertė yra neliečiama, kad Dievas apie ją 
žino ir ją mato. Ji žino, kad joje yra tai, kam jos šeimininkė 
neturi jokios galios. Galiausiai Sara negali sužeisti pačios jos 
sielos. Hagara Dievą vadina E/ Roi („Tu esi Matymo Dievas“) 
(žr. Pr 16, 13). Kadangi Dievas mato jos vertę, niekas to iš 
jos negali atimti. Ji turi tai, kas nesugriaunama ir pergyvena 
laiką. Ji turi tai, kas dieviška, kam pasaulis neturi galios. 


Daugelis moterų įveikia sunkias situacijas, nes giliai savyje 
jaučia savo vertę. Jų gyvenimas šiame pasaulyje tęsis. Tai ga- 
lioja ne tik motinoms, bet ir moterims, neturinčioms vaikų. 
Jeigu jos jaučiasi gyvenimo sergėtojos, tai ir sudėtingose situa- 
cijose galės gyvenimą pakelti ir jį saugoti. Ir jeigu jos taip, kaip 
ir Hagara, žino, kad Dievas jas saugo, tuomet nesijaus paliktos 
vienos, jų negalės sužeisti niekinantys žodžiai iš aplinkos. 

Iš daugybės pasakojimų apie karo laikus girdėdavau, ko- 
kios stiprios anuomet buvo moterys, kai beginklės bėgdavo 
iš karo regionų. O po karo buvo „griuvėsių moterys“, ku- 
rios iš esmės prisidėjo prie Vokietijos atkūrimo. Sunkiau- 
siomis aplinkybėmis jos išlaikydavo savo šeimas ir nieko 
nepaisydamos sukurdavo vaikams saugią erdvę. Jose būta 
Hagaros stiprybės. Jos aiškiai žinojo savo vertę ir įrodė 
savo atkaklumą bei ištvermę, kuri kelia susižavėjimą. 

Pagimdžiusi Izaoką Sara iš pradžių buvo laiminga. Tačiau 
kartą ji pamatė aplinkui patrakusiai siaučiantį Izmaelį, Ha- 
garos sūnų. Ji negalėjo to pakęsti. Negalėjo džiaugtis savo 
tarnaitės sūnumi. Taigi ji spaudžia Abraomą, kad tasai išsiųs- 
tų savo tarnaitę su sūnumi. Akivaizdu, kad Abraomas nedrįs- 
ta pasipriešinti savo žmonai. Nors ir nenoriai, jis nusileidžia 
Saros norui. Tačiau Dievas jam pranašauja, kad Abraomas 
neturintis nusiminti, nes ir iš Izmaelio kils didi tauta. 


Taip Hagara su sūnumi vėl pasitraukia į dykumą. Pasibaigus 
duonos ir vandens atsargoms, Hagara palieka verkiantį sūnų 
po krūmu. Ji negali ištverti sūnaus verksmo. Bet Dievas ir 
vėl siunčia angelą, kuris Hagarai atveria akis ir leidžia pa- 
matyti netoliese esantį vandens šulinį. Taigi Hagara įveikia 
ir šią sunkią situaciją, nes ją apsaugo angelas. 

Moteriai visuomet sunku, kai ją palieka arba nuo jos at- 
siskiria vyras, nes darbas arba kita moteris tampa už ją svar- 
biau. Jai sukyla daugybė klausimų ir jausmų: Ar aš nepa- 
kankamai gera? Jis myli kitą moterį. Ką aš padariau ne taip? 
Ar esu nieko verta? 


Hagara su sūnumi tik per plauką nepasiduoda. Tačiau an- 
gelas, išgirdęs vaiko verksmą ir jos sielvartą, atveria jai 
akis. Ji pamato šulinį, iš kurio galima atsigerti. Angelas jai 
parodo, kad ji nėra tik paliktoji. Joje pačioje yra šaltinis, iš 
kurio ji gali gerti. Ji turi savyje atsargų, iš kurių gali sem- 
tis. Ji nepriklauso nuo vyro ir save vertina ne pagal jį. Ji 
remiasi į save. Joje yra šaltiniai, kurie niekuomet neišsen- 
ka. Jeigu moteris juos pajaučia, ji įveikia ir situacijas, kai 
yra paliekama. Ji nepasiduoda. Joje pražysta naujas gyve- 
nimas, maitinamas jos nuosavo vidinio šaltinio. Tuomet 
jos savęs suvokimas remiasi savo pačios verte ir galiau- 
siai Dievu. 

Visos moterys, patyrusios vyro išėjimą, nesąmoningai ima 
jam jausti didžiulį įniršį, kai išsiskiriant jis pasako, kad 
judviejų santykiuose jam daug ko trūkę. Jų manymu, jei 
vyras visa tai būtų išsakęs anksčiau, jos būtų galėjusios į tai 
reaguoti. O dabar jaučiasi bejėgės, nes nebeturi galimybės 
suteikti santykiams to, ko jiems trūko. 


Kai klausdavau, ar nebuvę jokių ženklų, kad partneriui 
kažko stinga, jos dažnai atsakydavo, kad buvę. Bet jos ne- 
žiūrėjusios į tai rimtai, nes nesitikėjusios, kad nuo to būtų 
galėjęs priklausyti santykių likimas. Niršdamos moterys 
suvokia, kad jos taip pat turėjo troškimų, kurie nebuvo 
įgyvendinti. Gilus jų sielvartas, kad yra paliktos, kyla iš 
jų jaučiamo atmetimo, nerimo dėl tolimesnės jų gyvenimo 
kloties, o sykiu iš nepakankamo jų partnerio pasitikėjimo. 
Nes kaip tik pasitikėjimas padeda mums spręsti problemas. 


Pokalbių metu moterys jaučia, kad jos turi išmokti būti 
jautresnės savo jausmams ir troškimams. Nes tai į santy- 
kius įneša gyvasties, ir tik tuomet šie tampa išties gyvybingi. 
Tačiau dažnai kasdienybė būna taip pripildyta pareigų, kad 
moterys savo troškimų net nebejaučia. Vyro palikimas gali 
jas pastūmėti neapleisti pačios savęs, atkreipti dėmesį į savo 
jausmus ir būti ne tik dėl kitų, bet ir dėl savęs. 


Pavyzdys: viena moteris, kuri buvo ištekėjusi už indėnų ša- 
mano, 0 dabar gyvena Algau mieste (Bavarijoje), pasakojo, 
kad ir pas indėnus būna, jog brandesnio amžiaus sulaukęs 
vyras nusigręžia nuo žmonos ir išeina pas kitą moterį. Ži- 
noma, tos moterys irgi išgyvena skausmą bei išsiskyrimo 
sielvartą, tačiau nesijaučia pamestos, o leidžiasi į aktyvų 
gyvenimą. Jos paleidžia vyrą ir pačios tampa laisvos sa- 
kydamos: „Aš paleidžiu jį ir jis visados liks mano vyras“. 
Jos turi galvoje, kad niekas iš jų bendro gyvenimo nebus 

ištrinta ir kad nauji vyro santykiai negali būti sutapatinami 
su judviejų, bet jie yra tiesiog kitokie. Tai nepažeidžia jų 
vertės jausmo taip stipriai, kaip tą patiria moterys čia, jos 
gyvena tikėdamos, kad meilėje, kaip ir gamtoje, egzistuoja 
kaita bei praeinamumas, ir nekamuoja savęs nuolatiniais 
svarstymais, kur čia galėjo būti jų kaltė. Vyrai su kita mote- 
rimi taip pat sukuria šeimą. Šiame pasakojime imponuoja 
aktyvaus atidavimo aspektas, atidavimo, kurio gamta nuolat 
reikalauja ir iš žmonių, kuris taip pat siejasi ir su vyro bei 
moters meile. Pas mus per daug ieškoma kaltės ir padarytų 
klaidų, daug kalbama apie neapykantą ir sužeidimus, apie 
savos vertės praradimą. Indėnai yra labiau atsidavę gyveni- 
mui. Tiesa, moterims ten yra lengviau, nes tokioje situaci- 
joje jas stipriau palaiko bendruomenė. 


Įvairius Žydų poetus Hagaros istorijoje pirmiausiai Žavi 
šulinio motyvas. Poetei Nelly Sachs šulinys, prie kurio an- 
gelas veda Hagarą, yra pirmapradis vilties simbolis: 


Bet tavo šaltiniai 
yra tavo dienoraščiai 
VO, Izraeli 


Ben-Chorinas apdainuoja Hagarą jos didžiausiame varge, 
kuriame ji vis tiek tiki pagalba: 


Savo nuvargusiuose tarnaitės delnuose 

ji slėpė nuo ašarų apsunkusią galvą 

ir juto netoliese esant angelą 

įš Dievo nepažįstamo liepsnų kariuomenės. 
Ji tik galvojo - tai angelas buvo iš ten, 
pasilenkęs prie jos skaisčiame švytėjime. 
Ir paguoda bei saugumas, 

ir jaukumas namų atėjo. 

Moterims niekada nebuvo svetima situacija, į kurią pakliuvo 
Hagara. Vyrai nuolat palieka ar netgi išvaro savo žmonas. 
Dažnai, kaip ir Hagaros atveju, dėl to būna kalta kita mo- 
teris, kurią vyras pasirenka. Tuomet paliktoji moteris iš 
tiesų jaučiasi kaip vergė, kuri dėl vyro padarė viską, o dabar 
gali eiti, nes jam jos daugiau nebereikia, nes jį sudomino 
kita moteris. Ji jaučiasi išnaudota kaip valytoja, tvarkiusi jo 
butą, drabužius, o dabar siunčiama į dykumą, nes yra dau- 
giau nebereikalinga. 


Kai moteris tampa pernelyg motiniška, joje dažnai nebelieka 
erotiškos moters. Jai nebelieka tam laiko ir noro. Per dideliu 
motiniškumu moterys gali apsisaugoti ir nuo erotinės savo 
moteriškumo pusės, nes dauguma jų šioje srityje dažnai 
jaučiasi suvaržytos. Moterys jaučia, kaip senos normos truk- 
do joms būti laisvoms. Dauguma jų jaučiasi spaudžiamos 
dar ir vyro lūkesčių, tuomet jos greičiau pajunta atmetimo 
reakciją. Tai gali būti nemaloni santykių tema ir dažniausiai 
nėra pasidalijama savo poreikiais, kad į juos būtų kreipia- 
mas dėmesys. Moterims ypač skaudu, jei vyras kaip tik dėl 
tos priežasties ją palieka ir susiranda kitą moterį. 


Daugeliui moterų, kurias paliko vyrai, sunku tikėti savo 
verte. Jos jaučiasi esančios dykumoje ir pasiduoda. Jos 
alksta ir trokšta meilės, toje dykumoje joms gresia mirtis 
iš troškulio. Kai kurios pradeda jausti begalinę neapykantą 
vyrams. Juose mato tik tai, kas negatyvu. Tuomet gimsta 
nuostatos: „Visi vyrai vienodi. Jiems rūpi tik seksas, ma- 
lonumai, jų pačių nauda. Jie neturi atsakomybės jausmo. 
Nesugeba būti ištikimi ir iš tiesų mylėti“. Suprantama, 
kad moterys, kurias paliko vyrai, susikuria tokias neigia- 
mas nuostatas. Tai yra gili žaizda. Tačiau stiprios moterys 
įveikia šią traumą ir atskleidžia savo stipriąsias puses. 

Savo agresiją jos naudoja tam, kad išmestų iš savęs vyrą, 
kuris jas paliko. Savo agresiją jos paverčia į ambiciją, kad 
gali gyventi savarankiškai. Atsiranda noras pačioms kurti 
gyvenimą ir atskleisti gebėjimus, kurie lig šiol buvo jose 
užslėpti. 

Vieną pusamžę moterį, kai jai buvo virš 40-ties, vyras paliko 
dėl jaunesnės moters. Jie buvo užauginę vaikus ir pasistatę 
didelį namą. Vyras galėjo atsidėti karjerai, nes namuose 
viską organizavo ir viskuo rūpinosi žmona. Vyro išėjimas ją 
giliai sužeidė, ji buvo ties savo jėgų riba, manė, kad palūš. 
Praėjus sunkiajam laikotarpiui, kai ji atvirai išanalizavo 
situaciją, netikėtai suvokė: „Galbūt tai dovana, kad mano 
vyras taip su manimi pasielgė. Dabar staiga esu privers- 
ta susikoncentruoti tik į save ir savyje atrasti visai naujų 
savybių. Turiu pradėti visiškai naują gyvenimą ir aš tai pri- 
imu kaip didžiulę galimybę“. Tą akimirką ji atrodė susitai- 
kiusi, atgavusi savigarbą ir jėgas. 


Kaip šiandien vyrų paliktos ir į dykumą išsiųstos moterys 
pajunta joms akis atveriantį angelą? Dažnai paliktajai pade- 
da draugės. Jos užtikrina jausmą, kad, nepaisant to, ji vis 
tiek yra vertinga, kad joje yra didžiulis turtas. Sielvartą, 
skausmą ir pyktį palikta moteris turi paversti ambicija 
pačiai tvarkytis gyvenimą. Ji yra ne tik savo vyro žmona. Ji 
yra savarankiška. Ji yra šaulio motina. Jos gyvenimą lydės 
sėkmė. Ji suras tikslą, į kurį paleis savo strėlę. 


Kartais tas angelas gali būti knyga. Galbūt ji atvers moteriai 
akis, kad ši išmoktų kitaip vertinti esamą situaciją. Kartais 
tai maldos arba meditacijos metu aplankantis potyris, su- 
teikiantis tikrumo jausmą: „Mano gyvenimas pavyks. Aš 
niekuomet nebūsiu vieniša. Su manimi yra angelas. Angelas — 
tai Žinojimas apie mano dievišką vertę, tai mano dvasingoji 

pusė, nuojauta apie Dievą ir apie gyvenimo paslaptį. Siel- 
vartas, į kurį mane įstūmė vyras, leidžia man suprasti mano 
neliečiamą dievišką vertę. Vyras gali mane palikti. Jis gali 
mane sužeisti. Bet jis negali iš manęs atimti mano vertės.“ 


Moterys, praradusios savo vyrą dėl mirties, dažniausiai 
jaučiasi giliai su juo susietos ir tyloje išsako jam tai, kas 
jas jaudina. Jis būna jų angelas, lydintis ir palaikantis, kai 
jos netenka vilties. Kitos moterys dažnai ieško kokios nors 
vietos gamtoje, medžio, į kurį galėtų atsiremti ir kuris savo 
stabilumu suteiktų joms paguodos. 


Iš Hagaros moterys galėtų pasimokyti, kaip ir sunkiausioje 
situacijoje, giliausiame skausme nenugrimzti į savigailą 
arba liautis kaltinti savo vyrą ar vyrus apskritai, bet suimti 
gyvenimą į savo rankas ir atsigerti iš gyvybės šulinio, kuris 
slypi jų pačių viduje. Kiekvienoje moteryje yra šaltinis, 
kuris niekuomet neišsenka. Tai dieviškasis meilės, išminties 
ir stiprybės šaltinis. Sielvartas dažnai sugriauna išorinius 
fasadus. Tačiau iš gyvenimo namo pamato trykšta šaltinis, 
kuris niekuomet neišseks. Kartais jis atsiveria tik tuomet, 
kai sugriūna tai, ką buvom ant jo pastatę. Dauguma moterų 
turi Hagaros stiprybės. Jos įveikė žeidžiančias patirtis ir per 
tai subrendo. Jos patyrė, ką reiškia būti paliktai bei nuvertin- 
tai vyro, ir dėl to nepalūžo. Priešingai, jos parodė stiprybę ir 
išmintį, kuri nusipelno žavėjimosi. 

Kad žmogų paleistum, jo nelaikytum, bet leistum būti lais- 
vam, idant gyventų, kaip jis nori, reikia didelės vidinės jėgos 
ir begalinės meilės. Moterys iš pradžių išgyvena sielvartą, 
neviltį arba pyktį, jos beveik nejaučia, kad tai yra ir meilė, 
pasiruošusi paleisti. Šioje situacijoje joms reikia didelio 
pasitikėjimo, pasitikėjimo, kad jos gali gyventi savo jėgomis. 

Dainininkė Gila Antara moterų, kurios buvo paliktos, jaus- 
mus išreiškė vienoje dainoje: 


Aš klausiu savęs, kodėl tau reikėjo mane palikti, 
taip paprasčiausiai tiesiog išeiti. 

Verkiau ir vyliausi, 

kad pas mane sugrįši 

ir amžinai pasiliksim kartu. 


Bet tu atgal nebeatsigręžei 

ir daugiau į mane nepažvelgei, 

palikta visą širdgėlą savo ir skausmą turėjau regėti, 
bet per visa tai išmokau gyventi savo 

jėgom, kurios yra manyje, 

ir sulig kiekviena diena stiprėju. 


Ir štai dabar einu tiesi, 

mano širdis plaka viskam, kas gyva, 

vėjai pučia ir upės teka, 

mano širdy meilė, kad ir kur benuklysčiau. 


Tekančią saulę matau, 

sniego ir ledo grožį, 

rūpesčius džiaugsmas veja šalin, 
skausmas jame išnyksta, 

nuo tada, kai išmokau gyventi savo jėgom, 
kurios yra manyje, 

aš sulig kiekviena diena stiprėju. 


Kiek drąsos ir narsumo, kiek pasitikėjimo ir gyvenimo jėgos 
turi moterys, kurios, patyrusios vienatvę ir neviltį, vėl ryž- 
tasi gyventi. 

Anselmas: Ar paliktosios ir kartu angelo apsaugotosios 
archetipas padėjo tau dorotis su tavaisiais vidiniais sužei- 
dimais? Kaip tvarkeisi su paliktosios patirtimi? 


Linda: Be abejo, dar iš vaikystės man pažįstami vienatvės 
jausmai. Kai tai prisimenu, viskas atrodo kaip istorijoje su 
Hagara. Beveik visuomet būdavo žmogus, kuris toje situaci- 
joje man atstodavo angelą. Vėliau tai buvo muzika, knyga 
arba malda, kurios mane lydėjo ieškant paguodos. Kiek- 
viename žmoguje slypi vidinė jėga, kurią patyriau ir aš, ji 
padeda susitvarkyti su sunkumais. 

Kaip suaugusiai moteriai, man žinomas paliktosios jausmas, 
kai mano vyras dėl darbo reikalų ilgesnį laiką negalėdavo 
būti namuose. Man tai visuomet būdavo iššūkis — gyventi 
vien savo jėgomis, ir tai mane sustiprino. Taip pat supratau, 
kad svarbu nepalikti pačiai savęs, bet jausti, ko man dabar 
trūksta, kad nesijausčiau palikta. Didžiausia pagalba man 
būdavo, kai galėdavau kam nors paskambinti arba parašyti, 
paprasčiausiai užmegzti kontaktą ir išsakyti, kaip jaučiuosi. 
Vienatvę pakeisdavo bendrystės jausmas, po to viskas būdavo 
daug lengviau. 

Man visuomet būdavo tikra palaima, kai tokioje situaci- 
joje visai netikėtai kas nors atsirasdavo šalia: skambučiu 
ar laišku. Tuomet džiaugsmas ir dėkingumas būdavo ypač 
gilūs. 

Daugelyje pasakų mus pasitinka išmintinga senolė. Pasa- 
koje „Žąsų ganytojai prie šulinio“ sena moteriškė, kai kurių 
laikoma ragana, supažindina karaliaus dukterį su gyvenimu 
ir kartu priverčia jauną grafą subręsti rimtiems santykiams. 
Taip pat ir pasakoje „Undinė tvenkinyje“ yra senutė žiniuonė, 
kuri duoda jauno medžiotojo Žmonai tris instrumentus, kad 
šioji iš undinės galėtų atimti savo vyrą. Senos išmintingos 
moters ženklas — verpimo ratelis. Ji rankoje laiko gyvenimo 
siūlus ir tinkamai juos suverpia. Ji sumezga gijas tarp vaikų 
ir tėvų, tarp vyro ir moters. 

Žiniuonė žino tinkamą metą kam nors pradėti. Ji pažįsta gam- 
tos ir žmogiškosios sielos ritmus. Dažnai sena žiniuonė dar 
vadinama senele. Kai kuriose pasakose tai būna netgi velnio 
močiutė. Ji susijusi su tamsiosiomis gyvenimo pusėmis ir 
moka sujomis apsieiti. Kitose pasakose išmintinga moteriškė 
vaizduojama kaip „žolininkė“. Ji žino gydomąjį žolių poveikį 
ir pažįsta gamtos išmintį. Žiniuonė atskleidžia gyvenimo 
meną. Ji moko jaunas moteris seksualumo, vaisingumo bei 
gimties paslapčių. Ji turi aiškumo ir tvarkos pojūtį (žr. Rie- 
del, p. 108). Šiandien taip pat yra išmintingų senų moterų. 

Jos traukia jaunas moteris, ieškančias išminties, savo kelio 
aiškumo ir išsilaisvinimo iš vidinės bei išorinės painiavos. 
Biblijoje man geriausias tokios senos išmintingos moters ar- 
chetipo pavyzdys yra Ona. Lukas ją mini kalbėdamas apie 
Jėzaus gimimą. Evangelistas ją aprašo kaip pranašę: Ji „Fa- 
nuelio duktė iš Asero giminės. Ji buvo visiškai susenusi. Po 
mergystės ji išgyveno septynerius metus su vyru, o paskui 
našlaudama sulaukė aštuoniasdešimt ketverių metų. Ji ne- 
sitraukdavo iš šventyklos, tarnaudama Dievui per dienas ir 
naktis pasninkais bei maldomis“ (Lk 2, 36-37). 

Jau patys vardai kai ką liudija apie šią moterį. Vardas 
Ona (hebr. Hanna) reiškia „Dievo palaimintoji“. Ona yra 
ypač Dievo mylima ir apdovanota talentais. Ji turi ne tik 
pranašystės, bet ir išminties dovaną. Ji Fanuelio duktė. 
Fanuelis reiškia „Dievo veidas“. Ona regėjo Dievo veidą. 
Ji yra moteris, patyrusi Dievą. Ji kilusi iš Asero giminės. 
Aseras reiškia „Laimė“. Onos gyvenimas yra laimingas. 
Jos išmintis padėjo jai surasti vidinę ramybę, būti laimingai 
ir džiugiai. Taip pat ir Onos gyvenimą aprašantys skaičiai 
yra labai simboliški. Septynerius metus ji buvo ištekėjusi. 
Septyni yra virsmo skaičius. Ji patyrė savo vyrui meilę, 
kuri ją pakeitė. Ir štai dabar ji yra aštuoniasdešimt ketverių. 
Aštuoniasdešimt yra amžinumo ir begalybės, transcenden- 
cijos, kuri įsiveržia į mūsų gyvenimą, skaičius. O keturi 
simbolizuoja keturis elementus. Taigi ji buvo moteris, esanti 
gyvenimo sūkury ir artima žemiškiems dalykams. Sykiu ji 
buvo atvira Dievui. Stovėdama ant žemės abiem kojom, ji 
visada buvo jautri dieviškumui. Ona įkūnija išmintingąją 
moterį. Ne veltui graikai išmintį, „Sofiją“, vaizduoja kaip 
moterišką dievybę. Taip pat ir Senasis Testamentas išmintį 
vaizduoja kaip seną moterį, kuri jau kūrimo pradžioje buvo 
pas Dievą ir žaidė jo akivaizdoje. 

Erichas Neumannas, C. G. Jungo mokinys, savo Žymiajame 
veikale „Didžioji motina“ taip aprašo Sofiją: „Išmintinga 
moteris skiriasi nuo išmintingo vyro tuo, kad jos išmintis 
visuomet susijusi su žemiškuoju tikrovės pagrindu“ (Neu- 
mann, p. 305). Sofija visuomet yra ir maitinančios motinos 
paveikslas. Iš jos krūties liejasi širdies išmintis, „sielą mai- 
tinanti jausmo ir pusiausvyros išmintis“ (ten pat, p. 308). 
Neumannas Sofiją vaizduoja „kaip mylinčią ir gelbstinčią 
dvasinę jėgą, jos besiliejanti širdis — kartu išmintis ir mais- 
tas“ (ten pat, p. 309). 

Jacobas Grimmas, kartu su broliu Wilhelmu Grimmu rinkęs 
vokiečių liaudies pasakas, savo knygoje „Vokiečių mito- 
logija“ rašo: „Vyrai nusipelno garbinimo savo darbais, mo- 
terys — savo išmintimi“ (žr. Riedel, p. 142). Akivaizdu, kad 
germanai moterims priskyrė ypatingą išmintį. Moterims 
išminties teikdavo tokios germanų deivės kaip Hulda, pasa- 
kose tebegyvenanti Sniego močios pavidalu. 


Moteris dažnai turi žinių, kurių trūksta vyrui. Ji išmano 
gamtos dėsnius. Jau vien dėl jos didesnio artumo žemei, ma- 
terijai ir mėnulio ritmui jai yra atskleistos gamtos paslaptys. 
Kai kurie vyrai to bijo. Jie griebiasi gryno racionalumo ir 
atmeta visą instinktyvųjį pažinimą bei slaptus sąryšius gam- 
toje. Iš tokių nesusipratimų istorijoje kilo raganų persekio- 
jimai. Moterys yra imlesnės vaizdiniams. Kaip terapeutės, 
jos turi aiškesnį žvilgsnį nei vyrai. Jos yra geros gydytojos 
ir bioenergetikės. Liaudies tradicijoje moterys gydydavo 
užkalbėjimais ir savo žinias perduodavo iš kartos į kartą. 
Buvo einama pas moteris, kurios, būdamos aiškiaregės, tu- 
rėjo slaptų žinių. „Romėnų istorikas Tacitas pasakoja, kad 
daugelis germanų moterų turėjusios pranašiškų gebėjimų 
ir galėjusios nusakyti ateitį“ (Riedel, p. 142). Erichas Neu- 

mannas šiuos aiškiaregiškus moterų sugebėjimus aiškina 
tuo, kad jos labiau susijusios su nesąmoningumu, iš kurio 
galinčios semtis išminties. 


Mes negalime tiesiog kartoti senųjų germanų tradicijų. 
Tačiau būtų gerai atrasti jose glūdinčią išmintį. Kaip tik 
moterims yra svarbu gerbti ir plėtoti savąjį Žinojimą, 
atrasti sveiką savo vertės jausmą. Nes moterys žino tai, ko 
nepažįsta ir nesupranta vyrai. Moterims nereikėtų konkuruo- 
ti su vyrišku žinojimu. Vyriškas Žinojimas dažniausiai eina 
į plotį. Vyrai žino daug ir gali gerai apie tai kalbėti. Moters 
išmintis eina į gylį. Apie šią išmintį negalima paprasčiausiai 
vien tik kalbėti. Ji juntama. Moterys turėtų pasikliauti savo 
išmintimi. 

Ir šiandien yra tokių išmintingų senų moterų kaip Ona. Jos 
neteisia, kai kas nors pasakoja joms apie savo gyvenimą. 
Jos viską supranta. Jos žvelgia į priežastį. Kalba nedaug, 
bet kai ką nors pasako, pataiko kaip pirštu į akį. Jos tiksliai 
jaučia, ko kitam žmogui reikia. Jos niekam nesiperša, tačiau 
jeigu kam atsitinka bėda, jos yra ten, kur jų reikia. Ingrid 
Riedel aiškina, kad ištikus didžiausiai nelaimei Žmoguje 
nubunda išmintingos moters archetipas. Todėl dažniausiai 
esame atviri savos aplinkos moters išminčiai. Ji tarytum 
„atsitiktinai“ eina pro šalį. Arba kaip toje pasakoje „Undinė 
tvenkinyje“ svajojama apie išmintingą moterį, kuri parodytų 
išsigelbėjimo kelią. 

Išmintingos moterys turi subtilų gamtos išminties pojūtį. Jos 
gyvena pagal gamtą ir turi vidinį ryšį su didžiąja kūrinijos 
motina. Kūrinijoje sutinkame motinišką Dievą. Šiam 
motiniškam Dievui išmintingos senos moterys yra labai arti- 
mos. Jos sukuria ritualus, kuriais švenčia savo moterystę. Jos 
visuomet nusimano ir apie gydančią gamtos energiją. Jos 

pažįsta gydančiuosius žolynus ir gali kitoms moterims paro- 
dyti, kas joms tinka, kaip joms gydyti savo žaizdas. Moters 
išmintis visai kitokia nei vyro. Tai ne Žinojimas, įgytas per 
daugelį kovų ir kelionių, bet žinojimas, kylantis iš gilaus 
sąryšio su viskuo. Išmintinga moteris semiasi išminties iš 
kūrinijos. Ji pažįsta vidinius gamtos dėsnius. Ji Žino apie 
gimtį ir mirtį, tapsmą ir praeinamumą. Iš savos patirties jai 
žinomos žmogiškojo gyvenimo paslaptys. 

Išmintinga moteris atskleidžia gyvenimą ir meilę. Ji moka 
patarti, bet kartu kelia ir reikalavimus. Ji duoda impulsų, 
kuriuos ieškantysis patarimo turi pats įgyvendinti. Ji pažįsta 
gamtos bei gyvenimo ritmus, tačiau kartu ir tamsiąsias bei 
griaunamąsias jo puses. Krikščioniškoje tradicijoje išmin- 
tingos moterys, tokios kaip Frau Holle ir Frau Perchta!, 
dažnai buvo vaizduojamos kaip bjaurūs personažai arba 
aprašomos kaip raganos. Tokios Germanų deivės kaip Hul- 
da arba Hel (iš čia kilęs vokiškas žodis „pragaras“ — Hėlle) 
galėdavo atnešti palaiminimą arba prakeiksmą, gyvenimą 
arba mirtį. Germanų deivių išstūmimas lėmė istorijoje ir 
moteriškos išminties nuvertinimą. Pozityvios išmintingos 
moters savybės buvo projektuojamos į Mariją. Marija 
yra išminties motina. Ji patraukė žmonių, besiilginčių 
išmintingos moters, žvilgsnius į save. 


Kitose kultūrose išmintingos moterys visuomet sulaukda- 
vo ypatingos pagarbos. Dėl jų gyvenimo patirties bei iš- 
minties mielai buvo klausiama jų patarimo. Siais laikais, 


' Frau Holle (kitur vadinama Frau Perchta) yra Vidurio Europos pa- 
davimų personažas ir legendinė figūra to paties pavadinimo brolių 
Grimmų pasakose. Jos užduotis - teisti ir valdyti, už darbštumą atygin- 
ti, už tinginystę - nubausti. Frau Holle brolių Grimmų pasakose lietuvių 
kalba vadinama Sniego močia (I. t., p. 140, Broliai Grimmai, Vaikų ir 
namų pasakos, Alma littera, 2005), - vertėjos past. 

kai labai vertinama jaunystė, išmintinga moteris prarado 
savo reikšmę. Tačiau dauguma moterų norėtų sutikti tokią 
išmintingą moterį. Jos jaučia, kad dažnai pasimeta kas- 
dienybėje ir nebetenka savo moteriškos stiprybės. Jos trokšta 
šalia turėti tokią moterį, kuri spinduliuotų gyvenimo patirtį, 
kantrybę bei gerumą, moterį, kuri į jas žvelgtų su išmintimi 
ir nuoširdumu, kai jos jai patiki viską, kas neduoda ramybės 
jų moteriškame gyvenime. 

Išmintinga moteris žvelgia į viską plačiau, ji mato da- 
lykus ir iš aukščiau. Ji nieko nesprendžia, bet viską palieka 
ramybėje. Nuo išorinių įvykių ji moterį veda į jos vidų. Taip 
pastaroji gali susigrąžinti pusiausvyrą ir savo situacijai 
suteikti naują prasmę. 


Svarbu ne tik tai, kad moterys sutiktų tokias išmintingas 
senoles. Išmintingos moters archetipą jos turėtų įsileisti ir 
pačios į save. Tokia išmintingoji yra kiekvienoje moteryje. 
Bet dažnai ji būna išstumta ir skursta prislėgta savęs nu- 
vertinimo. Susitikimas su išmintingos moters archetipu 
suveda moterį su savąja išmintimi, su slaptu joje slypinčiu 
žinojimu. 

Išmintingą moterį siejame ne tik su išmintimi, bet ir su 
jos gyvenimo patirtimi, jos savigarba, šiluma bei didžia- 
dvasiškumu. Kai sutinkame tokias moteris, dažnai pajun- 
tame, kad jos savyje yra atradusios ramybę. Jos pažino gy- 
venimą iš visų pusių. Iš savo ir teigiamos, ir skausmingos 
patirties jos gavo įžvalgumo, kuris vedė jas prie išminties. 
Vyresnės išmintingos moterys spinduliuoja dėkingumą už tai, 
ką patyrė gyvenime. Jos yra atviros tam, ką sutinka, tačiau 
nieko nebereikalauja, o džiaugiasi tuo, kas yra. Jos neperša 
savo išminties, tačiau yra šalia, kai kitiems jų reikia. 

Ona iš tiesų buvo tokia sena išmintinga moteris. Paėmusi 
kūdikį ant rankų ji „šlovino Dievą ir kalbėjo apie kūdikį 
visiems, kurie laukė Jeruzalės išvadavimo“ (Lk 2, 38). Ji 
juto šio vaikelio paslaptį. Išmintingas jos žvilgsnis atpažino, 
kad šis kūdikis išpildys daugybės išgelbėjimo belaukian- 
čių Žmonių troškimą. Per kūdikį į pasaulį ateis tai, kas juos 
išlaisvins, kas išvaduos iš pančių, kuriuos jie sau užsidėjo. 
Ona Dievą šlovino už šį kūdikį. Jame ji regėjo nušvitusią 
Dievo išmintį. Išmintingos moterys dažnai įžvelgia pačią 
žmogaus esmę. Jau žvelgdamos į vaikelį jos mato tai, ką 
jis įkūnys ateityje. Tokios išmintingos moterys spinduliuoja 
ramybę bei atvirumą. Jos nieko nevertina, tačiau kiekvieną 
sutinka su pagarba. Jos prisideda prie išganymo: padeda, 
kad mazgas atsirištų, kad tai, kas sustingę - ištirptų, o tamsa 
nušvistų. 


Išmintingų moterų galima sutikti ir tarp jaunesnių. Dažnai 
iš savo vaikystės patirčių jos įgavo vidinės išminties bei 
aiškumo. Kiekviena moteris turi išmintingos moters bruožų. 
Tačiau jei moterys vienpusiškai orientuojasi į rezultatų 
siekimą ir perfekcionizmą, jei nebepasikliauja savo mo- 
terišku instinktu ir pagal jį nesielgia, jos praranda ryšį su 
išmintingąja moterimi. Mumyse esanti išmintingoji vėl veda 
mus prie mūsų moteriškų šaknų. Ji perduoda mums žinią, kad 
rūpestingai apsieitume su savo moteriškumu. Šis rūpestingas 
elgesys tai taip pat - klausytis savo kūno išminties: ką mano 
kūnas per tam tikrą ligą nori man pranešti? Į ką turėčiau 
labiau atkreipti dėmesį? Ši išmintis veda mus prie to, kam 
lig šiol savyje skyrėme nepakankamai dėmesio. 


Anselmas: Kur šiandien sutinki senų išmintingų moterų? Ir 
ką manai apie išmintingos moters archetipą pačioje savyje? 
Ką pasakytum moterims, kurios nepasitiki savo išmintimi? 

Linda: Buvau nustebusi, kiek daug išmintingų moterų su- 
tikau gyvendama Algau. Galbūt tai lemia jų artimas ryšys su 
gamta, tačiau ir tai, kad kaime ateinančioms kartoms per- 
duodamos ne tik tradicijos, bet ir gili išmintis. Ten žmonės 
yra mažiau persotinti išorinių poveikių, todėl lieka daugiau 
savyje. 

Į išmintingą moterį savyje ypač stengiuosi įsiklausyti tada, 
kai reikia nuspręsti ką nors svarbaus. Tuomet ieškau tylos, 
nes žinau, jog savyje rasiu tai, ko man reikia. Sprendimai, 
kurie ateina iš ryšio su manyje esančia išmintinga mote- 
rimi, dažniausiai būna netradiciniai. Tuomet man svarbūs 
ne formalūs dalykai, o kaip galėčiau geriausiai išreikšti 
tai, ką turiu. Išmintinga moteris manyje man taip pat sako, 
kad turėčiau įsiklausyti į savo kūną, nes jame glūdi gilesnė 
išmintis. 

Moterys, nepasitikinčios savo išmintimi, dažnai jaučiasi 
nesaugios, kai kalbama apie jas pačias. Daug dažniau jos 
būna kituose nei savyje. Tačiau pasakojimo metu visuomet 
išryškėja gilesnė jų išmintis - kaip sau užduodamas klausi- 
mas arba garsiai išsakytas troškimas. Jų siela tiksliai žino, 
ko joms reikia. Aš tik stengiuosi sustiprinti jų pasitikėjimą 
šiomis jėgomis. 


'udita — kovotoja 

Daugeliui moterų atrodo, kad jos turi nuolatos kovoti. Nuo 
tos kovos jos dažnai būna pavargusios. Archetipiniame ko- 
votojos paveiksle jos neįžvelgia jokios pagalbos. Ir vis dėlto 
šis įvaizdis daugelį moterų galėtų susieti su jose jau esančia 
stiprybe. Kovos tikslas visuomet yra gyvenimas. 

Knygoje apie vyrą aprašiau dvilypį kario archetipą. Lygiai 
taip pat ir kovotoja turi stipriąsias bei silpnąsias puses ir mo- 
teriai reiškia tiek iššūkį, tiek ir pavojų. Kovotoja yra ta, kuri 
savyje integruoja anima ir animus. Animus yra vyriškoji 
sielos dalis, anima — moteriškoji. Kovotojoje anima ir ani- 
mus nekovoja vienas prieš kitą, bet veikia išvien, kad kovin- 
ga energija lietųsi į išorę ir ten galėtų tarnauti gyvenimui. 
Tarp feminisčių yra daugybė kovotojų. Tačiau dažnai jos ko- 
voja prieš vyrus. Arba prieš kai kurias savo savybes, kurių 
nenori pripažinti. Kovotoja už gyvenimą kovoti gali tik 
tuomet, jei yra harmonijoje su savimi. Kitu atveju ji galiau- 
siai ims kovoti prieš save pačią ir visą energiją išeikvos be- 
vaisei savęs sudraskymo kovai. Animus integracija moteriai 
yra vaisingo kovotojos archetipo įgyvendinimo sąlyga. 


Senajame Testamente kovotojos archetipą įkūnija Judita. 

Judita iš tiesų reiškia žydė. Ji yra tipiška Izraelio tautos 
atstovė, moteris, įkūnijanti Judo giminės dvasią. Ji yra mo- 
teris, kuri atsako už savo tautą. Kai žydų miestą Betuliją 
spaudžia Nebukadnezaras ir visa tauta jau pasirengusi at- 
siduoti priešų karvedžiui Holofernui, pasirodo Judita. Ji 
buvo ištekėjusi už Manaso, kuris buvo miręs prieš trejetą 
metų per miežiapjūtę nuo saulės smūgio. Dabar ji gyveno 
kaip našlė. Pasninkavo ir rengėsi našlės apdaru. „Ji buvo 
labai graži ir žavi akims“ (Jdt 8, 7). Iš savo vyro ji buvo 
paveldėjusi turto. „Apie ją blogo žodžio niekas nesakė, nes 
ji buvo labai dievobaiminga moteris“ (Jdt 8, 8). Taigi ji buvo 
moteris graži tiek vidumi, tiek išore. Jos išorinis turtas yra 
vidinio joje esančio lobio atvaizdas. Ji buvo dievobaiminga. 
Dievas buvo giliausias jos gyvenimo pagrindas. 

Ši savyje ir Dieve jėgų semianti moteris prieštarauja seniūnų 
planui po penkių dienų atiduoti miestą. Judita pasipriešina 
jiems ir stipriai išbara: „Ką jūs esate patarę šiandien žmo- 
nėms, nėra teisu“ (Jdt 8, 11). Seniūnai pripažįsta jos išmintį. 
Ir prašo jos, kad maldautų Dievą lietaus, tuomet nereikėsią 
pasiduoti priešui. Tačiau Judita jiems atsako, kad Viešpats 
per ją atliksiąs darbą, „kurį mūsų palikuonys minės per kartų 
kartas“ (Jdt 8, 32). Šie žodžiai liudija didelį pasitikėjimą 
savimi. Tuomet ji nusivelka ašutinę, išsimaudo, išsitepa 
aliejais ir pasipuošia, „kad suviliotų akis visų vyrų, kurie 
tik ją pamatys“ (Jdt 10, 4). Taigi ji sąmoningai pasinaudo- 
ja savo žavesiu, kad įgytų galios prieš vyrus. Tačiau tai ji 
daro ne tam, kad įgytų valdžią, bet tarnaudama Dievui. Ji 
išdrįsta eiti į priešų stovyklą ir apžavi karo vadą Holoferną. 
Jis savo palydovams taria: „Nuo vieno žemės galo iki kito 
nėra kitos tokios moters, kuri būtų tokia graži ir kalbėtų taip 
išmintingai!“ (Jdt 11, 21). Holofernas nenori praleisti progos 
suartėti su Judita. Ji geria ir valgo kartu su juo. Tačiau apim- 

tas stipraus geismo gražiai moteriai jis nusigeria ir užmiega. 
Tuomet Judita jo paties kalaviju nukerta Holofernui galvą 
ir įkiša ją į maišą. Kartu su savo tarnaite ji palieka priešų 
stovyklą ir grįžta į Betuliją. Seniūnams ji parodo Holofer- 
no galvą: „Viešpats jį paguldė moters ranka!“ (Jdt 13, 15). 
Išaušus rytui vyrai patraukia iš miesto priešo kariuomenės 
link. Sargybiniai skuba kelti Holoferną, bet išvysta jį negyvą 
tysantį ant grindų. Išgąsdinta jų riksmo visa kariuomenė 
pakrinka ir pabėga. Bet izraelitai puola bėgančius asirus ir 
juos sutriuškina. 


Seniūnai ateina pas Juditą ir šlovina ją: „Tu Jeruzalės garbė! 
Tu didis Izraelio pasididžiavimas! Tu nuostabi mūsų tautos 
šlovė!“ (Jdt 15, 9). Izraelio moterys atskuba pas Juditą ir 
gieda jos garbei. Jos sustoja iškilmingam šokio rateliui. Ju- 
dita pati jam vadovauja. Moterys šoka ir bendrai išreiškia 
džiaugsmą, kad priešai buvo sutriuškinti moters ranka. Pati 
Judita gieda giesmę: „Jų galiūnas nekrito nuo jaunų vyrų 
rankų, nepaguldė jo Titanų sūnūs, nepuolė jo aukštaūgiai 
milžinai, bet Merario duktė Judita jį sužlugdė savo veido 
grožiu“ (Jdt 16, 6). 

Daugelis poetų žavėjosi Juditos asmenybe. Jie savaip ją su- 
prato. Georgas Kaiseris ir Jeanas Giraudoux'as mato Juditą 
kaip moterį, kuri „apeina savo laikmečio elgesio normas, 
suvaržymus ir lūkesčius“ (Mottė, p. 167). Tačiau daugumą 
rašytojų labiausiai domina Juditos ir Holoferno susitikimas. 
Priešingai nei blaiviame Biblijos tekste, jie Juditą vaizduoja 
kaip moterį, kuri karštai pamilo Holoferną ir tada jį nužudė 
arba iš keršto troškimo, arba dėl to, kad ji šią meilę sau už- 
draudė. Bertoltas Brechtas, Maxas Frischas ir Rolfas Hoch- 
huthas Juditos asmenį suaktualino. Judita rizikuoja savimi ir 
savo gyvenimu, kad išgelbėtų miestą (Bertoltas Brechtas), 

vyrą (Maxas Frischas) arba visą tautą (Rolfas Hochhuthas). 
Visiems jiems Judita yra drąsi moteris, kuri kovodama už 
gyvenimą ant kortos stato visą savo egzistenciją. 


Judita įkūnija stiprią moterį, kovotoją. Kovotoja moterims 
yra svarbus įvaizdis, kuris, tiesa, šiandien daugeliui jų nėra 
lengvas. Jų kova yra varginanti ir neduoda naudos. Bet 
kovoti iš tiesų reiškia saugoti save. Judita apsaugojo nuo 
priešų save ir savo tautą. Ji apmąstė, kur yra sužeidžiama ir 
užgaunama. Ten, kur esi lengvai pažeidžiamas, reikia save 
saugoti. Saugoti — tai sergėti savo vidų, jį pridengti. Saugoti 
taip pat reiškia atsiriboti nuo kito, nusiteikusio prieš mane, 
parodyti ribas, kurių kitas neturi teisės peržengti. Kova turi 
dar ir trečią reikšmę — pasipriešinti kitam, pačiam kažką 
suimti į rankas, kažko imtis, griebtis. Kai saugau save, turiu 
jėgų pasipriešinti ir kitiems. Aš negaliu kovoti prieš visus, 
bet privalau pirmiausiai atsakyti už save patį. 


Kovotoja, esanti mumyse, yra pažeidžiamo gyvenimo ser- 
gėtoja. Jai reikalinga agresija, kad apsaugotų savo pažei- 
džiamumą. Ji pažįsta savo jautrias vietas, žino, kas ją už- 
gauna, ir moka atidžiai su tuo apsieiti. 


Kad gerbtume kovotoją savyje, turime gerbti savo pažei- 
džiamas puses. Įžeistos visuomet jaučiamės tuomet, kai 
esame nepastebimos kaip asmuo, kai kas nors mus nuver- 
tina arba pasityčioja iš tam tikrų mūsų savybių. Kovotoja 
čia kovoja ne prieš kažką, o už save, už savo, kaip moters, 
savigarbą, kad apsaugotų savyje esantį vidinį vaiką. 

Mūsų pažeidžiamumas visuomet susijęs ir su mūsų viduje 
esančia mergaite. Tai, ką ši mergaitė anksčiau patyrė kaip 
skriaudą, suaugusiai moteriai vis dar yra pažeidžiama vieta. 
Būdama vaikas apsisaugoti galbūt galėjo tik užsidėjusi 

šarvus. Suaugusi ji suformavo savęs nuvertinimo strategiją, 
kad tik kitiems nebesuteiktų progos ją pulti. Gali būti, kad 
tuomet ji pati nuolat puola kitus arba nebejaučia, kas ją 
pačią užgauna. Tačiau kovotoja privalo žinoti, kur yra jos 
jautrioji pusė. Už save ji gali kovoti būtent savo jautrumu. 
Ji aiškiai pajaučia, kada kiti savo nuvertinimu, kaltinimais 
ar kaltės jausmais nori padaryti ją silpną. 

Mumyse esanti kovotoja neleidžia kitiems primesti žaidimo 
taisyklių, ji kovoja pagal savo taisykles. Kitam ji moka pa- 
sakyti ryžtingą NE: „Stok! Tokiame lygmenyje aš nenoriu 
su tavimi kalbėtis. Bet aš klausau, jei atvirai man pasaky- 
si, ko tikrai nori!“ Ji suvokia savo agresiją ir naudoja ją 
kaip atsiribojimo ir savęs apsaugojimo signalą. Puolama 
žodžiais ji neatsitraukia atgal, bet eina prie kito ir būdama 
jautri išlieka ištikima sau. Tuomet ji labai aiškiai gali pa- 
sakyti: „Aš nenoriu, kad su manimi taip elgtumeisi!“ arba 
„Aš neleisiu savęs nuvertinti!“ Savęs apsaugojimas suteikia 
kiekvienai moteriai stiprybės ir jėgų. 


Dažnai moterys kovotoją savyje užgniaužia, labiau nori har- 
monijos ir taikos. Būdamos agresyvios jos bijo pasirodyti 
griovėjos arba prarasti kitų žmonių meilę. Vis dėlto „ne“, 
pasakytas kitiems, kartu gali reikšti „taip“ pačiai sau. Šis 
„taip“ atspindi, ką aš savyje noriu vertinti bei apsaugoti ir 
ko reikalauju iš kitų. 

Juditos istorijoje pirmiausia nemaloniai sureagavau į tai, 
kad Judita Holofernui nukerta galvą. Klausiau savęs, ką 
mums, moterims, tai galėtų reikšti šiandien? Bet ar tik ne 
galvoje yra priešiško mąstymo buveinė? Galva yra valdžios 
centras. Neturėdami ryšio su širdimi ir pilvu žmonės tam- 
pa žiaurūs. Jie praranda užuojautą silpnesniems. Kadangi 
nejaučia patys, tai nenumano, kaip jaučiasi kiti. Jiems iškyla 

pavojus savo teisę į gyvenimą grįsti kitų žmonių sąskaita. 
Kad jaustųsi stiprūs, kitus jie turi padaryti silpnus. 


Dauguma moterų tokį susilpninimą patiria tuomet, kai jas 
nutildo kitų įžeidžiančios pastabos. Jos jaučia iš tokių žmonių 
sklindantį priešiškumą. Tai nėra atvira agresija, kuri leistų 
kovoti. Klastingai užpultos dėl išvaizdos ar gyvenimo būdo, 
jos tampa tokios silpnos, kad jaučiasi bejėgės ir pasyviai 
dėl to kenčia. Kovotoja, esanti moteryje, iš pagarbos sau čia 
turėtų pasipriešinti. Ji gali paklausti: „Kodėl man tai sakai? 
Kokia yra tikroji problema?“ Šis aiškus įvardijimas atkuria 
kontaktą. Jeigu moteris šio susilpninimo nepriima, o iškelia 
problemą į santykių lygmenį, ji perima iniciatyvą ir gali 
prisidėti prie tos problemos sprendimo. Priešišką mąstymą 
ji gali sušvelninti ir taip pasiekti dialogo. Tačiau tam tik- 
romis aplinkybėmis tokių žmonių ji gali tiesiog vengti. Mo- 
teris taip pat gali save apsaugoti sąmoningai suvokdama, 
kad neprivalo spręsti kitų žmonių emocinių problemų. 


Šiandien dauguma moterų savo profesinėje arba visuo- 
meninėje aplinkoje taip pat jaučiasi kovotojos. Jos ko- 
voja dėl pripažinimo, valdžios ir pasisekimo, jos kovoja už 
teisingesnį pasaulį ir sveikesnes gyvenimo sąlygas. Jos nori 
atskleisti savo sugebėjimus ir kartu organizuoti visuomeninį 
gyvenimą. Ilgą laiką moterys negalėjo pasinaudoti šiomis 
galimybėmis, šiandien jos išsikovojo jas iš naujo. Tačiau 
Jeigu ši kovingoji moters pusė yra dominuojanti, jai iškyla 
pavojus taip įsitraukti į savo darbą arba užduotį, kad ki- 
tos jos moteriškosios savybės lieka nerealizuotos. Šitaip jos 
emocinė, malonius pojūčius teikianti pusė gali nuskursti ir 
išmušti ją iš pusiausvyros. Kovotoja yra svarbi moters pu- 
sė, tačiau ši negali su ja susitapatinti ir vien tiktai kovoti. 

Antraip ji kovos visais frontais ir šitaip praras ryšį su kito- 
mis savo moteriškumo pusėmis. 


Vieno savaitgalio seminare moterys kovotojos tema rašė 
taip: „Aš gyvenau taip intensyviai, man tai kainavo tiek 
daug jėgų, daugiau to nebenoriu. — Tokia buvau visą gy- 
venimą. — Ilgainiui man tai darosi per sunku. — Norėčiau 
tapti kovotoja, turinčia saiką ir tikslą. - Kovoti svarbu, jei 
jaučiu to būtinybę. — Ilgainiui kovojimas tampa varginan- 
tis. Priešingybė kovai man yra kantrybė nepasiduodant. 
— Gyvenime buvo daug kovų, taip pat ir dėl išgyvenimo. 
Kartais jaučiuosi pavargusi. — Ginti tiesą ir kovoti verta 
nuolatos, vis dėlto neprarandant ištvermės. - Kovoti man 
sunku. Tai kainuoja daug jėgų. 


Klausimas, kaip šios moterys savo kovą suprato. Veikiausiai 
jos nuolat kovojo prieš kitus, prieš vyrą, kuris nežiūrėjo į 
jas rimtai, prieš sunkumus, kurie užplūsdavo jas iš išorės. 
Daugumai atrodė, kad kovojant po kojomis neturėjo tvirto 
pagrindo. Jos kovojo į visas puses. Tokia kova pareikalauja 
daug jėgų. Vis dėlto tikra kova gali tapti ir energijos šaltiniu. 
Jeigu kovoti noriu, tuomet su kova auga ir mano jėgos. 
Tačiau kaip tokia kova turi atrodyti? 

Pirmoji sąlyga — privalau turėti gerą poziciją. Kovoti ga- 
liu tik tuomet, kai suvokiu save ir esu radęs savo požiūrį. 
Antroji sąlyga — kovoti ne prieš kažką konkretų ir net ne 
prieš visus, bet su kitu. Rungiantis su kitu mano jėgos auga. 
Jaučiu, kad esu sau vertingas. Aš neleidžiu kitam nurodinėti. 
Aš priimu kovos iššūkį. 

Iš Juditos moterys galėtų pasimokyti, kaip tinkamai ko- 
voti, neprarandant savo energijos. Judita kovoja ne jėga, o 
savo grožiu. Ji žino, kad jos grožis yra duotas Dievo ir ji 

šią dovaną panaudoja kovoje. Jai nereikia lygintis su vyru 
ir jam įrodinėti, kad turi daugiau jėgos. Čia ji greičiausiai 
pralaimėtų. Ji kovoja galimybėmis, kurias turi. Ji kovoja, 
nes jaučia savigarbą. Ji turi tvirtą poziciją. Žino, kas ji 
yra. Ji neleidžia, kad Holofernas nustatytų kovos sąlygas, 
bet pati sprendžia, kur nori nakvoti ir ką valgyti. Tuomet 
ji laukia tinkamos akimirkos, kad galėtų pasinaudoti savo 
galimybėmis. Bet jei man atrodo, kad kovoti privalau nuo- 
lat, tuomet greičiausiai neaiškios yra kovos sąlygos. Kovoju 
visomis kryptimis. Ir tai 1š tiesų vargina. 


Į klausimą „Dėl ko tu kovoji?“ mano seminaro dalyvės 
dažnai atsako: „,„Kovoju dėl to, kad būčiau pastebėta aš ir 
mano poreikiai. Kovoju už savo darbo įvertinimą šeimoje, už 
pripažinimą darbe“. Ši kova išvargina, nes moterys laukia, 
kad vertę joms suteiktų kiti. Jos skundžiasi, rezignuoja arba 
priekaištauja kitiems, bet šie nesupranta, ko jos iš tiesų nori. 
Jų kova užmaskuota, neatvira. Jos gyvena ne tuo, kokios yra 
pačios, bet kokią vertę joms priskiria arba iš jų atima kiti. 
Nuolat aimanuodama moteris praranda energiją, o jokių 
permainų neįvyksta. Bet jai reikia kaip tik agresijos jėgos, 
su kuria ji galėtų prieiti prie kitų ir aiškiai pasakyti, kas jai 
yra svarbu. Jeigu moteris palaiko savo poreikius ir aiškiai 
įvardija, kas jai reikalinga, kad pati gerai jaustųsi, ji save 
gerbia. Kartu ji gerbia ir tai, kas joje yra gyva. Tuomet ji 
turi jėgų, kurios jai suteikia reikalingą poziciją, kad galėtų 
kažko sau pasiekti. 

Kai gerbiu save, iš savęs pačios gaunu energijos, apie kurią 
lig šiol nežinojau. Tuomet su savo priešininku galiu grumtis 
dėl sprendimo, kuris būtų priimtinas abiem. 


Aukos laikysena yra negatyvus kovotojos bruožas. Savo 
agresiją ji rodo ne atvirai, bet prisiimdama aukos, kuri ne- 

išdrįsta priešintis, kenčia ir už tai atsakingus daro kitus, 
vaidmenį. Aukos pozicijoje esančioms moterims iškyla pavo- 
jus, kad jas išnaudos kiti arba savo agresiją jos nukreips į 
pačias save. 


Taigi ypač tos moterys, kurioms atrodo, kad jų gyvenimas — 
vien tik kova, nuo kurios jos yra pavargusios, privalo iš- 
mokti teisingai kovoti. Judita parodo būdą, kaip nenuvar- 
gindamos savęs jos gali kovoti ne tik už save, bet ir už visą 
savo tautą. 

Pavojus kovotojai slypi tame, kad ji kovoja prieš viską. Mi- 
tologijoje šią tamsiąją kovotojos pusę vaizduoja amazonė. 
Graikų epuose amazonės aprašomos kaip moterų karių 
tauta. Jos garsėjo savo narsumu ir įkvėpdavo graikų didvy- 
rius kovai. Prieš Troją Pentesilėja kaunasi su Achilu, kuris 
mirtinai ją sužeidžia. Achilas įsimyli mirštančią amazonę. 
Šiandien amazonėmis vadiname moteris, kurios vienpu- 
siškai susitapatina su kovotojos archetipu. Dažnai jos būna 
negailestingos ir atsisakiusios savo jausmų. Priežastis, dėl 
ko moteris užsideda šarvus ir nuolatos aplink save laido 
strėles, dažniausiai būna gili trauma. Ji privalo save ap- 
saugoti, kad nebūtų dar kartą taip giliai sužeista. Bet jeigu 
moteris visiškai susitapatina su šiuo archetipu, ji atskiria 
save nuo moteriškų savybių ir tampa vienpusiška. Ji kenkia 
pati sau ir jos aplinka priima ją negatyviai. 

Kartą vienas vyras man pasakojo, kad jis buvęs vienos 
bažnytinės įstaigos komerciniu direktoriumi ir visuomet 
puikiai sutardavęs su visais savo darbuotojais bei darbuo- 
tojomis. Su moterimis jo ryšiai visada buvo geri. Vis dėlto 
viena kolegė pavertė jo gyvenimą tikru pragaru. Visi jo 
bandymai išsiaiškinti su ja konfliktus nueidavo perniek. Jis 
nebegalėjo miegoti. Vyrą visiškai apsėdo nesugebėjimas 

normaliai bendrauti su ta moterimi. Jis pradėjo savimi abe- 
joti. Tačiau akivaizdu, kad jis susidūrė su amazone. Ta mo- 
teris buvo išsiskyrusi ir nuo to laiko traumą, kurią jai sukėlė 
sutuoktinis, projektuodavo į visus vyrus, dėl to išvystė jiems 
tikrą neapykantą. 

Su tokia amazone dirbti sunku. Kad moteris nusiimtų šarvus 
ir sau bei savo sužeidimams galėtų ištarti „taip“, reikalinga 
pasitikėjimo pilna erdvė. Amazonė savo animus į save ne 
integravo, o buvo jo apsėsta. To pasekmė — ji visiškai susita- 
patina su kovotoja ir išstumia savo moteriškuosius bruožus. 
Ji nori save padaryti itin kietą bijodama, kad jos moteriškos 
savybės gali jai kliudyti kovoti. 

Aš visų pirma čia atpažįstu mumyse esančią moterį, kuri 
nežino, kaip jai apsaugoti savo pažeidžiamąją pusę. Tokia 
būsena mums visoms žinoma. Tada mes, moterys, arba atsi- 
traukiame, arba išleidžiame spyglius, nuo kurių kiti turėtų 
atšokti. Pirmuoju atveju mes prarandame savo jėgas, antruo- 
ju- išeikvojame jas kovai, kuri neveda tikslo link. Kovoti taip 
pat reiškia rasti sprendimą, antraip kova yra beprasmė. Ji 
gali mus, moteris, padaryti vienišas, nes kiti tokioje betikslėje 
kovoje dalyvauti nenori. 

Mūsų gyvenimo istorijoje kai kurios pusės yra likę itin 
jautrios. Dažnai prireikia drąsos ir savęs nugalėjimo, kad 
pripažintume sau šias žaizdas. Bet jei savo jautrumą vertin- 
tume kaip dalį savo gyvybingumo, tuomet galėtume apsaugoti 
ir save. O save apsaugome aiškiai pasipriešindamos kitiems 
ir juos sustabdydamos, jeigu jie negerbia to, kas mums yra 
brangu. 


Kovotojos archetipas gali moterį išlaisvinti nuo klaidingų 
kovos formų. Jis padaro moters galias aiškias ir leidžia joms 
tekėti ta kryptimi, kur jos tampa palaima žmonėms. 

Anselmas: Kur tu pajutai savyje kovotoją ir kur ji tau padėjo 
tvarkytis su savo gyvenimu? 


Linda: Būdama jaunesnė dažnai jaučiau, kad turiu savyje 
išsiugdyti stipresnę kovotoją. Stengdamasi dėl geresnių 
gyvenimo sąlygų savo šeimai, tapdavau stipria kovotoja. 
Tačiau kai kiti mane užpuldavo ir nuvertindavo asmeniškai, 
dažnai pasijusdavau bejėgė. Dėl savo bejėgiškumo, žinoma, 
vėliau visuomet susierzindavau, bet toje situacijoje man 
dažniausiai į galvą neateidavo nieko tinkamo, kaip galėčiau 
į tai atsikirsti. Tuo metu dar leidau kitiems primesti jų 
žaidimo taisykles. Bet tai paskatino mane vidinei kovotojai 
suteikti daugiau galios. Mano atrasta pozicija - gerbti save 
ten, kur esu pažeidžiama, ir tai, kas man yra brangu. To 
laikydamasi galiu save apsaugoti ir pasipriešinti tiems, ku- 
rie šių dalykų negerbia. Tai nuolatinių pratybų kelias, kuris 
palaiko mano vidinę kovotoją energingą. 


r TE 2 į 
Lidija kunigė 41 bi sn 


Beveik visose antikos religijose ir kultūrose buvo moterų 
šventikių. Graikams moterys šventikės, ypač Artemidės 
i Dionizo kulte, turėjo didelę reikšmę. Romoje egzistavo 
vestalės, šventosios ugnies saugotojos. Romėnų laikų mis- 
tiniuose kultuose moterys buvo itin aktyvios. „Šventike mo- 
teris buvo visose tose srityse (gimdymo ir gimimo, mirties, 
atgimimo, gydymo ir persikeitimo), kuriose ji atlikdavo 
įšventinimo ritualus“ (Riedel, p. 149). 

Germanai turėjo šventikes, kurios buvo atsakingos už gam- 
tos vaisingumą. Taip pat būta šventikių pranašių. Todėl re- 
ligijos istorijoje šventikė laikoma archetipiniu įvaizdžiu, 
kuris ir šiandien galėtų suaktyvinti esminę kiekvienos moters 
savybę: sugebėjimą keisti ir šventosios ugnies prižiūrėjimą 
bei saugojimą. 


Naujasis Testamentas nemini jokios moters kunigės, susi- 
jusios su kokia nors tarnyste ar kultu. Tačiau ankstyvoje 
bažnyčioje buvo daugybė moterų, kurios sekė Jėzumi lygiai 
taip pat, kaip ir vyrai, bei kurios, bent jau pirmosiose ben- 
druomenėse, vaidino svarbų vaidmenį. Apaštalų darbuose 
Lukas mums pasakoja apie prekiautoją purpuro drabužiais 

Lidiją. Ji buvo kilusi iš Tiatyrų miesto Lidijoje, garsėjusio 
savo purpuro gaminiais. Akivaizdu, kad Lidija buvo pasi- 
turinti moteris. Ji buvo susikūrusi nuosavą verslą ir tiekė 
brangiąsias gėrybes į Europą. Taip ji užsidirbo kažkiek tur- 
to. Apaštalą Paulių savo dovanomis ji rėmė ir jam būnant 
Korinte. 


Lidija buvo dievobaiminga moteris. „Viešpats atvėrė jos 
širdį Pauliaus žodžiams“ (Apd 16, 14). Ji ir visi jos namiškiai 
priėmė krikštą ir privertė Paulių bei jo palydovus pasilikti 
jos namuose. Jos namai tapo namų bažnyčia, Pauliaus mi- 
sijos palaikymo tašku. Kai Paulius su Silu buvo paleisti iš 
kalėjimo Filipuose, jie vėl nuėjo pas Lidiją. „„Pasimatė su 
broliais, drąsino juos ir iškeliavo toliau“ (Apd 16, 40). Matyt, 
bendruomenės nariai reguliariai rinkdavosi turtingosios mo- 
ters namuose, 0 ji buvo laikoma jų bendruomenės vadove. 


Apie Lidiją žinom nedaug. Ji viena iš tų daugelio moterų, 
kurios ankstyvojoje Bažnyčioje turėjo reikšmingą vaidmenį. 
Kaip kad diakonė Febė Korinte arba kaip Priska, Marija, 
Junija, Trifosa ir Julija Romoje, taip pat Evodija bei Sinti- 
chė Filipuose. Šios moterys atvėrė savo namus, kad juose 
rinktųsi bendruomenės. Jos vadovaudavo pamaldoms, kaip 
ir vyrai. Jos pranašaudavo, melsdavosi, taip pat vadovauda- 
vo Viešpaties vakarienei. Jos padėdavo vargšams ir rūpinosi 
misionieriais (žr. Weiser, Die Frau im Umkreis Jezu, p. 130). 
Galiausiai moterys turėjo tas pačias vadovavimo bend- 
ruomenei funkcijas, kaip ir apaštalai. Jos buvo lygiateisės 
mokinės. Tiesa, moterys jau greitai buvo nustumtos į šalį. 
Tiktai gnostikų grupėse jos dar galėdavo lygiateisiškai at- 
likti tas pareigas, turėjo teisę krikštyti, būti pranašės. Kai 
kur moterys netgi buvo perėmę ankstyvosios Bažnyčios 
vyskupų funkciją. 

Šiais laikais moters kunigystė nėra susijusi su tarnystė 
ar kokia nors funkcija. Tai vidinė moters kokybė, atran- 
danti daugybę išraiškos formų. Jeigu manome, kad mūsų 
kunigiškoji pusė gali būti išreiškiama tiktai tarnyste, kuri 
yra suformuota vyrų, Iluomet viduje nesame laisvos. Tuo- 
met ši mūsų moteriškoji savybė tampa priklausoma nuo 
to, ar ją pripažįsta kiti, ar ne. Savo viduje mes priimame 
šiuos apribojimus ir atsakomybę už savo dvasingąją pusę 
perleidžiame kitiems. Išorėje kažkas gali keistis tik tada, kai 
viduje atsirišame nuo mus apribojančių struktūrų. Moteris 
bet kada gali realizuoti savo kunigiškąją pusę ir tai perduo- 
ti kitiems. Lygiai kaip ir motiniška moteris neprivalo būti 
fizine motina, o karališka moteris - eiti karalienės pareigas, 
kad galėtų išreikšti šias moteriškąsias galias. 


Mums šventikės, kaip šventosios ugnies sergėtojos, paveiks- 
las gražiai atskleidžia moters esmę. Kunigiška moteris 
rūpinasi šio pasaulio šventąja ugnimi. Ugnis simbolizuoja 
meilę ir šilumą. Šiame šaltame ir meilės stokojančiame pa- 
saulyje šventikė sergi dieviškosios meilės ugnį. Taip ji at- 
lieka pasauliui svarbią tarnystę. Tai šventa ugnis. Šventa 
yra tai, kas pasauliui neduota, kam pasaulis neturi galios. 
Kunigiška moteris jaučia, kas yra šventa. Ji jaučia, kas yra 
šventa joje pačioje. Ji susijusi su erdve, kuriai pasaulis neturi 
galios ir kurios negali pasiekti jokie žmonių nuosprendžiai 
bei pasmerkimai. 


Taigi kunigiška moteris įkūnija dvasinį mūsų moterystės 
aspektą, ji sujungia dangų ir žemę. Ji bando susieti tai, kas 
žmogiška, su dieviškumu. Savo kasdienėse patirtyse ji ieško 
gilesnės gyvenimo prasmės. Gestas, fiziškai išreiškiantis 
tai, kas kunigiška, vaizduojamas taip: dvasininkė abiejomis 
kojomis tvirtai stovi ant žemės, rankas tiesdama į viršų, į 


LIDIJA — KUNIGĖ 81 


dieviškumą. Savo kasdienybėje per sielvartą ir nusivylimą, 
džiaugsmą ir pilnatvę ji ieško to, kas visa tai nukreiptų į kai 
ką daugiau. Kai atsidūrusios sunkiose situacijose moterys 
pajunta priėjusios savo galimybių ir jėgų ribą, jos tampa at- 
viros galiai iš viršaus. Jos jaučia, kad ne viską gali išspręsti 
pačios. Patyrusios savo ribotumą jos būna pasirengusios 
tikėtis aukštesnių jėgų. Po patirtų baimių toks atsitiesimas į 
viršų joms vėl suteikia daugiau pasitikėjimo. 

Kai kurias moteris, nejaučiančias artumo Bažnyčiai, dažnai 
spontaniškai patraukia šis kunigiškos moters paveikslas. Jos 
ilgisi būti į jį panašios. 

Dažnai moterys patiria sunkius išgyvenimus, kuriems ištverti 
reikalinga vidinė kunigė. Tai yra jų stiprybė, iškelianti jas 
aukščiau skausmingos patirties. Viena moteris pasakojo, kad 
lig šiol negalinti įvardyti, kas jai anuomet, būnant dar vai- 
kui, padėjo. Tačiau atradusi savyje ryšį su kunigės paveikslu 
ji suprato, kad būtent tai ir buvo ne kartą jai padėjusi jos 
vidinė jėga. 

Kunigiška moteris yra dvasinė vadovė ir palydėtoja. Tai 
vidinė jėga, iš kurios pati gali gyventi ir kurią nori per- 
duoti kitiems. Ji norėtų kitą pakelti ir paguosti, skleisti 
gailestingumą. Ji moka žmonių raiškoje įžvelgti daugiau 
nei tai, kas matoma paviršiuje. Ji jaučia vidinius jų sunku- 
mus. Kunigiška moteris stengiasi atrasti ir sudėtingo šalia 
esančio žmogaus dieviškumą. Ji sprendžia apie jį ne tik pa- 
gal tai, ką mato, bet jaučia jame kažką daugiau, tai, kas 
jame yra šventa. 

Kunigiška moters pusė atsiskleidžia ir per tai, kad patyrusi 
sielvartą, nusivylimus bei neviltį ji ir vėl gali tikėti ir tame 
tikėjime surasti jėgų atsitiesti. 

Ta pati kunigiškoji moters savybė leidžia jai pajusti, kada 
ateina laikas pasitraukti į vidinę savo erdvę, kuri jai yra 
šventa. Kunigiška moteris trokšta nuolatos gyventi iš gi- 
lesnės versmės. 


Jeigu moteris negali realizuoti savo kunigiško talento, tuo- 
met pasitenkinimo ieško išorėje. Tada jos gyvenimo prasmė 
labiausiai gali būti susijusi su tuo, kur ji norėtų praleisti 
ateinančias atostogas, kokių naujų drabužių jai žūtbūt reikia 
įsigyti ar kokiame restorane galima skaniausiai pavalgyti. 
Negatyvioji kunigiškos moters pusė pasirodo tuomet, kai ji 
praranda ryšį su žeme ir siekia tiktai šviesos, jeigu ji tampa 
šventeiviška ir nebemato savo tamsiųjų pusių. 


Kunigiška moteris žmonių gyvenime pastebi Dievo ženklus 
ir juos jiems parodo. Moterys turi ypatingą savybę suras- 
ti žmoguje Dievo pėdsakus ir juos aiškinti. Kiekviename 
žmoguje jos mato dievišką sėklą. 

Anksčiau šventikės buvo perėmusios ir terapeučių vaidmenį. 
Jos atlikdavo gydymo ritualus. Svarbų vaidmenį jos vaidino 
ir daugelyje prausimo ritualų. Visos moterys iš prigimties turi 
ypatingą sugebėjimą pajusti žmonių sužeidimus. Jos išmano 
gydančiuosius ritualus, kuriais pagydo Žmonių žaizdas. 
Vidinė kunigė žino, kad kiekviename ligonyje yra nesuiręs ir 
sveikas branduolys. Giliausias kiekvieno Žmogaus pagrindas 
yra dieviškumas. Jeigu ir savo ligoje atrandu dieviškumą, ta 
liga nebetenka savo griaunamosios galios. Ji man tampa ke- 
liu į dieviškąjį branduolį. Šie gydymo būdai, kuriuos naudo- 
ja kunigiškoji moteris, visuomet įtraukia dvasinę dimensiją. 
Jie veda žmones jų dieviškojo branduolio link. 

Be to, ankstyvaisiais laikais šventikės visuomet rūpinosi ir 
vaisingumu bei pranašavimu (žr. Neumann, p. 273). Moteris 
žino vaisingumo svarbą. Tačiau šventikei visada rūpi ne tik 

biologinis vaisingumas, bet ir dvasinis. Žmogui priklauso 
duoti vaisių. Erikas Eriksonas kalba apie ,,žmogaus gebėjimą 
gimdyti“. Kiekvienas žmogus privalo turėti galimybę pa- 
žvelgti atgal į tai, kas buvo per jį sukurta. Šventikė ugdo 
vaisingumą. Teilhard'as de Chardinas šį moters bruožą pa- 
tyrė per visą gyvenimą trukusią draugystę su trimis moteri- 
mis. Moteris jam buvo jo darbo įkvėpimas. 

Iš tikrųjų daugeliui vyrų jų moteris yra femme inspiratrice, 
moteris įkvėpėja. Ji skatina jų kūrybingumą. Ji palaiko jų 
gyvenimą. 


Vienuose kursuose moterys mąstė apie kunigę ir daugelyje 
savo gyvenimo sričių iš naujo ją atrasdavo. Apie ją mo- 
terys rašė: „Dvasininkė yra Dievo ir žmonių tarpininkė... 
padeda žmonėms artėti prie Dievo...norėčiau turėti tokią 
užduotį. — Norėčiau savo vaikus supažindinti su tikėjimu, 
kad tai būtų dalis mūsų šeimos gyvenimo. - Dvasininkė gali 
padėti kitiems žmonėms atrasti save ir Dievą, kad jie galėtų 
geriau tvarkyti savo gyvenimą. Dvasininkė gali gydyti. Ji 
yra atradusi vidinę ramybę ir iš šitos laisvės gali duoti ki- 
tiems — to norėčiau ir aš! - Ji yra manyje, tačiau dar ne 
tokia tvirta išorėje. - Giliausias pasitikėjimas gyvenimu. — 
Didelė, laisva, tuščia erdvė - ar tai galiu būti aš? — Esam 
pirmieji „dvasininkai“ savo vaikų gyvenime, mes skelbiame 
tikėjimą. - Būti besiliejančiu meilės ir džiaugsmo indu, su- 
jungti dangų ir žemę, leisti per save į pasaulį tekėti meilei ir 
džiaugsmui. Kaip būdą ar kelią tam išreikšti rinktis sakralinį 
šokį. - Per krikštą kiekviena iš mūsų yra patepta - kaip Bi- 
blijoje buvo patepti kunigai, karaliai ir pranašai.“ 

Dvasininkę būtų galima aprašyti ir kaip besikeičiančiąją. 
Tai, ką matome kaip Marijos egzistencijos paslaptį, turi 
kiekviena kunigiška moteris. Moterys žino virsmo paslaptį. 

Joms pažįstama gimtis ir mirtis. Visi virsmai įvyksta per 
mirtį ir gimimą. Kunigiškoji pusė leidžia moteriai pajausti, 
kad žmogus negali įsikurti ant to, ką jau yra pasiekęs. Augi- 
mas vyksta ir toliau, per mirtį bei atsinaujinimą. Kas nori 
išlikti gyvybingas, privalo keistis. Švęsdamas Eucharistiją 
kunigas pakeičia duoną ir vyną į Jėzaus kūną ir kraują. 
Kunigiška moteris perkeičia kasdienybę, kad ji taptų pralaidi 
dieviškumui ir tam, kas svarbiausia. Dievas nori būti visame, 
ką mes darome. Viskas gali virsti mylinčio ir gydančio Die- 
vo artumo bei Jo perkeičiančios jėgos atvaizdu. 


Anselmas: Kokia tavo patirtis su tavo pačios kunigiškąja 
puse? 

Linda: Savo kunigiškąją pusę įsisąmoninau tik prieš keletą 
metų. Anksčiau ją labiau užgniauždavau, nes manyje dar 
buvo daug maišto prieš kai kuriuos dalykus Bažnyčioje. 
Todėl apie manyje esančią kunigišką moterį nenorėjau 
daug žinoti. Bet kartu aš niekada ir nebuvau radusi tin- 
kamo paveikslo, kuris man būtų parodęs, kas ta kunigiška 
galia manyje galėtų būti. Tačiau sunkiose situacijose aiškiai 
jusdavau, kad ji manyje yra ir teikia stiprybės. Pažįstu ir 
jos tamsiąsias puses savyje bei norėčiau jų atžvilgiu išlikti 
atidi. 


L“ š arija Magdalietė — 
aistringai mylinčioji 


Moterys ilgisi ne tiktai meilės, kurią gauna. Pasaulinėje lite- 
ratūroje jos vaizduojamos ir kaip didžiai mylinčios moterys. 
Rusų rašytojas Dostojevskis savo romane „Nusikaltimas ir 
bausmė“ kaip karštai mylinčią moterį aprašo Sonią. Ji įsten- 
gia užkietėjusį žudiką prikelti iš mirties. Jos meilė suminkš- 
tina akmenį. Neprieinamą žudiką meilė paverčia žmogumi. 
Poetai nuolatos apdainuodavo moteris, kurios savo meile 
užburia žmones ir prikelia juos gyvenimui. 


Evangelija kaip tokią karštai mylinčią moterį vaizduoja 
Mariją Magdalietę. Daugeliui moterų patinka ši aistringa 
ir mokanti mylėti moteris. Ji yra Jėzaus draugė. Bažnytinė 
tradicija dažnai ją tapatina su nusidėjėle iš Luko evangelijos. 
Moterys tam priešinasi. Šiame sutapatinime jos užuodžia 
tipišką Bažnyčios vyrų moralizavimą. 

Mes čia apsiribosime tuo, kaip Marija Magdalietė vaiz- 
duojama Luko ir Jono Evangelijose. Lukas ją mini kaip 
pirmąją moterį, lydinčią Jėzų jo kelyje. Ji buvo stipri mo- 
teris ir labai artima Jėzui. Lukas kalba, kad iš jos išėję 
septyni demonai (žr. Lk 8, 2). Jėzus išvadavo ją nuo tų 
demonų, nuo jos vidinio susiskaldymo ir susvetimėjimo. 

Jis atvedė ją prie jos tikrosios meilės galios. Todėl Marija 
norėjo pasilikti jo artumoje. Jėzus grąžino jai savigarbą ir 
pusiausvyrą. Taip ji galėjo mylėti. Ji mylėjo Jėzų naujai 
pažadinta meilės jėga. 


Evangelistas Jonas pasakoja, kaip Marija Magdalietė pir- 
moji atsikelia ankstų rytą ir bėga prie kapo. Jai pirmajai 
lemta išvysti Prisikėlusįjį. Kaip sako Augustinas, ji tampa 
apostola apostolorum — apaštalų apaštalė. Sceną, kurioje 
Marija leidžiasi į kelią prie kapo ir sutinka Prisikėlusįjį, 
evangelistas Jonas pavaizduoja kaip meilės istoriją. Kartu 
jis remiasi Giesmių giesmės, didžiosios Senojo Testamento 
Meilės giesmės, tekstais. Giesmių giesmė aprašo meilę tarp 
vyro ir moters, ne santuokinę meilę, bet meilę tarp dviejų 
įsimylėjėlių. Jie mėgaujasi savo meile ir dėkoja Dievui už 
nuostabią dovaną, kurią davė Žmogui, už meilės dovaną, 
užburiančią mylimuosius: „Tu sužavėjai mano širdį, mano 
sese sužadėtine! Sužavėjai mano širdį vienu savo akių 
žvilgsniu, vienu savo karolių brangakmeniu“ (Gg 4, 9). 


Evangelistas Jonas pirmiausiai remiasi trečiuoju Giesmių 
giesmės skyriumi, kuris kalba: „Savo guoly per naktis 
ieškojau to, kurį myli mano širdis; ieškojau, bet jo nera- 
dau“ (Gg 3, 1). Taip ir Marija Magdalietė dar neišaušus 
pakyla ankstų rytą ieškoti to, kurį myli jos siela. Tris kar- 
tus sužadėtinė Giesmių giesmėje kalba apie tą, kurį ji myli. 
Marija Magdalietė tris kartus klausia: ,Paėmė Viešpatį 1š 
kapo, ir mes nežinome, kur jį padėjo“ (Jn 20, 2). Antrą kartą 
to paties ji klausia angelų, esančių kape. Tačiau dabar ji kal- 
ba apie „mano Viešpatį“, kuris iš jos buvo paimtas (Jn 20, 
13). Trečiąjį kartą ji kreipiasi į sodininką: „Gerbiamasis! Jei 
tamsta jį išnešei, pasakyk man, kur padėjai. Aš jį pasiimsiu“ 
(Jn 20, 15). 

Kai Jėzus kreipiasi į ją vardu, Marija atsigręžia ir sušunka: 
„Rabuni!“, „Mano mokytojau“. Jėzus yra jos asmeninis 
mokytojas. Girdėdama savo vardą ir kokiu balsu Jėzus jį 
ištaria, Marija jaučia Jėzaus meilę jai. Jos širdis giliai su- 
jaudinta. Užtenka išgirsto vardo, kad visa jos meilė, skirta 
Jėzui, taptų gyva. Ji apkabina ir mėgina jį sulaikyti, kaip 
ir sužadėtinė Giesmių giesmėje: „Tvirtai jį apkabinau ir 
nepaleidau, kol neįsivedžiau į savo motinos namus“ (Gg 
3, 4). Sužadėtinė prašo Jeruzalės dukterų: „nebudinkite, 
nežadinkite meilės, kol ji pati nepabus!“ (Gg 3, 5). Tačiau 
Jėzus ragina Mariją jo nelaikyti: „Aš dar neįžengiau pas 
Tėvą“ (Jn 20, 17). Marija patiria savo meilės perkeitimą. Ji 
negali Jėzaus sulaikyti savo meilėje. Ji privalo jį paleisti. Jis 
priklauso Tėvui. 


Jei skaitytumėm Marijos Magdalietės istoriją prisiminda- 
mi Giesmių giesmę, tuomet galėtume įsivaizduoti, kokia 
buvo jos meilė. Giesmių giesmė šlovina meilę, nepaisy- 
dama moralės normų. Tai laisva meilė tarp sužadėtinės 
ir sužadėtinio. Ji aprašoma nuostabiausiom alegorijom: 
„Kokia graži tavo meilė, mano sesuo sužadėtine! Tavo 
meilė saldesnė už vyną, o tepalai kvapesni už visus kve- 
palus! Tavo lūpos, sužadėtine, laša medumi, medus ir pienas 
po tavo liežuviu, o tavo drabužiai kvepia Libano dvelksmu. 
Mano sesuo sužadėtinė yra uždaras sodas. Uždaras sodas, 
užantspauduotas šaltinis“ (Gg 4, 10-12). 

Akivaizdu, kad tokią meilę Marija patyrė Jėzui. Savo Prisikė- 
limo istorijoje Jonas patvirtina pagrindinę Giesmių giesmės 
mintį apie meilę, kuri yra stipresnė už mirtį: „Juk meilė stip- 
ri kaip mirtis, aistra nuožmi kaip Šeolas. Jos kaitra kaip ug- 
nies kaitra, nenumaldoma liepsna. Giliausi vandenys negali 
užgesinti meilės, nei potvyniai jos paskandinti“ (Gg 8, 6). 

Jėzaus prisikėlimas parodo, kad meilės, kuri siejo Jėzų ir 
Mariją Magdalietę, negali sunaikinti netgi mirtis. Tokia 
meilė pergyvena mirtį. Mirtis ją tik pakeičia. Ši meilė nelai- 
ko tvirtai įsikibusi, ši meilė paleidžia; tai meilė, kuri supran- 
ta kito Žmogaus paslaptį. Kitame žmoguje yra kažkas, kas 
visuomet priklausys ne mylimajam, o Dievui - tai paslaptis, 
į kurią brautis negalima. 


Jonas savo evangelijoje rašo apie mokinį, kurį Jėzus mylėjo. 
Išgirdęs Marijos Magdalenos žinią jis bėga prie tuščio kapo. 
Apie jį sakoma: „Jis pamatė ir įtikėjo“ (Jn 20, 8). Tačiau 
mylintis vyras namo grįžta vienas. O Marija Magdalietė yra 
pagerbta, nes jai leista sutikti Prisikėlusįjį 1r netgi jį paliesti. 
Mariją pas Jėzų skubina aistringa meilė. Tai rodo ir jos at- 
kaklumas, kai ji tris kartus teiraujasi Viešpaties, kuris buvo 
iš jos paimtas. Jos aistra matoma ir per liejamas ašaras. Ji 
visu kūnu išreiškia savo meilę Jėzui. 

Marijos Magdalietės aistringą meilę tradiciškai stengia- 
masi parodyti tapatinant ją su nusidėjėle iš Luko 7 sky- 
riaus. Egzegezės požiūriu tai, be abejonės, nėra teisinga. 
Šis sutapatinimas kelia pavojų apskritai moterį prilyginti 
nusidėjėlei ir suvedžiotojai. Šiandien moterys teisėtai tam 
priešinasi. Tačiau šie pasakojimai nėra vien tik patriarchali- 
nio pobūdžio. Už jų visuomet yra platesnis horizontas. Jeigu 
į juos žiūrėtume platesniame kontekste, tuomet turėtume vi- 
sai pozityvią ištarmę: 


Lukas nemoralizuoja pasakodamas apie nusidėjėlę. Nusi- 
dėjėle Mariją laiko fariziejai, tačiau Lukas ją vaizduoja kaip 
aistringai mylinčią moterį, kuri taip yra Jėzaus paliesta, kad 
nugali visas socialines kliūtis 1r suranda būdą patekti į kvies- 
tinius pietus fariziejaus namuose. Ji nekreipia dėmesio į 
neigiamas Žmonių nuostatas, bet seka savo širdies balsu. 

Jėzus leidžia, kad jį paliestų jos ašaromis ir kvapiaisiais 
aliejais reiškiama meilė. Jis giria moterį, „nes ji labai pami- 
lo“ (Lk 7, 47). Pasakojimas vaizduoja Mariją Magdalietę 
kaip nušvitusią ir kitus nušviečiančią moterį. Ji tampa 
veiksmingiausia Gerosios Naujienos pamokslininkė. Jai kal- 
bant apie Jėzų visi žmonės „stebėjosi jos veido grožiu ir kal- 
bos saldumu. Nenuostabu, kad tos lūpos, apibėrusios mūsų 
Viešpaties kojas tokiais saldžiais ir nuoširdžiais bučiniais, 
geriau nei kiti galėjo skelbti Dievo žodį“ (Jacobus de Vora- 
gine, p. 473). 

Jeigu aiškintume pasakojimą remdamiesi gilumine psicho- 
logija, tai jis Mariją Magdalietę vaizduoja kaip aistringai 
mylinčią moterį. Ji myli visu kūnu. Nuodėmė - tai pirmiau- 
siai nusižengimas ne įstatymui, bet gyvenimui. Pasak pa- 
sakojimo, iš pradžių Marijos meilė tikslo nepasiekia. Bet 
kadangi aistra jos neapleidžia, Jėzaus asmenyje ji galiausiai 
suranda tą, kurį taip aistringai galėjo mylėti. Meilė ją taip 
perkeitė, kad visas jos kūnas skleidė Dievo šviesą ir grožį. 
Marija Magdalietė, kaip nušvitusioji moteris, yra didžioji 
mistikė. Ji kasdien angelų keliama į dangų. Tai kontemplia- 
cijos, kurią ji lavina, reginys. Savo maldoje ji yra visiškai 
pas Dievą ir jau patiria dangų. 


Marija Magdalietė taip pat patyrė ir iškentėjo sielvartą. Kaip 
tik tai jai padėjo atrasti meilę, kuri tapo stipresnė nei ligi 
šiol. Net Jėzaus mirtis negali iš jos tos meilės išplėšti. Kupi- 
na aistros ir po Jėzaus mirties ji ieško to, kurį myli jos siela. 
Ji lieja ašaras ir reiškia stiprius jausmus. Ji įsikimba į Jėzų 
vos tik jį pažinusi. Už jos aistringą meilę atlyginama. Ji gali 
išvysti ir paliesti Prisikėlusįjį. Ji tampa pirmąja Prisikėli- 
mo skelbėja. Prisikėlimas jai yra meilės pergalė prieš mirtį. 
Marijos aistringa meilė Jėzui yra perkeičiama per mirtį ir 

Prisikėlimą. Bet jėga joje išlieka, mylėdama ji yra stipri. 
Istorijos nuolat žmonėms iškeldavo Marijos Magdalietės 
figūrą. Šiandien iš naujo susidomėta šia didžia moterimi. 
Apie ją prirašyta daugybė romanų, kuriuose ji vaizduoja- 
ma kaip Jėzaus mokinė, tačiau dažnai ir kaip jo mylimoji. 
Matyt, Marijos paveiksle autorės mato tą aistringai mylinčią 
moterį, kuri pažadina jų pačių meilės, stipresnės už mirtį, 
ilgesį. 
Arabų poetas Kahlilis Gibranas tai pat rašo apie šią 
aistringą meilę, kurią Marija Magdalietė jautė Jėzui: 
Jis pažvelgė į mane ir tarė: Ramybė tau, Miriam. 
Kai jis į mane kreipė savo balsą, gyvenimas prabilo į 
mirtį. Nes žinok, mano drauge, aš buvau mirusi. Bu- 
vau moteris, atsiskyrusi nuo savo sielos. Gyvenau at- 
siskyrusi nuo savojo „Aš“, kurį dabar regi priešais 
save. Priklausiau visiems vyrams ir kartu nė vienam. 
Vadino mane paleistuve ir moterimi, apsėsta septynių 
demonų. Buvau prakeikinėjama ir geidžiama. Tačiau 
kai jis ryto aušros žvilgsniu pažvelgė į manąsias akis, 
nušvito visos mano nakties žvaigždės ir aš tapau Mi- 
riam, paprasčiausiai Miriam, moterimi, kuri pasau- 
liui buvo prapuolusi, kuri jį pažino ir kuri vėl save 
atrado naujoje žemėje. 


Aš tariau jam: ateik į mano namus ir pasidalink su 
manimi duona ir vynu! Jis paklausė: Kodėl kvieti ma- 
ne būti tavo svečiu? Bet aš jo tik prašiau: Ateik į mano 
namus! 

Viskas, kas buvo manyje iš dangaus ir žemės, šaukėsi 
jo. Jis pažvelgė į mane ir jo akių vidudienis ilsėjosi ant 
manęs. Jis kalbėjo: Tu, Miriam, turi daug meilužių, 
tačiau tik aš vienas tave myliu. Kiti vyrai tave mylėdami 

ieško savęs. Aš tave myliu dėl tavęs. Kiti tavyje mato 
grožį, kuris praeis greičiau nei jų metai. O aš tavyje 
matau grožį, kuris niekuomet nenuvys. Net sulaukus 
savo metų rudens tau nereikės bijoti pažvelgti į veid- 
rodį, nes tavo grožis nebus paniekintas. Aš vienintelis 
myliu, kas tavyje yra ir kas yra nematoma. 

Jis pažvelgė į mane ir tarė šypsodamasis: Visi vyrai 
myli tave dėl savęs. Tačiau aš tave myliu dėl tavęs. 
Ir pasišalino. Tačiau nė vienas vyras dar nėra taip 
žengęs kaip jis. Ar tai buvo ryto dvelksmas, gimęs 
mano sode ir traukęs Rytų link, o gal tai buvo audra, 
sukrėtusi viską lig pagrindų. Aš nežinau. Bet tądien 
saulėtekis Jo akyse nukovė drakoną, tūnojusį manyje. 
Tapau moterimi, tapau Miriam, Miriam iš Magdalos. 

Kahlil Gibran, „Jėzus, žmogaus sūnus“ 


Susitikusi su Jėzumi Marija Magdalietė patiria kupiną mei- 
lės priėmimą. Jėzus nieko iš jos nereikalauja, jis nekelia jai 
jokių sąlygų ir nesiruošia jos savintis, jis myli ją tokią, kokia 
ji yra. Marija patiria meilę, todėl gali mylėti ir tai, kas yra 
joje. Tai ją išlaisvina. Ji tampa laisva nuo baimės būti nepa- 
kankamai mylima. Tai jai padeda išsivaduoti nuo kančių ir 
suprasti, kokia meile ji gali mylėti pati. Ji gali paleisti tai, 
ką turi savyje, ir su meile priimti kitus žmones. Ji gali aist- 
ringai mylėti. 

Sakinys „Aš vienintelis myliu, kas tavyje yra ir kas yra nem- 
atoma“ išreiškia tai, ką moterys sieja su meile. Paklaustos, 
kada jos jaučiasi mylimos, kai kurios moterys atsakė: kai 
kas nors iš tiesų jas pastebi, kai pažvelgia į jų sielą ir su- 
pranta, kas jos yra arba kaip jos tuo metu jaučiasi. Tada jos 
dažniausiai būna taip sujaudintos, kad gali pravirkti. Jos 
jaučia, kad kažkas joms padėjo atrasti save, savo giliausią 

troškimą ir savo stiprybę. Tuomet jos jaučiasi pakviestos 
mylėti tai, kas jose yra ir ko jos lig šiol nematė, nepriėmė. 


Kiekviena iš mūsų turi gilų troškimą būti mylima ir pati 
mylėti. Tačiau kad tikrai galėtume mylėti kitą žmogų, pir- 
miausia turime mylėti save. Tai reiškia puoselėti nuoširdų 
domėjimąsi savimi bei gyventi rūpinantis savimi. Tai reiškia 
priimti savo jausmus, savo ypatumus, viską, kas mus daro 
gyvybingas. Dauguma moterų mano seminaruose pasakoja, 
kad į jų jausmus kažkada buvo sureaguota ne taip, kaip joms 
to būtų reikėję. Čia mums ypač reikalinga meilė sau, kuri 
neklausinėtų, ko jai būtų reikėję vakar, bet pati nuspręstų, 
kaip nori gyventi ir ką išreikšti šiandien. Toks pavyzdys: vie- 
na moteris metų metus kentėjo dėl nemeilės, kurią patyrė 
dar vaikystėje, kol vieną dieną nusprendė - gana. Ji norėjo 
pradėti priimti save tokią, kokia ji buvo, ir sąmoningai at- 
kreipti dėmesį į daugelį mažų meilės ženklų, kuriuos gauda- 
vo iš kitų žmonių. Šitaip ji pajuto, kiek daug jai buvo paro- 
dyta meilės. Tai ją labai palietė, ji jautėsi mylima. 

Dažnai mano seminaruose moterys suvokia, kad pirmiausia 
jos privalo mylėti pačios save. Jos jaučia, ką savyje ver- 
tina, ko nemėgsta ir negali priimti. Savo savybes, kurios 
vaikystėje buvo vertinamos negatyviai, dabar jos vertina 
pačios. Kartais jų abejojimas savimi, pavydas, nekantrumas 
ar koks nors nesugebėjimas joms atrodo tokie nepriimtini. 
Bet priimti reiškia su meile pažvelgti į save ir į tai, kas mums 
atrodo kaip trūkumas, bei atpažinti tame paslėptas savo 
dovanas. Tai gali būti ilgas kelias, kuriame mes kaskart iš 
naujo privalėsime apsispręsti save mylėti. 


Kas eina meilės keliu, žino, kaip kartais sunku išlaikyti meilę, 
laisvą nuo pretenzijų į nuosavybę ir nuo pagundos kontro- 
liuoti kitus. Mokytis tokios meilės, kuri skatintų gyvenimą 

ir jam tarnautų, tai užduotis, trunkanti visą gyvenimą. Nors 
kiekviena moteris trokšta meilės, bet daugumai sunku mylėti 
pačioms save, mylėti savo kūną, priimti savo stipriąsias pu- 
ses ir silpnybes, palankiai priimti viską, ką jos turi. Dauguma 
moterų myli vyrą ar moterį tam, kad pačios būtų mylimos. 
Tačiau jeigu jos nemyli savęs, jų meilė taps nepasotinama ir 
dažnai kankinanti kitus. 


Mes, moterys, dažnai manom, kad mylim besąlygiškai, bet 
iš tiesų šalia mūsų meilės yra ištisa virtinė sąlygų. Štai Jeigu 
mūsų partneris, vaikas ar mūsų tėvai būtų kitokie, galėtumėm 
juos mylėti labiau. Mūsų žvilgsnis nukreiptas daugiau į tai, ko 
kitam trūksta, ir nebematome to, kas yra. Nesugebam kitam 
leisti tiesiog būti, bet turim daugybę lūkesčių, koks turėtų būti 
kitas žmogus. Nuolat nurodom, ko jis nepadarė, verčiame jį 
jaustis menką, perkeliame į jį asmeninę savo problemą. 


Kaip tik ten, kur kitas kažko nepadarė, moteris gali paspar- 
tinti savo pačios augimą. Žvelgdama į save ji gali įgyvendinti 
tai, kas jai yra reikalinga. 

Mumyse esanti mylinčioji gali kitą žmogų priimti tokį, koks 
Jis yra. Ji nori iš jo išvilioti tai, kas jame yra gero, kas leistų 
jam augti. Kaip mylinčios, mes kreipiame žvilgsnį labiau į 
kito žmogaus asmenybės visumą, o ne į trūkumus. Mylinčioji 
pusė mumyse nutyli, jeigu kitas padaro klaidą ir tą klaidą 
pats supranta. Ji nebaksnoja į žmogaus klaidas, bet leidžia 
jam bręsti savu būdu. 


.-0-w,o 


Būti mylinčiai taip pat reiškia būti ištikimai sau bei į kitą žvelg- 
ti iš savo asmeninės pozicijos. Vidinė mūsų mylinčioji kitam 
žmogui pasako, ko reikia jai, ir sykiu išklauso, ko reikia jam. 
Ji tai sujungia taip, kad abu gali su tuo gyventi. Kažkuo dalytis 
su kitu, dalytis savimi ir būti kito žmogaus gyvenimo dalininke 
yra meilės išraiška. Būti mylinčiai reiškia tiesiog būti šalia. 

Mylinti moteris visuomet myli gyvenimą. Išgyvenusios ne- 
tektį arba ligą ar ilgai savyje slopinusios jausmus, praėjus 
sunkiam gyvenimo laikotarpiui dažnai ištariame: „Noriu 
tiesiog gyventi“. Šią akimirką mes mylime savo gyvenimą 
ir viską, kas mumyse yra gyva. Viena 70-metė moteris pa- 
liko man didelį įspūdį papasakojusi, kaip po turėtų sveika- 
tos problemų dabar ji tiesiog dėkinga už tai, ką jai duoda 
gyvenimas. Iš meilės gyvenimui ji apsisprendė: „Aš noriu 
savo gyvenimą švęsti ir tai darysiu kiekvieną dieną“. Ji 
visada sugalvoja kažką naujo, net jei tai smulkmena, kas 
jos dieną išskiria iš rutinos ir kuo ji gali džiaugtis. Ji žino, 
kas yra sielvartas, bet paverčia jį meile. Ji myli gyvenimą, 
aistringai myli. 

Moters emocionalumas dažnai padeda jai lengviau nei 
vyrui intensyviai išreikšti meilę gyvenimui, artimiesiems, 
vaikams, nepažįstamam žmogui ar gamtai. Ji gali su meile 
žvelgti į tai, kas jai brangu, ir meilę išreikšti taip, kad ją 
gali pajusti ir kiti. Meilė - tai jausmas, kuris gyvenimui ir 
viskam, kas gyva, sako „taip“. Moteris su meile gali žvelgti 
į medį, su meile į save priimti saulės šilumą ar kieno nors 
palankumo gestą. Ji atsiveria gyvenimo ir meilės dovanai. 
lr tai, kas joje teka, moteris nori perduoti kitiems, nes ji 
gali aistringai mylėti. 

Mylinti moteris prisileidžia arti ir savoje erdvėje leidžia 
skleistis. Artumoje su kitais jaučiame ryšį, galime atsiver- 
ti, pasirodyti, kokie esam, galime nebijoti kristi. Artumoje 
jaučiame bendrumą su kitais, patiriame susitikimą. Jeigu 
skundžiamės, kad esame nepakankamai su kitais artimi, va- 
dinasi, iš kitų norime to, ką pirmiausiai turime atrasti savyje. 
Tai klausimas mums: „Ar esam artimos pačios sau? Ar turime 
ryšį su savo jausmais ir poreikiais, troškimais ir baimėmis? 

Ar jaučiame save?“ Mes ieškome ne išorinės artumos, bet 
vidinės. Kiek artimos esam sau, tiek suartėjame ir su kitais. 


Tačiau mums žinomas ne tik artumos troškimas, bet ir per 
didelio artumo baimė. Tada atsiranda jausmas, kad nepa- 
kankamai atsiribojame, nepakankamai galim išreikšti tai, 
kas yra mūsų. Kartais būdami artimi su kitais bijome, jog 
šie gali pastebėti mūsų didžiausią skausmą arba ilgesį, 
kurį norėtumėm nuslėpti net patys nuo savęs. Mūsų vidinė 
mylinčioji jaučia, kiek artumo jai reikia, kur norėtų atsiverti, 
o kur jai reikalingas atsiribojimas ir savisauga. Ji rūpinasi 
savimi, ji yra artima sau. Vidinė mūsų mylinčioji suteikia 
erdvės sau, savo asmeniniam augimui. Šią erdvę ji palieka 
ir kitiems, ir tai išlaiko jos meilę gyvybingą. 

Būti mylinčiai reiškia būti kantriai — kantrybėje yra pa- 
sitikėjimas, kad vyksta augimas. Dažnai moterys būna ne- 
kantrios savo vyrams. Jeigu pačios yra ėjusios intensyviu 
formavimosi keliu, tai nori ir savo vyrams išaiškinti, kad šie 
pradėtų tokį procesą. Santykiuose jos trokšta daugiau pasida- 
lijimo, daugiau vienodos patirties. Tačiau vyrui nėra tokio 
poreikio dalytis savo jausmų pasauliu, kaip tą daro moteris, 
jis daug ką apmąsto savyje. Vyrą į tokį brendimo kelią labiau 
gali pastūmėti liga arba kita didelė permaina jo gyvenime. 
Čia moterims reikėtų mylinčiosios, kuri leistų vyrui tiesiog 
būti ir duotų laiko, kurio jam reikia. Joms taip pat reikalin- 
gas pasitikėjimas, kad vyras jas vertina ir nori augti kartu su 
jomis. Bet jeigu moteris yra per daug reikalaujanti, tuomet 
Jis greičiau užsisklęs savyje. Vyras eina savo keliu kitaip nei 
moteris. Mylinčioji tuo pasitiki ir palieka tam laiko. 


Moteris yra mylinti pirmiausia tuomet, kai ji gali atleisti. 
Atleidimą lemia ne protas, tam ji privalo prisileisti savo 
jausmus — pyktį, nusivylimą, turi juos išgyventi, kad kada 

nors vėl atsivertų iš naujo. Moteris turi pranokti save, kad 
vėl galėtų priimti kitą. Tam gali padėti prisiminimai, kai jai 
pačiai buvo atleista. Meilę, patirtą iš kitų, ji gali perduoti 
toliau. 

Mylėti reiškia atsiduoti, sugebėti paleisti save, pasileisti 
kristi. Tačiau mylėti nereiškia pasiaukoti. Kartais dėl kitų 
besiaukojanti meilė palieka kartų skonį. Čia auka dažnai 
tampa kaltininke. Aš aukojuosi dėl kito, kad jį įpareigočiau. 
Kas aukojasi dėl kito žmogaus, tam būna sunku jį paleisti. 
Jėzus atsidavė numirdamas už mus. Jo auka buvo teisinga. 
Tačiau kai patys lyginamės su jo auka, dažnai pervertiname 
savo jėgas. Arba, kaip sako C. G. Jungas, mes susitapati- 
name su archetipiniu aukos įvaizdžiu ir nematome agresy- 
vumo komponentų, slypinčių mūsų aukoje. 


Negatyvi mylinčiosios pusė pasirodo tada, kai ji tampa gro- 
bikiška, kai nori per didelės artumos ir nebepalieka erdvės, 
kurios reikia kiekvienam, kad jis galėtų skleistis. Taip pat 
moters meilė lieka nesubrendusi, kai ji iš kitų tos meilės 
maldauja. 


Brandi meilė atsiduoda kitam. Lygiai taip pat ji pripažįsta 
ribas, kai kitas Žmogus tos meilės priimti negali, kai ją nepa- 
kankamai vertina arba kito meilės poreikis yra nepasotina- 
mas. Būna vyrų, kurie lieka su infantiliu, niekad nepaso- 
tinamu meilės poreikiu. Tuomet moteriai yra tikras iššūkis 
neleisti, kad kito vaikiškas motiniškos meilės poreikis ją 
išsiurbtų, ir sykiu išlikti mylinčiai. Mylinti moteris neleidžia 
iš jos atimti meilės sau ir meilės gyvenimui. Mylėdama ji 
jaučia savąją vertę ir nesileidžia, kad kitas asmuo primestų 
jai gyvenimo modelį. Ji neleidžia, kad kito nesugebėjimas 
mylėti atimtų meilę ir iš jos. 

Per Marijos Magdalietės paveikslą išryškėja mūsų meilės 
ilgesys ir mūsų galia mylėti. Tai paveikslas, kuris mums gali 
padėti atsitiesti, kad galėtume ir toliau mylėti. 


Anselmas: Koks, tavo nuomone, yra svarbiausias mylin- 
čios moters bruožas? Kuo tave labiausiai žavi Marija Mag- 
dalietė? 


Linda: Man svarbiausias bruožas yra nusiteikimas pri- 
imti save pačią, kad turėčiau jėgų mylėti. Taip pat nepa- 
liaujamas darbas su savimi, troškimas tobulėti kaip meilės 
ženklas. Pasitikėjimu suteikti erdvės kitiems — man irgi yra 
svarbi meilės dalis. 


ow eee 


tas. Sutikusi Jėzų ji patiria, ką reiškia būti priimtai su meile. 
Ji patiria meilę, kuri ją pagydo. Taip yra dar ir šiandien. 
Meilė — tai jausmas, kad esi priimtas, ji mumyse kažką 
išgydo ir leidžia mylėti stipriau nei prieš tai. 


J 


N | arija - besikeičiančioji 2 


Erichas Neumannas, remdamasis Jungo psichologija, aprašė 
besikeičiančios moters archetipą. Nuo seniausių laikų mote- 
ris yra susijusi su keitimosi fenomenu — gimimu ir mirtimi, 
leidimu augti ir savęs keitimu. Motinos skreitas, kuriame 
užauga vaikas ir kur prabėga skirtingos jo vystymosi stadi- 
jos, senovėje buvo suvokiamas kaip indas, kuriame vyksta 
kaita. Tai, ką archetipiniai kitimo ir pasikeitimo vaizdiniai 
reiškė anksčiau, galioja moterims ir šiandien: jų gyve- 
nime vyksta permainos. Šalia jų keičiasi vaikai. Moterys 
dažnai turi ypač stiprų besikeičiančių procesų šeimoje ir 
visuomenėje pajautimą. Keldamos klausimus jos dažnai ir 
pradeda pasikeitimus. 


Besikeičiančios moters prototipas Biblijoje yra Marija. 
Daugeliui moterų Marija yra figūra, padedanti joms pri- 
imti savo, kaip moters, tapatybę ir džiaugtis moteriškumu. 
Mano motina ir tetos sveikai garbino Mariją. Kai jos giedo- 
davo giesmes Marijai, galėdavai pajusti, kad jos džiaugia- 
si būdamos moterimis. Tai džiaugsmas būti motina, būti 
karaliene. Kai kurioms moterims šiandien sunku priimti 
Mariją. Joms atrodo, kad Bažnyčios vyrai įspraudė Mariją 

į labai apibrėžtą 1r ankštą moters įvaizdį, kurį pasitelkda- 
mi pavyzdines Marijos funkcijas mėgina primesti ir joms. 
Daugelį moterų erzina ir tai, kad Marija dažnai vaizduojama 
kaip aseksuali būtybė. 

Tačiau jei atidžiau panagrinėtume meno istoriją, pastebėtu- 
me, kad Marija, ypač gotikos stiliuje, dažnai vaizduojama 
kaip nepaprastai graži moteris, Madona. Čia ji labai aiškiai 
spinduliuoja erotinę energiją. 

Kitas Marijos vaizdavimo būdas rodo ją kaip nurimusią, 
savo kūdikiui saugumą teikiančią motiną. Ji žinoma kaip 
Madona su apsiaustu, po kuriuo glaudžia daugybę žmonių. 
Vėliau ją matome kaip karalienę, vaizduojamą su skeptmu ir 
karūna, stovinčią ant mėnulio su spindinčiomis žvaigždėmis 
virš galvos. Tokiais paveikslais išreiškiamas jos orumas ir 
ryšys su kosmosu. 


XIII amžiuje iškilo Pietos paveikslas: motina ant kelių laiko 
mirusį sūnų. Tai paveikslas, kuris daugeliui kančią patyru- 
sių Žmonių tapo vilties simboliu. Skausmo motina, kuri 
nebėga nuo savo sielvarto, bet jį neša ir perkeičia, padėjo 
daugeliui žmonių išgyventi savąjį skausmą taip, kad per jį 
jie tapdavo stipresni. Jie neįstrigdavo kančioje, bet, kaip ir 
Marija, — ją pereidavo ir taip patirdavo savo sielvarto bei 
liūdesio persikeitimą. 


Marija, laikanti ant kelių savo mirusį sūnų, tarsi išreiškia 
kiekvienos moters gyvenime esantį sielvartą. Ji atspindi kiek- 
vienos motinos, praradusios savo vaiką, skausmą, kiekvie- 
nos moters, turėjusios paleisti mylimą žmogų, kančią, tos, 
kuri turėjo paaukoti sveikatą arba planus, liūdesį. Marija 
yra su kiekviena moterimi, kuri turėjo atsisakyti, kas jai buvo 
miela ir brangu, kuri prarado tai, kuo gyveno. Šis paaukoji- 

mas yra skausmingas, mes kenčiame netektį ir sielvartą, 
išgyvename gedėjimo laikotarpį. Mirtis ir laikinumas mums 
tampa to, ką praradome, bei tamsos, ateinančios po netek- 
ties, ženklu. Ką mums duoda to praradimo apmąstymas 
iv kančios perėjimas? Kokią stiprybę mums, moterims, 
skleidžia Marija, ta besikeičianti moteris, ištvėrusi ir perkei- 
tusi savo kančią? 


Marija priėmė savo sielvartą. Tai gali būti ilgas kelias, 
tačiau jeigu mes, kaip ir ji, esame pasiruošę tą kančią priim- 
ti ir nebesipriešinti, kažkas mumyse pasikeičia. Jeigu savęs 
klausiame: „Ko dabar turiu išmokti, kad tai ištverčiau? “, 
vadinasi, esame pasiruošę tobulėti. 


Iš pradžių kentėdami esame vieniši, pasimetę ir pažeidžiami. 
Šiuo laikotarpiu išmokstame susitaikyti, kad esame beturčiai 
ir mums reikia kitų žmonių. Marija taip pat nestovėjo po 
kryžiumi viena, šalia jos buvo žmonės, kurie ją palaikė, ir 
Ji priėmė jų pagalbą. Kenčiant sielvartą mums reikalingas 
gebėjimas pasitikėti. Mums reikia tikėti, kad turime pakan- 
kamai jėgų tą kančią įveikti. Jeigu atsisakome tomis jėgomis 
pasinaudoti, liekame aukomis ir visą atsakomybę už tai 
verčiame kitiems. Mes įsikimbame tos kančios ir atsisakome 
bręsti. 

Gamtoje galima matyti, kad mirtis ir praeinamumas veda prie 
atgimimo. Tą galėtume pritaikyti ir sau. Kančioje privalome 
išsaugoti viltį, kad ją ištversime. Turime tikėti ir pasitikėti, kad 
esam vedamos prie kažko naujo. Tikėdamos ir pasitikėdamos 
nuo savo sielvarto nepabėgam. Mes žinome, kad dabar sunku 
ir galime dėl to palūžti, tačiau tvirtai tikime, kad kažkas gali 
pasikeisti į gera. Jeigu viliamės ir tikime, tuomet galime 
ištverti ir laukti naujo patyrimo, padėsiančio mums kažką 
išspręsti. Galime melstis, medituoti ar ieškoti tylos, kuri 

suteiktų aiškumo ir atskleistų naują mūsų kentėjimo prasmę. 
Kai po kurio laiko atsigręžiame į savo sielvartą, suvokiame, 
kad išmokome kažko labai svarbaus, kad ištvėrėme tamsą ir 
daugiau sužinojome apie save. Mes pamatome, kad tapome 
brandesnės, o savo sielvartą perkeitėme į pozityvias jėgas. 
Biblija mums piešia įvairius Marijos paveikslus: Lukas 
aprašo Mariją kaip tikinčią moterį. Ji pasirengusi atsisaky- 
ti ligšiolinio gyvenimo plano ir priima angelo žodį. Ji at- 
siveria Dievui ir yra pasirengusi jam tarnauti. Ši paprasta 
mergaitė iš Nazareto susitikime su Dievu tampa išties didin- 
ga. Ji vadina save Viešpaties tarnaite. Tai nėra žeminantis 
titulas, kuriuo ji save sumenkina. Priešingai: Izraelis laikė 
save Dievo tarnu. Tačiau Izraelio vyrams tai nepavyko. Jie 
vis labiau užsisklendė nuo Dievo. Ir štai Marija stoja savo 
tautos priešaky ir jai atstovaudama sako: „tebūna man, kaip 
tu pasakei“ (Lk I, 38). Akivaizdu, kad Marijai netrūksta 
savimonės. Ji ryžtasi kalbėti už visą tautą ir savuoju „taip“ 
Jai pasitarnauti. Savo įsipareigojimu ji prisideda prie to, kad 
tautos padėtis pasikeistų. 


Taigi Marija turėjo būti moteris, pasiruošusi klausytis 
savęs ir pajausti, kas joje vyksta. Klausytis savęs esame 
pasiruošusios tuomet, kai išgyvename tuštumą ir galvojame, 
kad niekas nevyksta. Tokiu laikotarpiu ar tokiais momen- 
tais esam labai orientuotos į savo vidų, į patį savo centrą. 
Tada niekas iš išorės nesibrauna į mūsų vidų, mes nesiklau- 
some kitų, o jaučiame, kad pažinimas glūdi mumyse. Mes 
klausomės ir ieškom to, kas mumyse nori bręsti. Mes žinome, 
kad tame vidiniame centre atrasime savąjį branduolį ir 
žinojimą, kas iš tiesų esam. Tik čia mūsų nepasiekia jokios 
normos ir auklėjimas, prisitaikymas ir laimėjimai, čia esa- 
me pačios savimi. 


102  KARALIENĖ IR LAUKINĖ MOTERIS 


Marija šį vidinio ieškojimo laiką turėjo išgyventi neliečiama 
išorinio pasaulio, kol aiškiai suprato, kurlink ji nori augti. 
Ji turėjo būti visiškoje darnoje su savo siela, kad būdama 
nekalta mergelė galėtų sutikti tapti nėščia, nusižengdama 
visoms to meto normoms. Esther Harding tyrinėjo ir šitaip 
aprašė nekaltos mergaitės žodžio reikšmę: nekalta mergelė 
yra „vienybėje su savimi“, tai, ką ji daro, daro ne norėdama 
patikti kitiems, ne tam, kad būtų mėgiama ar pritrauktų kito 
žmogaus dėmesį arba meilę, bet todėl, kad tai, ką ji daro, 
yra tikra, nes sutampa su jos sielos giluma. 


Čia nekaltoji mergelė suprantama kaip moteriška tapatybė, 
tvirtai įsišaknijusi jos išmintyje. Tai vidinės jos laisvės, kuri 
laikosi ne išorinių nuostatų, o savosios nuojautos, ženklas. 
Kai klausome savo nuojautos ir ištariame „taip“ naujoms 
ypatybėms, norinčioms išryškėti mumyse, tai gali reikšti, 
kad kitiems žmonėms tapsime nepatogūs. Tai gali reikšti, 
kad daugiau negyvensime pagal jų normas ir šiuos žmones 
prarasime. Tačiau taip pat gali būti, kad ir kiti žmonės yra 
pasirengę keistis kartu su mumis ir iš naujo atrasti savyje 
gyvybingumą. 


Marijos paveiksle moterys gali atpažinti skirtingas savo 
gyvenimo fazes: jaunos moters, motinos ir pagyvenusios 
moters. Žvelgdamos į jauną Mariją moterys mato savo 
pačių giedrumą ir dorumą. Po to Marija tampa motina, 
pagimdžiusia Jėzų. Nuo Efezo susirinkimo! ji garbinama 
kaip Dievo motina. Vadinasi, nuo tada apmąstoma jos, kaip 
motinos, slėpinys. Kiekviena motina savaip galų gale yra 
Dievo motina. Ji pagimdo dievišką vaiką, kuris suformuotas 
ir sukurtas Dievo. Galiausiai Marija yra gedinti motina, ant 
savo kelių laikanti mirusį sūnų. Į ją moterys kreipia savo 


' Visuotinis Bažnyčios susirinkimas, įvykęs 431 m. Efeze. - vertėjos past. 

maldas, nes ji taip pat patyrė kančią bei sielvartą ir dėl to 
gali suprasti jų skausmą. 


Susitikimas su angelu ir žinia, kurią jis jai perduoda nuo 
Dievo, Mariją išjudina. Ji leidžiasi į kelionę per kalnus pas 
savo giminaitę Elzbietą. Abi besilaukiančios moterys pa- 
sveikina viena kitą. Šis susitikimas padeda joms suvokti jų 
gyvenimo slėpinį. Elzbietos kūdikis šokteli iš džiaugsmo ir 
ji prisiliečia prie to, kas gryna ir nepaliesta. O Marija gieda 
šlovinimo giesmę apie Dievo veikimą joje ir jos tautoje. 
Šioje garsioje Magnificat giesmėje ji šlovina Dievą: „nes jis 
pažvelgė į nuolankią savo tarnaitę. Štai nuo dabar palaimin- 
ta mane vadins visos kartos“ (Lk 1, 48). Šiuose žodžiuose 
skamba pasitikėjimas savimi, kurį staiga pajaučia papras- 
ta mergaitė. Ji žino, kad Dievas jai padarė kažką didinga 
ir didžią padarė ją pačią. Marija gieda apie visų vertybių 
apvertimą. 

Taigi Marija jokiu būdu nėra prisitaikanti ir paklusni, ji — 
maištaujanti moteris. Dievas sužlugdo visus šio pasaulio 
matavimo matus. „Jis parodo savo rankos galybę ir išsklaido 
išdidžios širdies žmones. Jis numeta galiūnus nuo sostų ir 
išaukština mažuosius“ (Lk 1, 51-52). Marija jaučia, kad Die- 
vas savo veikimu pakeičia santykius, kuriuos sukūrė ir norė- 
tų išlaikyti šio pasaulio galingieji. Marija pažįsta Dievą kaip 
didįjį perkeitėją. 

Susitikime su Elzbieta Marija patiria tai, ko ir šiandien 
moterims nuolat reikia - tai kitos moters, kuriai galėtų al- 
siverti ir patikėti savo paslaptį, palaikymas. Abidvi moterys 
laukiasi neatitikdamos visuomenės normų - Elzbieta jau per 
sena susilaukti vaikų, o Marija yra nėščia net nebūdama 
ištekėjusi. Abi moterys turėjo jausti ne tik džiaugsmą, bet 
ir sukrėtimą bei dvejones: Kaip viskas bus? Kaip mes tai 

galim įveikti? Tai jas suvienija. Marija ir Elzbieta priima 
viena kitą. Jos nieko nesprendžia ir nevertina pagal tai, ką 
visuomenė laiko teisinga arba ne. Jos supranta, ką kiekvie- 
nai reiškia savyje auginti tai, kas nauja. Pasidalijusios tuo, 
kas jų sielos gilumoje, abi moterys jaučiasi sustiprėjusios. 
Elzbietos dėka Marija iš naujo suprato, ką gero Dievas jai 
padarė. Abejonės ir baimės virto džiaugsmu ir džiūgavimu, 
su kuriuo dabar gali atvirai gyventi ir jį išreikšti. 

Moterys jaučia, kad susitikimai su kitomis moterimis jas 
sustiprina. Pasidalijus tuo, kas jas jaudina, jų netikrumas ir 
dvejonės virsta pasitikėjimu savimi bei drąsa. 


Marija pagal Luką yra moteris, kuri viską, kas vyksta, inten- 
syviai išgyvena savo širdyje. Ji pagimdo kūdikį, kuris bus 
išaukštintas. Per savo vaiką Marija atneša šiam pasauliui 
šviesą ir taiką, galingesnę už taiką, kurią imperatorius Augus- 
tas Romos imperijoje įvedė ginklu. Vis dėlto savo tikėjimą 
Dievo veikimu Marija turi įrodyti tokiose situacijose, kurios 
giliai skaudina jos sielą, kaip antai jos dvylikamečio sūnaus 
pasilikimas Jeruzalės šventykloje. Senasis Simeonas jai pra- 
našavo: „tavo pačios sielą pervers kalavijas“ (Lk 2, 35). 


Motinoms, turinčioms panašaus amžiaus vaikų, žinomas ri- 
pestis ir atmetimas, kurį Marija patiria iš savo dvylikamečio 
sūnaus. Šiame amžiaus tarpsnyje vyksta pasikeitimas santy- 
kyje su vaiku: sūnus turi tapti vyru, duktė - moterimi. Jie pri- 
valo atsirišti nuo motinos, kad eitų savu keliu. Marija, kaip ir 
dauguma motinų, turėjo patirti, kad jos sūnus jai nepriklau- 
so. Čia ji privalo išmokti ir suprasti tai, kas nukryžiavimo 
metu dar labiau sustiprėja: visos moterys, ne tiktai motinos, 
patiria, ką ir Marija, - tai, ką jos užaugino, kuo rūpinosi ir 
prižiūrėjo, nėra jų nuosavybė, jos privalo tai vėl paleisti ir 
tikėti, kad jų meilė, įdėta į žmogų ar darbą, niekur nedingsta. 

Evangelistas Jonas piešia kitokį Marijos paveikslą. Jis kal- 
ba apie Jėzaus motiną. Ji pasirodo jo Evangelijoje dviejose 
lemtingose vietose: vestuvėse Kanoje ir po kryžiumi Gol- 
gotoje. Vestuvių Kanoje istorija vaizduoja Dievo tapimo 
žmogumi slėpinį. Kai Dievas tampa žmogumi, Jis švenčia 
kartu su mumis, žmonėmis, vestuves, ir tuomet mūsų gy- 
venimo vanduo paverčiamas vynu. Mūsų gyvenimas įgau- 
na naują, dievišką skonį. Marija Kanos vestuvėse atlie- 
ka esminį vaidmenį. Ji pajunta vyno stoką. Ji jaučia, ko 
žmonėms trūksta, ir skubina Jėzų padėti. Ji pradeda keiti- 
mosi procesą. Marija yra keitimosi motina. Ji jaučia, kad 
negali likti taip, kaip yra. Čia kalbama ne tik apie van- 
dens pavertimą vynu, bet apie gilesnį įvykį. Apie Žmogaus 
pasikeitimą. Žmogui, įpratusiam tik prie išorinių papročių ir 
prie jų pasiliekančiam (tai nurodo šeši akmeniniai ąsočiai), 
— reikalingas dieviškasis gyvenimas, kad pajustų savo pa- 
ties gyvybingumą. Kas užsispyrusiai laikosi tik išorinių 
įstatymų, tas nepasiruošęs vestuvėms, nepasiruošęs meilei. 
Vestuves galime švęsti tik tada, kai geriame 1š dieviškojo 
meilės šaltinio. 

Moterims atrodo, kad tai jos visuomet pirmos pajunta, jog 
santykiams kažko ima trūkti. Jas piktina, kad patys vyrai 
retai prakalba apie tai, ko trūksta partnerystei. Tuomet jos 
mano, kad jų santykiai vyrams nėra tokie svarbūs kaip joms, 
antraip jie apie tai kalbėtų. Jeigu moterys savo pajautimą, 
rodantį, kas tarpusavyje nebegerai, priima kaip dovaną, 
tuomet joms verta šią dovaną atnešti ir į savo santykius. 
Taip nusistovėjusiai rutinai jos gali suteikti naujos energijos 
ir kažką pakeisti. 


Jėzaus motiną dar kartą sutinkame Jėzaus gyvenimo pa- 
baigoje, po Jo kryžiumi: čia ji stovi kartu su Jonu, myli- 

miausiu Jo mokiniu. „Pamatęs stovinčią motiną ir mylimąjį 
mokinį, Jėzus tarė motinai: „„Moterie, štai tavo sūnus!“ 
Paskui tarė mokiniui: „Štai tavo motina!“ Ir nuo tos valan- 
dos mokinys pasiėmė ją pas save“ (Jn 19, 26-27). 


Čia kalbama apie moterims gerai žinomą pasikeitimą, at- 
likus kokią nors užduotį. Joms, kaip ir Marijai, svarbu ieš- 
koti naujos tapatybės, surasti naujas galimybes, per kurias 
ga-lėtų išreikšti savo meilę ir sugebėjimus. Jėzus nurodo 
Marijai neįstrigti gedule, o savo meilę skirti Jonui, kuriam 
dabar jos reikia ir kurio taip pat reikia jai. Moterys gali 
kaskart iš naujo apsispręsti, kuria linkme leisti tekėti tam, 
kas jose yra gyva. 


Egzegetai suvokė, kad Marijos ir Jono scena po kryžiumi 
yra simbolinė. Jos reikšmė daug gilesnė. Mirdamas Jėzus 
yra išaukštinamas ir pakeliamas į dieviškąją erdvę. Marija 
yra vartai, pro kuriuos Jėzus įžengia į žemiškąjį pasaulį. Ji 
yra ir vartai, pro kuriuos Jis įeina pas Dievą. Marija yra per- 
sikeitimo per gimimą ir mirtį motina. Gimimas ir mirtis yra 
svarbiausi žmogaus pasikeitimo momentai. Gimties metu 
Dievo mintis įgauna kūną. Po mirties žmogus paimamas pas 
Dievą ir tampa su Juo viena. Tuomet grožis, blykstelėjęs jau 
gimimo metu, sušvinta iki galo ir aiškiai. 

Hanna-Barbara Gerl rašo, kad Marija perėmė visus archeti- 
pinius vaizdinius, kurie anksčiau galiojo deivėms Moti- 
noms, Žemės deivėms, Mėnulio ir Saulės deivėms. Marija 
atliepia moterų ilgesį, kurį matriarchatinėje santvarkoje jos 
buvo nukreipusios į moteriškąsias dievybes. Dėl to, teologės 
manymu, Marija yra figūra, tinkama dialogui su kitomis re- 
ligijomis. Marijos paveiksle galima įžvelgti pirmapradžius 
žmonijos pasakojimų simbolius ir patirtis. (žr. Gerl, Die be- 
kannte Unbekannte, p. 109.) 


MARIJA — BESIKEIČIANČIOJI 107 


Gerl cituoja Romano Guardini, kuris reaguodamas į Marijos 
fizinio paėmimo dogmą 1950 m. savo dienoraštyje užrašė, 
Jog dogma - tai „kreipimasis į šventojo moteriškumo galią“. 
„Pasaulį žudo vyriškumas - tiesiogine prasme. Čia Bažnyčia 
duoda atsakymą į didžiausią šiandien žmogaus problemą“ 
(ten pat, p. 111). Tačiau Marija užpildo ne tik motiniškų 
religijų ilgesį, ji taip pat jas koreguoja. Nes, „skirtingai nuo 
visų maginių susiliejimų, viso panteistinio susivienijimo“ 
(ten pat, p. 112), ji atsako Dievo angelui būdama laisva ir 
nepriklausoma, turėdama aiškų vidinį suvokimą. 


Menas Mariją apsupo simboliais, kurie Antikos laikais bu- 
vo būdingi deivėms Motinoms. Menas žinojo Marijos, įkū- 
nijančios visa, ką anksčiau reprezentavo motiniškosios 
dievybės, paslaptį. Todėl daugelyje lankomų šventų vietų gar- 
binama Juodoji Madona (pvz., Altetinge, Prahoje, Šartre ir 
Monserate). Čia Marija turi šiek tiek sąsajų su Motina Žeme. 
Būdami krikščionys, Mariją garbiname kaip tikinčią moterį, 
o ne kaip deivę. Marija užpildo moters ilgesį besikeičiančiai 
žemės ir šaltinių galiai. Mene yra sukurta didingų Marijos 
paveikslų. Jie prieštarauja kartais moralizuojantiems „nekal- 
tos mergelės“ įvaizdžiams, kuriuos Marijai priskyrė ir kaip 
galiojančius moteriai įvardijo askezės traktatai. Be abejonės, 
menininkai žinojo, kad Marija buvo tik žmogus. Tačiau jie 
suvokė jai būdingą besikeičiančios moters paslaptį ir ją 
vaizdavo. Tipiškas keitimosi simbolis, su kuriuo Marija pa- 
sirodo daugelyje paveikslų ir skulptūrų, yra mėnulis. Marija 
stovi ant mėnulio pjautuvo. „Kaip vaisingumo simbolis, dėl 
savo nuolat besikeičiančio pavidalo mėnulis jau nuo seno, 
visų pirma senovės Rytuose, atliko daug reikšmingesnį 
vaidmenį nei saulė. Dėl savo dilimo ir pilnėjimo jis sieja- 
mas su moterišku vaisingumu“ (Schwelien, p. 160). Todėl 

ant mėnulio pjautuvo stovinti Marija yra labai išraiškingas 
vaizdinys, atskleidžiantis Žmogaus keitimąsi. 


Kas pasakyta apie Mariją, galioja kiekvienai moteriai. Kiek- 
viena moteris dalyvauja moteriškumo paslaptyje, kurią vaiZ- 
duoja Marija. Dauguma moterų iškart pajunta, jei kažkas yra 
sustingę. Lydėdamos savo augančius vaikus jos suvokė, kad 
nėra gyvenimo, jei jame nėra kaitos. Kas įstringa augimo 
procese, tas lieka nesubrendęs ir sustabarėja. 


Gyvenimas reiškia nuolatinę kaitą. Ankstesniaisiais laikais 
moterys buvo vaizduojamos su tokiais simboliais kaip in- 
das ar puodas. Indas skirtas saugojimui. Bet puode taip pat 
yra verdama ir taip perkeičiamas maistas. Moterys žino 
pasikeitimo paslaptį. Vaikus auklėjanti, prie plytos stovinti 
ir valgį gaminanti moteris žino, ką reiškia kitimas. Ji pati 
nuolat yra pasirengusi keistis. Ji turi sugebėjimą savo bu- 
vimu ir savo klausimais kažką pakeisti ir šalia esančiame 
žmoguje. Pokalbiai — jos stiprybė. Kai vyrai įsikanda savo 
argumentų, moteris dažnai užduoda visai kitokį klausimą, 
kuris ir vėl kažką išjudina. 

Svarbu, kad moterys vertintų savo sugebėjimą keisti. Tuo- 
met jos pradeda daugelį permainų procesų: vaikų, sutuok- 
tinio, firmos, visuomenės, Bažnyčios ir didžiosios politikos 
permainas. 


Anselmas: Ilgą laiką turėjai problemų su Marijos asmeniu. 
Bet neseniai, per Marijos Dangun Ėmimo šventę, apie jas 
prakalbai. Tuomet naujai išvydai Mariją. Kaip žiūri ir ką 
joje matai šiandien? Kuo ji tau padeda? Kaip pati priimi 
besikeičiančiosios paveikslą? 

Linda: Pirmiausiai atsakysiu į paskutinį tavo klausimą: 
man pažįstamas besikeičiančiosios paveikslas. Jaučiu, kad 

mano gyvenimas yra nuolatinė kaita. Kartais ugdyti savy- 
je kažką naujo mane pastūmėdavo išorinės aplinkybės, bet 
sykiu ir mano smalsumas padėdavo nuolat savyje atrasti 
naujų pusių ir su jomis gyventi. 

Būdama vaikas, žvelgdama į Mariją greičiausiai galėjau 
matyti mylinčią motiną. Mane visuomet jaudindavo, kai 
matydavau, su kokiu užsidegimu mūsų motina ir jos seserys 
melsdavosi ir giedodavo Marijai. Kai suaugau, ilgą laiką 
Marija mane mažai domino. Toks Marijos portretas, kokį 
pateikdavo bažnyčioje, buvo per daug nutolęs nuo aktua- 
laus mano moteriško gyvenimo. Moteriškumo garbinimas ir 
tuo pat metu jo nuvertinimas bažnytinėje erdvėje man irgi 
atrodė prieštaringai, todėl atsiskyrimas nuo visų išankstinių 
vaizdinių ir leidimas augti saviesiems — buvo mano asme- 
ninis formavimosi kelias. Vėliau ieškojau naujo priėjimo 
prie Marijos ir klausiau savęs, ką šiandien ji gali duoti 
mano gyvenimui. Jos moteriškas gyvenimas nebuvo nuo 
nieko apsaugotas ir būdas, kaip ji į tai atsakė, man šiandien 
yra pagalba ir orientyras. Jos „taip“ buvo bandomas visą 
gyvenimą, o ji ir kentėdama nuolat apsispręsdavo tikėti. 
Čia aš galiu atpažinti save. Šiandien iš naujo suprantu, 
kodėl Marija yra karalienė. Joje matau išryškintas mūsų 
moteriškas galias, jos yra išaukštintos ir dėl to karališkos. 


1V Lorta ir Marija — 
namų šeimininkė ir menininkė 


Moterys dažnai būna puikios namų šeimininkės. Jos mielai 
priiminėja svečius ir stengiasi, kad šie jaustųsi kaip namuo- 
se. Šeimininkė dažnai rūpestingai papuošia savo namus. 
Sykiu ji yra ir menininkė. Namų šeimininkė ir menininkė pri- 
klauso viena kitai. Tačiau kartu tarp judviejų tvyro įtampa. 
Kartais šeimininkė per daug atsiduoda savo užduotims, tuo 
tarpu menininkei reikia laiko sau. Jai reikia vietos tylai, kur 
galėtų atsitraukti ir sekti savo intuicija, kad galėtų brandinti 
savo kūrybinius sumanymus. Abu archetipai - šeimininkės 
ir menininkės — susieja moterį su gebėjimais, kuriuos kiek- 
viena jau turi. 


Evangelistas Lukas, kuriam, kaip graikui, ypač svarbi pa- 
garba moteriai, vaizduoja mums nuostabią susitikimo isto- 
riją — kaip tarpusavyje konkuruoja šeimininkė ir menininkė 
ir kartu kaip jos viena nuo kitos priklauso. Bekeliaudamas 
Jėzus su savo mokiniais ateina į vieną kaimą. „Ten viena 
moteris, vardu Morta, pakvietė jį paviešėti. Ji turėjo seserį, 
vardu Marija. Ši, atsisėdusi prie Viešpaties kojų, klausėsi 
jo žodžių. Morta buvo susirūpinusi visokiu patarnavimu. Ji 
stabtelėjo ir pasiskundė: „Viešpatie, tau nerūpi, kad sesuo 

palieka mane vieną patarnauti? Sakyk, kad ji man padėtų.“ 
Tačiau Viešpats atsakė: „Morta, Morta, tu rūpiniesi ir sie- 
lojiesi daugeliu dalykų, o reikia tik vieno. Marija išsirinko 
geriausiąją dalį, kuri nebus iš jos atimta.“ (Lk 10, 38-42). 
Lukas yra puikus pasakotojas. Keletu žodžių jis mums at- 
skleidžia abiejų seserų asmenybes. Daugumai moterų ši Bi- 
blijos vieta sunkiai suprantama. Joms atrodo, kad taip yra 
nuvertinamas jų darbas namuose. Tačiau kalbama visiškai 
ne apie tai. Morta ir Marija — tai dvi moters pusės, abi pri- 
klausančios jos prigimčiai. 


Morta yra namų šeimininkė. Suteikti svečiams pastogę An- 
tikos laikais buvo šventas darbas. Kaip svečias visuomet 
priimamas ir svetimas žmogus. Ir gana dažnai tai yra pats 
Dievas, kuris užeina kaip praeivis, idant pamatytų, kaip 
žmonės elgiasi su svetimšaliais, kuriuos Dievas ypač globoja. 


Taigi Mortai svarbu, kad Jėzus gerai jaustųsi. Ji mato, ko jam 
reikia. Jam ir jo mokiniams ji tuojau ima ruošti valgį. Tačiau 
akivaizdu, jog Mortos darbas nėra visiškai nesavanaudiškas. 
Ji nori būti Jėzaus pastebėta kaip gera šeimininkė. Galbūt ji 
varžosi su kitomis šeimininkėmis ir nori pasirodyti geriau už 
jas. Kad Mortos elgesys ne visai nuoširdus, rodo jos suirzusi 
reakcija į Mariją, kuri sėdasi prie Jėzaus kojų ir jo klausosi. 
Jeigu abi moterų figūras suprastumėm kaip dvi skirtingas 
moters puses, tuomet ši istorija štai ką mums sako: dažnai 
moteryje esanti Morta taip įsitraukia į savo veiksmus, kad vi- 
sai nebejaučia, kokie iš tiesų yra svečio poreikiai. Ji vaišina 
svečią neklausdama, ko tasai norėtų. Ji pradeda triūsti ne- 
žinodama, ar svečiui tai tinka ir ko iš tikrųjų jam reikia. Jeigu 
jos veiksmai nesulaukia trokštamo įvertinimo, ji nusivilia. 
Morta per daug rūpinasi savo, kaip šeimininkės, vaidmeniu 
ir savo pareigomis, neįsiklausydama į patį svečią. 

O Marija svečio klausosi. Ji nori Žinoti, ką jis papasakos. 
Svečias kažką atsinešė. Jis atnešė save - tai, kas nepažįsta- 
ma, ką reikia atidžiai pajusti. Lukas rašo, kad Marija 
sėdi prie Jėzaus kojų ir klausosi jo žodžių. Tai klasikinis 
mokinystės aprašymas. Taip Lukas aprašo ir Sauliaus mo- 
kinystę pas Gamalielį. Saulius buvo Gamalielio mokinys. 
Jis sėdėjo prie jo kojų. Taigi Marija yra lygiateisė Jėzaus 
mokinė ir sekėja. 

Marija įkūnija besiklausančiąją mūsų dalį. Kadangi vei- 
kiančioji kiekvieno žmogaus dalis yra triukšmingesnė ir 
turi sau stipresnių argumentų, tai Jėzus ir mumyse turi 
palaikyti klausančiąją dalį. Mes nuolat privalome liautis 
ką nors dariusios, kad pajustumėm, kas iš tiesų dabar yra 
reikalinga. 


Dauguma moterų tiesiog atsiduoda savo darbui neklausda- 
mos, ar kitiems toks jų elgesys tikrai reikalingas. O paskui, 
kaip ir Morta, nusivilia, jeigu jų didelis triūsas nebūna 
pakankamai įvertintas. Čia svarbu nuolatos atsitraukti ir 
įsiklausyti į savo vidų: ką būtino ir gero dabar turim at- 
likti. Be Marijos Morta akla. Bet Marijai Morta lygiai taip 
pat reikalinga. Be Mortos Marija liktų tiktai klausytoja ir 
nepradėtų nieko daryti. Mistikas Meisteris Eckhartas palai- 
ko Mortos pusę. Jo nuomone, be Mortos Marija suktųsi vien 
tik apie save. Dvasingumą ji supainiotų su „gera savijauta“. 
Tačiau tai būtų narcisiztinis dvasingumas. Morta parodo, 
kurlink turi vesti dvasinis kelias: būtent į rūpestingą meilę 
kitam Žmogui. 


Vaizduodamas Mortą ir Mariją Lukas mums nupiešė arche- 
tipinius šeimininkės ir menininkės paveikslus. Dauguma 
moterų yra nuostabios šeimininkės. Jos suteikia svečiui 
jausmą, kad jis yra laukiamas. Jos skleidžia namų ir saugu- 

mo, palankumo ir meilės atmosferą. Gana dažnai šeimininkė 
kartu yra ir menininkė, gražiai apipavidalinanti savo namus, 
išradingai ir rūpestingai padengianti stalą. Sutikdama svečią 
ji parodo, kaip jį vertina. Ir svečiui gera įžengti į jos teritoriją. 
Jis jaučia, kad tai erdvė, kupina meilės ir kūrybingumo. Iš to, 
kaip ji paruošia valgį, jaučiamas jos gyvenimo džiaugsmas. 
Šeimininkė dovanoja gyvenimą. 

Marijos paveikslu Lukas mums rodo, kad menininkė ne 
visuomet nori būti šeimininke, ji dažnai šiai prieštarauja. Me- 
nininkei reikia laiko sau. Ji negali visą laiką dirbti. Jai reika- 
lingos kūrybinės pertraukos. Pirmiausia ji turi įsiklausyti į 
save, ji turi klausytis nepažįstamojo, kuris pažadina naujas 
jos mintis. Menininkė yra savyje. Ji klauso savo vidinio 
balso, savo intuicijos. Klausantis jos sieloje atsiranda naujų 
idėjų. Menininkė yra intuicijos moteris, ji atskleidžia kažką 
iš gyvenimo ir galiausiai iš Dievo paslapties. 

Mes su seserimis ir broliais esame laimingi, kad užaugome 
svetinguose namuose. Mūsų tėvams visuomet buvo svarbu 
priimti svečius. Metai iš metų mes kviesdavome užsieniečius 
studentus kartu švęsti Kalėdų. Kai žaisdavom su kaimynų 
vaikais, jie visuomet galėjo likti ir valgyti kartu su mumis. 
Jie tiesiog priklausė mūsų namams. Kadangi mūsų mama 
kasdien ruošdavo valgį devyniems žmonėms, tai jai nekilda- 
vo sunkumų, jei prie stalo sėdėdavo pora valgytojų daugiau. 
Mama skleisdavo tokią nuotaiką, kad kiti pas mus galėdavo 
jaustis kaip namie. 

Menininkė mumyse — tai pojūčiais besidžiaugianti mote- 
ris, kūrėja, kuri nori kažką kurti iš savo vidaus. Ji ieško 
išraiškos tam, kas jaudina jos sielą. Jos džiūgavimas ar 
rūpesčiai, gyvenimo džiaugsmas ar tiesiog JOS grožio 
pojūtis nori iš jos išsiveržti. Tai daro ją kūrybingą. Dau- 

guma moterų mano seminaruose prisipažįsta neturinčios 
jokių meninių sugebėjimų. Joms menininkė yra tik ta, kuri 
nupiešia gražų paveikslą, rašo eilėraščius arba yra muzi- 
kali. Bet kalbėdamos apie tai, kad mielai rašo dienoraštį 
arba gamina valgį ir puošia stalą, staiga pajunta, kad jose 
ta menininkė yra. Kitos moterys mano, kad neturi laiko savo 
kūrybiškajai pusei arba jos vis dar girdi tėvų vertinimus, 
kad iš to neišeisią nieko produktyvaus. Jos galvoja, kad 
visuomet turėtų nuveikti tai, kas būtų kartu ir prasminga. 
Moteris, kuri meniškai save išreiškia, yra visiškai į save su- 
sitelkusi, ji gali būti pasinėrusi į save. Taip ji įgyja naujų 
jėgų ir išsivaduoja nuo kai kurių sunkumų. Ji gali iš naujo 
jaustis kaip ant sparnų. 

Taip pat menininkė - tai lengva, dainuojanti, šokanti ir ne- 
rūpestinga mumyse esanti moteris, kuri išsiveržia iš savęs 
ir per savo pojūčius save išreiškia. Ji suteikia gyvenimui 
spalvų. Ji gali švęsti ir būti pašėlusi bei savo gyvenimo 
džiaugsmu uždegti ir kitus. Šis džiaugsmas jai suteikia 
pusiausvyrą tarp sunkaus ir lengvo gyvenimo. Be vidinės 
menininkės mūsų gyvenimas taptų sausas ir bedžiaugsmis, 
per daug pareigingas ir nukreiptas į rezultatus. 


Per kančios patirtį menininkė dažnai atranda savo didžią- 
sias išraiškos galias. Jos moteriai yra gyvybiškai svarbios. 
Netvarką savo viduje ji gali išreikšti kūrybingai, taip atras- 
dama gydomąsias savo jėgas. 


Akivaizdu, kad besiklausydama Marija gali užsimiršti. Ji 
yra visiškai toje akimirkoje. Ji neklausia, kokia nauda iš jos 
poelgio. Menininkė visuomet yra laisva moteris. Ji leidžiasi 
veikiama ne pareigų, 0 savo intuicijos. Ji daro tai, kas jai 
tinka. Meniškai save išreikšdama ji yra visiškai čia ir dabar. 
Ji atsiduoda tai akimirkai. Ji kuria. Kadangi ji įsiklauso į 

savo vidų, joje atsiskleidžia kažkas nauja, tai, ko anksčiau ji 
savyje visai nepažinojo. 


Kai po ilgesnio laiko moterys vėl atranda savyje gilesnį 
ryšį su vidine menininke, jos kalba, kaip stipriai joms trūko 
šios galios. Tai leidžia moterims pajausti, kiek jos turi 
gyvybingumo, kurį nori išreikšti. Asociacijas, susijusias 
su menininkės įvaizdžiu, jos užrašė taip: „Malonus laikas 
nieko neveikimui. — Gyventi spontaniškai, turėti laisvalaikį, 
kažką sau leisti, panaudoti fantaziją. - Dainuoti gyvenimo 
melodiją. — Tiesioginis gyvybingumas. — Mano kūrybiškąją 
pusę kiti vertina labiau nei aš pati. - Galėti būti menininke — 
tai nuostabi Dievo dovana. - Menas suteikia vidinę laisvę, o 
sielai sparnus. — Save išreikšti ir pasisemti jėgų, po to jaučiu 
pusiausvyrą. - Kūrybingumas kyla iš manęs pačios, kai galiu 
paleisti. - Kūrybingumas = gyvenimo džiaugsmas. - Išreikšti 
save, atgaivinti savyje paslėptą potencialą. - Išlaisvinimas. 
— Gyvenimo menas. — Būti savo gyvenimo menininke. “ 


Taigi menininkė yra moteris, išmananti meną, kaip tinka- 
mai suformuoti savo gyvenimą. Ji valdo meną gyventi. Ji 
yra gyvenimo menininkė, besidžiaugianti gyvenimu ir ga- 
linti padaryti jį gražų, net jei išorinės aplinkybės būna ne 
itin džiuginančios. 

Negatyvi menininkės pusė atsiskleidžia, kai ji būtinai nori 
save parodyti, kai reiškiasi egzaltuotai ir taip tampa ne- 
natūrali. Isterija yra menininkės pavojus. Ji nuolatos pri- 
valo save rodyti. Užuot rodžiusi tai, kas bręsta jos širdyje, 
Ji visada rodo save. Ji turi gerai save parduoti. Kartais tai 
veikia nemaloniai. Tikra menininkė gali save užmiršti. Ji 
išreiškia būties paslaptį, o ne save pačią. Todėl menininkei 
taip pat reikia šeimininkės, kuri leidžia su kitais žmonėmis 

dalytis tuo, ką jaučia. Šeimininkė sukasi ne aplink save, bet 
įsigilina į svečią. Ji išeina iš savęs, kad priartėtų prie kito. 
Šie santykiai menininkei reikalingi tam, kad jos menas tikrai 
duotų vaisių. 


Menas — tai ne visuomet tai, kas lengva ir gražu. Dauge- 
lis menininkų būna ypač kūrybingi, kai atsiduria melan- 
choliškoj būsenoj arba apimami depresijos. Tačiau jie ne- 
nugrimzta į savo depresines nuotaikas, bet suteikia joms 
formą, jas išreiškia. Kančios patirtis menininkę dažnai gali 
vesti prie intensyvios išraiškos galios. Ji suteikia išraišką 
tam, kas joje ir kituose žmonėse yra tamsaus, padriko, 
chaotiško. Tai gali turėti gydomąjį poveikį ne tik jai, bet ir 
kitiems žmonėms, kurie įsigilina į jos meno kūrinį. Meninė 
išraiška visuomet yra ir gydomasis procesas. Užuot būdama 
užtvindyta negatyvių jausmų, menininkė juos vaizduoja ir 
šitaip išlieja tamsią bei negatyvią energiją. Kas liejasi — tam- 
pa gyva. Tai, kas sustabarėję, - pakeičiama ir išgydoma. 


Mūsų kūrybingumas yra mūsų vidinis turtas, kuriuo visuo- 
met galime pasinaudoti. Omenyje turimas ne išgarsėjimas 
ir aplodismentai, bet ryšys su savo siela ir tai, kaip per 
jutiminę bei žaidybinę išraišką suteikti jai formą. 


Anselmas: Tau visuomet buvo svarbu, kad tavo namai būtų 
atviri svečiams. Tau patinka būti šeimininke. O kaip savyje 
jauti menininkę? 


Linda: Aš taip pat ilgai maniau, kad neturiu jokių meninių 
sugebėjimų. Bet kai savo šeimai ruošdavau valgį, man tai 
būdavo labai kūrybiškas užsiėmimas. Kuo labiau savyje 
ieškojau menininkės, tuo daugiau kūrybiškumo atradau. Aš 
ilgą laiką ir su malonumu buvau šeimininkė. Man teikdavo 
džiaugsmo priimti kitus savo namuose ir ką nors sužinoti 

apie jų gyvenimą. Pas mus apsistodavo daug svečių ir iš 
užsienio. Galbūt pas mus jie galėjo pajusti šiek tiek saugu- 
mo, O aš - sužinoti apie tolimąjį pasaulį. Kai persikėlėme į 
Algau, šeimininkės vaidmuo nebebuvo toks svarbus. Tuomet 
menininkė man labai pagelbėjo per rašymą išreikšti savo 
sielą ir taip padaryti ją aiškesnę. Ir seminaruose ieškant, 
kaip tinkamiausiai išreikšti tai, ką noriu perteikti kitiems, 
man padeda vidinė mano menininkė. 

Pranašo archetipas galioja tiek vyrams, tiek moterims. 
Tačiau pranašė moteris, palyginti su pranašu vyru, turi 
savitą kokybę ir šiandien reiškiasi įvairiausiais būdais. Tai, 
pavyzdžiui, daugybė aiškiaregių, skaitančių Žmogaus ateitį 
iš delno. Žinoma, egzistuoja daug apgavysčių, pasipelnymo 
ir piktnaudžiavimo atvejų. Tačiau pranašautojos paveiks- 
las parodo esminę moters savybę: tiesos pojūtį. Ji pasako 
tai, kas yra tikra, kas atitinka tiesą, ką ji mato už išorinių 
dalykų. Moteris žvelgia į gilumą. Ji nujaučia ateitį. Tačiau 
pranašė ne tiktai nurodo ateitį. Ji turi sugebėjimą teisingai 
išaiškinti įvykius. Ji žvelgia giliau išorinių įvykių ir Žino 
tikrąją aplinkybių bei įvykių prasmę. 


Biblijoje yra minimos kelios pranašės. Žymiausia jų yra Mir- 
jama. Mirjama yra Aarono sesuo, taigi ir Mozės sesuo. Kaip 
pranašė, savo giesme ji aiškina išėjimą iš Egipto, stebuklą, 
įvykusį prie nendrių jūros. Egipte izraelitai tapo sėslūs. 
Tačiau, kaip laisvi klajokliai, kentė egiptiečių kietos rankos 
valdymo sistemą. Faraonas „Ramzis II nebuvo savavališkas 
valdovas. Tačiau jo griežtai ir centralizuotai sureguliuotoje 
valstybėje net svetimtaučiai smulkių gyvulių piemenys, 

panorėję naudotis to krašto ganyklomis, privalėjo mokėti 
mokesčius, tai reiškia eiti lažą“ (Ohler, p. 69). Prie laisvės 
pratusiems izraelitams tai visai netiko. Toks gyvenimas 
jiems atrodė panašus į vergystę. Taigi jie pabėgo iš Egip- 
to. „Tačiau egiptiečių pasienio kariuomenė negalėjo taip 
lengvai leisti pasprukti bėgliams nuo mokesčių. Bėgliams 
su jų bandomis pavyksta pėsčiomis saugiai pereiti seklią 
nendrių jūrą, o sunkiems persekiotojų kovos vežimams — 
ne“ (ten pat, p. 70). 

Pabėgimas iš Egipto ir įvykis prie nendrių jūros Izraelio tau- 
tai buvo didysis stebuklas, kuris buvo pasakojamas 1š kartos 
į kartą. Mirjama, moteris ir pranašė, aiškina tautai, kas iš 
tiesų ten įvyko: „Pranašė Mirjama, Aarono sesuo, paėmė į 
ranką būgnelį su žvangučiais. Visos moterys išėjo paskui ją, 
mušdamos būgnelius su žvangučiais rankomis ir šokdamos 
ratelius. Mirjama joms užvedė: „Giedokite Viešpačiui, nes 
Jis šlovingai nugalėjo —- nugramzdino į jūrą žirgą ir vežėją“ 
(Iš 15, 20-21). 

Mirjama yra pranašė. Ji mato tikrovę. Žvelgiant iš šalies, 
Izraeliui pasisekė. Pavyko pereiti per nendrių jūrą, tuo tarpu 
egiptiečiai ten įstrigo ir net žuvo. Tačiau Mirjama įžvelgia, 
kad ten būta daugiau nei pasisekimo. Šiame įvykyje veikė 
pats Dievas. Tai istorinis įvykis. Žinoma, galima sakyti, tai — 
atsitiktinumas. Iš šalies žiūrint, tai nebuvo reikšminga. Pora 
kovos vežimų liko įstrigę, o grupė izraelitų nenukentėję 
pasiekė kitą krantą. Tačiau Mirjamai tai joks atsitiktinumas, 
o Dievo veikimas savo tautoje. Kaip pranašė, ji į šį įvykį 
žvelgia giliau. Ji supranta, kad šis istorinis įvykis — tai Die- 
vo sumanymas savo tautai. Jai atsiskleidžia visa gelbstinčio 
ir išlaisvinančio Dievo esmė. Pranašė turi sugebėjimą konk- 
retų įvykį susieti su Dievo veikimu ir jo dieviškos meilės 

paslaptimi, po išore pamatyti tai, kas tikra, ir paaiškinti savo 
žodžiu. Jos žodis nėra teorinis aiškinimas, tačiau jis pasiekia 
šalia esančias moteris ir taip jas išjudina, kad šios ima šokti 
drauge. Taigi pranašės reikia tam, kad būtų paliestos ir 
įkvėptos kitos moterys. 


Poetai nuolat apdainuodavo Mirjamą. Taip ją išgiria Wolf- 
gangas Dietrichas: 


„Mirjama - vadinama pranaše, bendruomenėje anaip- 
tol netylinti, bet užvedanti dainas ir šokius, ir kalbas 
tautoje bei jos priešaky. 

Mirjama — iš tiesų pranašė, esanti arčiausiai Die- 
vo, neužsislėpusi, be vyro tarpininkavimo, atidengtu 
veidu, laisvo žodžio giedotoja ir kalbėtoja, laisva ran- 
ka mušanti laisvės kelio ir jos šokio ritmą. “ (Dietrich, 
p. 49) 


Ingeborga Bachmann, pati būdama pusiau žydė, sukūrė 
nuostabų eilėraštį apie Mirjamą. Ji Mirjamą mato kaip juda- 
1zmo atstovę ir priskiria jai didelę užduotį gelbstint pasaulį. 
(Mottė, p. 78): 


„prie kiekvienos krūtinės akmeninės prisiliesk 
ir padaryk stebuklą, 

kad ašaros ir akmenį aplietų. 

Jr leisk save pakrikštyt karštu vandeniu. 

Lik svetima mums tiktai tol, 
kol patys svetimi sau esam.“ 


6 


Per Mirjamą dar ir šiandien vyksta stebuklas, kad suakme- 
nėjusios širdys suminkštėja, o paliesti karšto krikšto van- 
dens užšalę jausmai ima tirpti. 

Kaip pranašė, Mirjama neturi tokio paaiškinimo, kuris 
patenkintų protą. Jei tai būtų buvęs tik racionalus paaiš- 
kinimas, niekas nebūtų paskui ją sekęs. Tačiau taip ji mo- 
teris užkrečia. Mirjama paima į rankas būgnelį. Tai, ką nori 
pasakyti, ji skelbia dainuodama ir šokdama. Ji patraukia ir 
kitas moteris. Ne vyrai supranta, kas čia įvyko, bet mote- 
rys, kurios šokdamos apdainuoja įvykį. Dainuodamos jos 
žvelgia giliau ir pripažįsta, kad Dievas sumetė į jūrą žirgus 
ir vežimus. Bendras išgyvenimas suvedė moteris draugėn. 
Jos nori bendrai išreikšti Dievui dėkingumą už nepaprastą 
išgelbėjimą prie nendrių jūros. 


Mirjamos istorijoje užsimenama, kad jos paaiškinimas kyla 
iš neracionalaus lygmens. Ji yra regėtoja, kuri tai, kas vyksta 
aplink, mato ne tik akimis, bet susieja šį matymą su širdimi 
ir vidumi. Ji mato ne tik faktus, bet pasitelkia ir jausmus, — 
tada jaučia, ką joje tie faktai sukelia. Tai jai leidžia pajusti 
ir tai, kas kitiems žmonėms yra gera, o kas juos skaudina. 
Viešojoje sferoje orientuotis būtina pagal tai, kas matoma, — 
dažniausiai tai būna įstatymas, tam tikri potvarkiai ar pini- 
gai. Dėl to darant sprendimus moterims dažnai būna sunku 
pasitelkti to, kas žmogiška, nuojautą. Tačiau išoriniai faktai — 
tai tik viena dalis, o nujautimas, kaip žmonės dėl to jaučiasi, 
yra kita. Jeigu moterys pasinaudoja savo nuojauta, jos gali 
įžvelgti, kas yra giliau ir kas iš tiesų žmones jaudina. 

Tai regėtojos talentas. Tačiau dėl to ji būna ir lengvai nu- 
vertinama ar lieka nesuprasta kitų. Dažniausiai būtent mo- 
terys pajaučia, į ką regėtoja nori atkreipti dėmesį. Moteris 
lengviau tuo uždegti, ir tai yra kaip tik tas bendrumas, iš 
kurio kyla kažkas didingesnio ir kuriam esant pranašė gali 
patraukt ir kitus. 

Mums, moterims, įvairiausiose srityse nuolat prireikia drą- 
sos kaip Mirjamai energingai suduoti į būgnelį bei kažką 
išbudinti. Mes turime savitai žiūrėti ne tik į paviršutinius 
potvarkius bei įstatymus, bet ir pamatyti žmonių savijautą 
bei atkreipti į tai kitų dėmesį. 

Senajame Testamente pranašai yra Dievo pašauktieji arba 
Dievo skelbėjai. Taigi Mirjama taip pat buvo pašaukta Die- 
vo. Jai buvo pavesta misija kalbėti savo tautai. Senajame IZ- 
raelyje pranašai buvo Dievo įkvėptieji. Jų ekstaziška pagava 
buvo užkrečianti ir galėjo lengvai persiduoti šalia esantiems 
žmonėms. Akivaizdu, kad Mirjama turėjo kažką uždegančio. 
Ji yra Dievo pagauta ir ši jos Dievo patirtis paliečia ir ki- 
tas moteris. Tai ekstaziškas moterų šokamas šokis, kupinas 
susižavėjimo laisve, kurią joms dovanojo Dievas. Vyrams 
tai galėjo atrodyti kaip kvaištelėjimas. 


Moterys gali suprasti Mirjamos įkvėpimą. Dauguma jų pa- 
čios šokdamos mielai išreiškia save ir savo jausmus. Šokis — 
tai kažkas iš esmės moteriška. Patyriau, kad tai darydamos 
moterys būna žaismingos arba meditatyviai pasinėrusios į 
save ir visiškai apimtos įkvėpimo bei gyvenimo džiaugsmo. 
Dėl to dauguma moterų šokio išraišką rinktųsi ir pamaldose. 
Šokis joms yra malda, jos meldžiasi kojomis, kūnu ir siela. 
Dievo pagava jas jaudina ir šį vidinį susijaudinimą jos nori 
išreikšti kūnu. Tai jų moteriško gyvybingumo išraiška. Kai 
jos juda grakščiai ir susikaupusios arba apimtos entuziaz- 
mo bei gyvenimo džiaugsmo, šokis visuomet paliečia tai, kas 
giliau, ko vien tik žodžiais moterys išreikšti negali. 

Kai apie Mirjamą kalbama kaip apie pranašę, visų pirma 
šlovinami jos aiškiaregiški sugebėjimai. Ji mato istoriją 
taip, kaip ji sumanyta paties Dievo. Į gyvenimo paslaptis ji 

žvelgia giliau. Ji suvokia tikrąją įvykio prasmę. Labiausiai 
vertinamą Mirjamos bruožą - ypatingą įžvalgą — turi dauge- 
lis moterų. Jos tikrai supranta tikrąją žodžio prasmę, įžvelgia 
dalykų esmę. Nevertina jų vien išoriškai ir vien tik protu. 
Apie dalykus jos žino labiau iš vidaus, nujaučia pačią jų 
esmę. Vyras kalbėtoją pirmiausiai vertina pagal jo žodžius, 
loginį ryšį, pagal jo perteikiamą turinį. Moteris įžvelgia tai, 
kas tikra. Ji iš laikysenos supranta, ar žmogus yra uždaras, 
ar atviras, pasipūtęs ar kuklus, ar jis pats siekia būti dėmesio 
centre, ar tarnauja reikalui, ar viduje yra nurimęs, ar savo 
nerimą slepia po apvaldyta išore. Ji jaučia tai, ką Žmogus 
spinduliuoja, — ar tai gydo ir išlaisvina, ar yra nemalonu ir 
atstumia. 


Diskutuodamos moterys dažnai jaučiasi nugalėtos, nes nėra 
įvaldžiusios tokio argumentavimo būdo, kokį joms primeta 
vyrai. Tačiau, kaip ir Mirjama, jos turėtų pasitikėti savo vidi- 
ne nuojauta. Moterys daug greičiau pajunta, ar tai, ką sako 
kitas, yra tiesa, ar tai skleidžia palaimą, ar neviltį, šilumą ar 
šaltį, aiškumą ar išskaičiavimą. Vyrai dažnai ilgai kalba ne 
tiesiai. Jie leidžiasi į argumentus, po kuriais norėtų paslėpti 
tikruosius ketinimus. Moterys tai permato. 


Todėl moterims reikia drąsos, kad pasitikėtų savo vidinėmis 
galiomis ir jomis naudotųsi. Mes negalime tikėtis, kad vyrai 
už mus padarys tai, ką mes pačios sau privalome padary- 
ti. Tik kai klausomės savo jausmų ir juos vertinam, mus 
išgirsta bei vertina ir vyrai. Iš Mirjamos galėtume pasimo- 
kyti pasitikėti savo vidine pranaše, atkreipti dėmesį į savo 
nuojautą ir tai, ką matome, paaiškinti taip, kad tai atitiktų 
miisų vidinį supratimą bei vidinį matymą. 


Pranašas visuomet turi ir visuomeninę užduotį. Jis kritikuoja 
įsigalėjusius santykius ir praneša, ko iš tautos nori Dievas, 

kas žmones iš tiesų veda gyvenimo link. Užduotis, kurią 
vykdo moteris pranaše, yra ir politinė užduotis. 


Janne Haaland Matlary yra politikė, ėjusi Norvegijos užsie- 
nio reikalų ministrės pareigas. Ji ragina moteris dar stipriau 
angažuotis politikoje, nes jos dažnai mato daugiau nei vyrai. 
Jos daug labiau siekia tarpusavio supratimo nei konfron- 
tacijos. Tačiau kartu Matlary apgailestauja, kad moterys, 
ateinančios į politiką, yra įspraudžiamos į vyriškas struktūras. 
Dažnai savo darbą jos tik vargais negalais gali suderinti su 
motinyste šeimoje. Kai kurios moterys politikoje pasidavė 
vyriškoms struktūroms ir vykdė moterims nebūdingą po- 
litiką. Šitaip Matlary reikalauja, kad moterys į politiką įneštų 
tai, ką jos gali duoti kaip moterys: „Politika pagal moteris 
gali reikšti: taikos skatinimą ir konfliktų sprendimą kitokiu 
būdu nei įprastas vyrams, kitokių priemonių nei smurtas 
bei karas pasirinkimą sprendžiant konfliktus ir gyvenimą 
teigiančių vertybių skleidimą gilesne prasme“ (Matlary, p. 
57). Jos nuomone, kadangi vaikai moterims nuolat primena, 
kad ne jos yra pasaulio bamba, jos įneša „tam tikro realizmo 
ir nuolankumo į viešąją sferą“ (ten pat, p. 58). Moterys į 
politiką turėtų įnešti savo socialinę kompetenciją. Matlary 
tiki, kad „moterys yra potencialiai geresnės politikės. Mes 
esam įpratusios kurti taiką ir spręsti konfliktus vien jau dėl 
kasdienės patirties su vaikais (bei su sutuoktiniais!) ir ne- 
turime laiko per ilgai užsiiminėti tiktai savimi“ (ten pat, p. 
60). Ji ragina moteris socialinius klausimus kelti į dėmesio 
centrą, suteikti ekonomikai žmogiškesnį veidą ir reguliuo- 
jant konfliktus surasti taikias galimybes. „Mes norime paro- 
dyti galingą žmogiškojo faktoriaus reikšmę ir užtikrinti, kad 
žmonių orumas būtų visos politikos centre. Aš netvirtinu, 
kad vyrams ši programa yra svetima, — tačiau tikiu, kad mo- 
terys turi ypatingą talentą ją vystyti“ (ten pat, p. 61). 

Anselmas: Ką tau reiškia pranašės archetipas? Kaip tu jį 
jauti? 

Linda: Lig šiol aš mažai galvojau apie pranašę Mirjamą. 
Bet kai perskaičiau tavo mintis ta tema, pajutau, kad ji, kaip 
viena mano moteriškumo pusių, man yra gerai pažįstama. 
Bandydama ją išreikšti dažnai likdavau nesuprasta, ypač 
kai diskutuodavau su racionaliai mąstančiais žmonėmis. 
Dažnai būtent vyrai nenorėdavo sutikti, kad galima ne tik 
klausytis išsakomų žodžių, bet ir susieti juos su tuo, ką 
jaučiu. Tuomet dažnai išgirsdavau tokį sakinį: „Į tai nega- 
lima taip žiūrėti “. Bet aš pasitikiu jėga, kuri yra kažko giles- 
nio manyje nuojauta, kuri padeda man savo žvilgsnį kreipti 
į didesnius dalykus nei vien į tai, ką matau. Ar kiti leisis tuo 
užkrečiami - palieku spręsti jiems. 

Man gera su žmonėmis, kurie turi pranašiškų sugebėjimų. 
Jų būdas matyti bei jausti ir mano akis atveria tam, kas yra 
giliau. 


„+ uta — svetimoji 


Dažnai moterys pasaulyje jaučiasi svetimos. Jos žino savo 
dvilypę kilmę. Jos yra išsaugojusios nuojautą, kad yra at- 
ėjusios iš kito pasaulio. Vyrams moteris dažnai lieka ne- 
įžvelgiama būtybė, kurios jie nesupranta ir kuri, nors ir arti- 
ma bei žavinga, vis dėlto lieka jiems svetima. Svetimoji yra 
archetipinis paveikslas. Jeigu moterys su juo susipažįsta, 
jos ima geriau suprasti save ir išmoksta už save pakovoti. 
Joms nereikia atsiprašinėti, kad yra atėjusios iš kito pasau- 
lio nei paviršutiniška aplinka, kurioje jos gyvena. Jos tampa 
dėkingos už jose glūdinčią paslaptį: už svetimą, nepažįstamą, 
nenusakomą savo pusę. Tai joms teikia orumo. 


Biblijoje svetimosios archetipą įkūnija Ruta. Ji yra moabietė, 
taigi svetimšalė. Matas ir ją įtraukia į Jėzaus genealoginį 
medį. Ji viena iš keturių Senojo Testamento moterų, kurios 
neįprastu būdu pagimdo sūnų ir kaip svetimšalės patenka į 
Jėzaus genealoginį medį. 

Rutos istorija papasakojama glaustai: vienas izraelitas, vardu 
Elimelechas, su žmona Naome iškeliauja iš Betliejaus, nes 
ten viešpatauja badas. Jis pasitraukia į moabiečių kraštą. 
Ten abu jo sūnūs veda moabietes. Bet abudu sūnūs ir pats 

Elimelechas miršta. Taigi našlė Naomė norėtų vėl sugrįžti 
į savo gimtinę Betliejų. Ji ragina abi marčias grįžti pas 
savo šeimas, tačiau abi jaunos moterys nori eiti kartu su 
ja. Naomės spiriama Orpa vis dėlto nusprendžia apsisukti 
ir grįžti namo. Orpa kartu eina iki sienos. Ji eina tiek, kiek 
jai leidžia jos galimybės. Tačiau Ruta kerta sieną ir taip jai 
atsiveria naujos galimybės. Ji nepalieka Naomės, bet sako: 
„Kur eisi tu, tenai eisiu ir aš, kur būsi tu, tenai būsiu ir aš! 
Tavo tauta bus mano tauta, o tavo Dievas bus mano Dievas! 
Kur mirsi tu, tenai mirsiu ir aš ir ten būsiu palaidota“ (Rut I, 
16-17). Ji eina kartu į svetimą kraštą ir ten apsigyvena kaip 
svetimšalė. Tenai, svetimame krašte, ji nori būti ir palai- 
dota. Net jei Rutai anyta yra artima ir ji yra pasirengusi 
priimti jos religines tradicijas, vis dėlto Ruta visuomet liks 
svetima. 


Abi moterys atkeliauja į Betliejų. Ten gyvena jų giminai- 
tis, vardu Boazas. Jis buvo atpirkėjas, tai yra turėjo teisę 
ir pareigą kaip svainis susituokti su Ruta. Boazo laukuose 
ji renka likusias varpas, kas tuomet Izraelyje buvo vargšų 
teisė. 

Boazas elgiasi su ja draugiškai ir dosniai. Apie savo patirtį 
Ruta papasakoja Naomei. Tuomet Naomė paaiškina Ru- 
tai, kad Boazas yra jos atpirkėjas. Kai po miežių vėtymo 
jis atsiguls miegoti, ji turinti gultis jam prie kojų. Atsibudęs 
Boazas paklausė: „Kas tu esi? — Aš esu tavo tarnaitė, 
Ruta, — ji atsakė, — uždenk drabužiu savo tarnaitę, nes tu 
esi atpirkėjas!“ (Rut 3, 9). Boazas tam pasirengęs. Tačiau 
yra dar vienas giminaitis, turintis pirmesnę atpirkimo teisę. 
Taigi pirmiausia Boazas prie miesto vartų derasi su anuo 
giminaičiu. Kai tasai atsisako savo atpirkimo teisės, Boazas 
Rutą veda. Ji pastoja nuo jo ir pagimdo sūnų, vardu Obedas. 

Jis buvo Išajo, Dovydo tėvo, tėvas. Taip Ruta, svetimšalė, 
tampa genealogine Dovydo motina. Ir priklauso Jėzaus ge- 
nealoginiam medžiui. 


Archetipinis svetimosios paveikslas visuomet dvelkia tam 
tikra paslaptimi. Svetimšalė mums reiškia tai, kas nepa- 
žįstama. Ji ateina iš kito pasaulio, iš kitos kultūros. Galiau- 
siai ji yra kilusi iš kitos dimensijos. Krikščionių tradicija turi 
garsiąją svetimšalę — šventąją Barborą. Romėnai svetimša- 
lius vadindavo barbarais. Mums šis pavadinimas yra tapęs 
labiau keiksmažodžiu. Tačiau Barbora yra kilusi iš Dievo 
pasaulio. Čia, šioje žemėje, ji yra svetimšalė. Jos tėvas, 
negalėdamas pakęsti to jos svetimumo, uždaro ją bokšte. Jis 
nori, kad duktė formuotųsi taip, kaip jis tai įsivaizduoja. Jis 
nori ją įsprausti į jam žinomą korsetą. Tačiau Barbora, kaip 
svetimšalė, kartu yra ir neprisitaikanti. Ji gyvena tuo, kas joje 
yra, net jei tėvas to ir nesupranta. Ji mąsto savaip. Uždaryta 
bokšte ji bendrauja su filosofais, kuriuos pasikviečia. Galima 
sakyti, ji bendrauja su vidine savo išmintimi. Ji neleidžia, kad 
jai kas nors uždraustų mąstyti. Ji mąsto savo galva ir prieš 
tėvo valią apsisprendžia tapti krikščione. Moteriai dažnai 
tenka patirti, kad ji netelpa į savo šeimos arba ir visuomenės 
mąstymo rėmus. Tada į ją dažnai žiūrima kaip į isterišką 
arba komplikuotą asmenybę. Reikia didelio pasitikėjimo 
savimi, kad liktum ištikimas tam, kas tau yra būdinga, net 
jei aplinkiniams tai ir atrodo svetima. Barbora turėjo tiek 
drąsos. Ji leido sau savarankiškai mąstyti ir susikurti savąją 
gyvenimo koncepciją. 


Tiek Barbora, tiek Ruta atstovauja moterims, kurios yra 
atėjusios iš svetimo pasaulio ir įkūnija tai, ko mes nega- 
lime suklasifikuoti. Antikos laikais svetimoji visuomet 
būdavo siejama ir su kažkuo gąsdinančiu. Jos buvo bijoma 

1r kartu ja buvo žavimasi. Iš jos buvo tikimasi, kad ji praneš 
kažką tokio, kas dar niekam niekada nebuvo žinoma. Jai 
buvo priskiriamos negirdėtos Žinios ir sugebėjimai, kurių 
neturėjai pats. Kartais su ja būdavo siejamas ir burtininkės, 
galinčios viską užburti arba net užkerėti, įvaizdis. Pasakose 
ragana įgavo negatyvesnę reikšmę. Tačiau apskritai ji yra ir 
pozityvus įvaizdis. Raganos turi ypatingų sugebėjimų. 
Viduramžiais raganų buvo bijoma. Raganų persekiojimo 
laikais daug moterų patyrė, kaip vyrai, bijodami to, kas mo- 
teryje buvo nepažįstama, apšmeiždavo ir apšaukdavo jas 
raganomis, kad galėtų nužudyti. Tai, kad kunigai ir vienuo- 
liai aktyviai prisidėjo prie raganų persekiojimo, yra gėdinga 
Bažnyčios istorijos dėmė. Galų gale su ragana jie norėjo 
sunaikinti tą nepažįstamą ir baugią moterišką būtybę, kad 
nebereikėtų daugiau su ja aiškintis. Tačiau tai sušiurkštino ir 
nuskurdino papročius. 


Moteris, einanti į svetimą kraštą, privalo sugebėti pakovoti 
pati už save. Pirmiausia ji turi ištverti tai, kad ji nieko ten 
nepažįsta ir niekas nepažįsta jos. Ji privalo ištverti save, nes 
iš pradžių ji negalės taip paprastai prasiblaškyti, nuėjusi 
pas kaimynę ar draugę. Šituo metu jai ypač reikalingas savo 
vertės pajautimas, kitu atveju ji neturės nuosavos pozicijos 
ir jausis pasimetusi. Norą kažkam priklausyti bei kontaktų 
ilgesį tuo laikotarpiu ji jaučia stipriau nei bet kada. Tačiau 
šitai patirdama ji atranda ir paskatą atsiverti bei ieškoti 
kontakto su nepažįstamais žmonėmis. Kai kurios moterys 
pasakoja, kad tuomet jos būna smalsios ir visiškai atviros, 
jaučia kitus ir būna ypač jautrios, nes baimingai laukia, kaip 
į jas sureaguos kiti. Bet kaip tik čia jos gali augti ir neleisti 
savosios vertės padaryti priklausomos nuo kitų reakcijos. 
Apsisprendus keliauti į svetimą vietą visuomet yra šansas 

išsilaisvinti nuo senų kompleksų bei sutikti naujų žmonių. 
Vidinę laisvę skleidžia ir žmonės, kurie nepažįstamuosius 
gali sutikti be neigiamų išankstinių nuostatų. Jie leidžia 
šiems būti tokiems, kokie jie yra, — be jokių vertinimų, kurie 
visuomet apriboja santykius. Tada svetimieji gali jausti, kad 
yra gausiai apdovanojami. Iš kitų žmonių jie gali paimti tai, 
ko jiems trūksta, ir duoti to, ką turi patys. 


Moterys, sąmoningai gyvenančios su savo svetimumu, pra- 
turtina mūsų pasaulį. Jos atneša kažką naujo, naujus mąs- 
tymo pavyzdžius, elgesio būdus, naujas idėjas. 


Tam tikrą svetimumą moterys patiria ir ten, kur jų mo- 
teriškumui yra maža erdvės. Vis daugiau moterų jaučia, 
kad su savo moteriška raiška Bažnyčioje negali rasti dera- 
mos vietos, kad jos privalo visiškai prisitaikyti prie vyriško 
pasaulio. Dauguma jų tyliai pasitraukia, kitos nori įnešti 
savo moteriškos energijos. Jos nieko nenori iš vyrų atim- 
ti, tik pridėti savo moteriškų ypatybių, kad būtų gyvenama 
didesnėje bendrystėje. 


Ilgą laiką Bažnyčia buvo vyrų Bažnyčia, nors pirmiausia į 
ją eina moterys ir būtent jos čia angažuojasi visuomeninei 
veiklai. Neabejotinai tai didelis iššūkis ateičiai, kad moterys 
į Bažnyčią sąmoningiau įneštų savo įgimtus gabumus, o 
vyrai tam baimingai nesipriešintų. Tik taip Bažnyčioje gali 
vykti geras vyro ir moters tarpusavio bendradarbiavimas. 
Ankstyvųjų laikų Bažnyčia, kaip Jėzaus įpėdinė, neabejo- 
dama moterims suteikė svarbias pareigas bendruomenėje. 
Jos buvo bendruomenės vadovės, diakonės ir misionierės. 
Tiktai vėlesniaisiais laikais Bažnyčia perėmė romėnišką 
vyriškų struktūrų sistemą. 

Moterys dažnai žavisi svetimomis kultūromis. Jas traukia 
tai, kas nepažįstama. Iš to jos norėtų kažką pasiimti. Mūsų 
teta — mamos sesuo — buvo labai komunikabili. Kartą ke- 
liaudama iš Eifelio' aplankyti mūsų vienoje traukinio kupė 
sėdėjo kartu su turku. Kol atvyko pas mus, apie jo gy- 
venimą ji žinojo viską. Ją paprasčiausiai domino, kaip jis 
užaugo, kaip gyveno jo šeima, kokios jis buvo profesijos, 
kaip švęsdavo šventes, kaip bendravo su savo vaikais. Sveti- 
mumas ją žavėjo. Ji nesibaimino kontaktų. Ji mums labai 
nuoširdžiai pasakojo apie savo traukinio kaimyną, su kuriuo 
susibičiuliavo. 

Mūsų vyriausioji sesuo ilgą laiką gyveno Prancūzijoje, Is- 
panijoje ir Italijoje. Ten, svetimuose kraštuose, ji susirado 
daug draugų, kurie dažnai atvykdavo pasisvečiuoti pas 
mūsų šeimą. Mūsų motina visuomet labai nuodugniai jais 
domėdavosi. Mes, vaikai, tada visuomet apkalbėdavom, kad 
tai tipiškai moteriškas smalsumas. Tačiau čia būta kai ko 
daugiau. Tai buvo domėjimasis konkrečiu žmogumi, tuo, 
kas jai iš pirmo žvilgsnio buvo svetima. Ji norėjo suprasti 
tai, kas nepažįstama, įsivaizduoti, kaip svetimšaliai žmonės 
gyvena, ką galvoja. Čia nebuvo jokio lyginimo, kas yra 
geriau, o atviras dalyvavimas tame, kas nepažįstama, idant 
tai ją praturtintų. 


Kartais iš tiesų reikia iškeliauti į svetimą kraštą, kad ir 
vėl atrastum savo tikrąją vidinę prigimtį. Nuo per didelio 
prisitaikymo ar suvaržytų gyvenimo sąlygų ji gali pradingti. 
Mūsų sesuo tikrąją savo prigimtį atrado tose šalyse, kuriose 
ji gyveno. Taip svetimas kraštas gali tapti savu. Taip pat ji 
patyrė, kad ir pati buvo praturtinimas tiems žmonėms, ku- 
riuos ten sutiko. 


' Eifelis — regionas Vokietijos Vakaruose, - vertėjos past. 

Svetimoji kartu yra ir ieškančioji. Šiandien moterys ieško 
tikrosios savo tapatybės. Jos jaučia, kad negali papras- 
čiausiai perimti vyrų mąstymo modelių. Jos leidosi į savos 
tapatybės paieškas. Kai kurios feministės savo tapatybės 
ieškojo perdėm ją supriešindamos su vyriškąja ir sykiu tai 
darydamos vis dar buvo nuo vyrų priklausomos. 

Šiandien dauguma moterų, turėdamos didesnę laisvę, ieško 
tikrosios savo tapatybės. Sulaukusios vidutinio amžiaus jos 
dažnai ima ieškoti to, kas jų sielos gilumoje yra svarbu. Jos 
ieško tiesos ir vidinio autentiškumo. Dauguma vyrų nuver- 
tina tokias moterų paieškas. Jie nori jas, kaip ir anksčiau, 
įsprausti į korsetą, atitinkantį jų įsivaizdavimą. Jie prie- 
kaištauja moterims, kad šios tapusios kitokios, nei buvo 
tada, kai tuokėsi. 

Moterų ieškojimai vyrams kelia nerimą. Labiausiai jie 
norėtų, kad viskas liktų po senovei. Būtent tiems vyrams, 
kurie santuokos metu buvo stipresnioji pusė ir teikė mote- 
riai jėgų, būna sunku, jeigu žmona leidžiasi į ieškojimus ir 
nebesitenkina tuo, kas buvo lig šiol. Labiausiai jie norėtų 
savo moterį įkalinti praeityje ir nesidžiaugia tolimesniu 
jos vystymusi — mat tuomet ir patys privalėtų pradėti tokią 
kelionę. O tai šiems vyrams kelia baimę. 


Moterys, kurios nuolat ieško, išjudina ir santykius su savo 
vyru. Jos nesitenkina tuo, kas sena. Nors moterys turi su- 
gebėjimą išsaugoti, jos taip pat moka ir ieškoti. Jos nenori, 
kad jų augimas sustotų. Jos nori jaustis gyvybingos bei pra- 
turtinti tuo ir savo santykius. Kadangi jos leidžiasi į savo 
jausmų pasaulį, tai ieško vidinės darnos ir taip išprovokuoja 
vyrus ieškoti savos tiesos. 

Anselmas: Kur tu visų pirma pasijutai svetima? 


Linda: Visuomet, kai dėl savo vyro profesijos tekdavo kur- 
tis naujoje vietoje, iš pradžių biidavau ten svetima. Tai iš- 
provokuodavo mane priimti iššūkį būti ta svetimąja, bet 
kartu ir parodydavo mano ribas. Susipažinti su nauja vieta 
ir atrasti ten daug naujo man būdavo tarsi tam tikras nuo- 
tykis. 

Kartais man netgi patikdavo jaustis anonimiškai, tačiau po 
kurio laiko visuomet pajusdavau impulsą atsiverti žmonėms. 
Aš, žinoma, taip pat ieškojau to, ką šie žmonės išreikšdavo 
savo gyvenimo būdu ir ką savyje stipriau ugdyti norėjau 
pati. Kas kartą pajausti, kaip svetimi žmonės tampa visiškai 
artimi ir pažįstami, - man didžiulis praturtinimas ir ši patir- 
tis mane giliai jaudina. Ištverti laikotarpį, kai esi svetima, 
— visuomet būdavo verta. 


T 
iai + r“ 


. 3ara — besijuokiančioji sėd 


Antikoje deivės dažnai vaizduojamos besijuokiančios. Be- 
sijuokianti deivė — tai archetipinis paveikslas. Jos juokas 
rodo, kad ji aukščiau visų reikalų ir pasaulis jai nebaisus. Ji 
gyvena kitokioje tikrovėje. 

Visoms moterims patinka juoktis. Besijuokiančiosios ar- 
chetipe jos vėl atranda save. Besijuokdamos jos susitinka 
su jų viduje esančia deive, kuri yra ne iš šio pasaulio, todėl 
išlaiko distanciją su juo ir įstengia iš jo juoktis. 

Biblijoje besijuokiančią moterį įkūnija Sara. Jos istoriją 
mums pasakoja Pradžios knyga: Sara yra Abraomo Žmona. 
Ji yra graži moteris. Kai Abraomas su ja patraukia į Egiptą, 
kad išvengtų savo gimtajame krašte kilusio bado, jis Sa- 
rai sako: „Žinau, kokia tu graži moteris. Egiptiečiai, tave 
pamatę, pamanys: „Tai jo žmona“. Mane jie užmuš, o tave 
paliks gyvą. Prašyčiau tad sakyti, jog esi mano sesuo, kad 
per tave man būtų gera ir tavo dėka gyvas išlikčiau“ (Pr 12, 
12-13). Turėdamas tokią gražią žmoną Abraomas jaučia 
jam gresiantį pavojų, nes ji pažadinsianti žmonių pavydą. 
Tai gali baigtis tuo, kad šie jos vyrą gali užmušti. Situaci- 
ja, kurią vaizduoja Pradžios knyga, visiškai aktuali dar ir 

šiandien. Čia turima omeny ne tos pavydo scenos, kuriose 
moters meilužis nužudo jos vyrą, kad pats galėtų ją turėti. 
Tai išimtys. Bet dar ir šiandien yra vyrų, besinaudojančių 
savo žmona, kad galėtų ja pasigirti. Jiems reikia moters, kad 
galėtų su ja blizgėti viešumoje. 

Vis dėlto Abraomo istorija leidžia mums pamąstyti ir apie 
kitus vyro bei moters tarpusavio santykių aspektus. Kai 
kurių profesijų vyrai jaučiasi skriaudžiami. Jie jaučiasi 
menkaverčiai prieš moteris, kurių elgesys suteikia joms 
privalumų. Vienas psichiatras pasakojo, kad jautėsi patiriąs 
žalą 1š savo kolegių. Besinaudodamos savo žavesiu jos 
įpiršdavo vyriausiajam gydytojui visus savo pageidavimus. 
Jos gaudavo viską, ko tik norėdavo. O jis pats dėl savęs ir 
savo norų privalėjęs kovoti. Ir gana dažnai pralaimėdavęs. 


Abraomas pasinaudoja savo žmonos grožiu, kad įgytų pri- 
valumų. Faraonas pasiima Sarą į savo rūmus. Dėl jos jis ge- 
rai elgiasi su Abraomu. Jis duoda jam ožkų ir jaučių, tarnų ir 
tarnaičių (žr. Pr 12, 16). Tačiau faraono namuose prasideda 
nelaimės. Jis pastebi, kad tai susiję su Sara. Kai galų gale 
išsiaiškina, kad Abraomas kaip seserį pristatė savo Žmoną, 
faraonas jam smarkiai priekaištauja: ,,Kodėl man nepasakei, 
kad ji tavo žmona? Kodėl man sakei: „Ji mano sesuo“? O 
dabar štai tavo žmona! Pasiimk ir išeik!“ (Pr 12, 19). 


Jeigu vyras savo silpnumą prieš moterį nori kompensuoti ja 
pasinaudodamas, visuomet įvyksta nelaimė. Tai abiem nėra 
gerai. Vyrai turi išmokti gerbti savo moters grožį, nelaiky- 
dami jo savo nuosavybe ir juo nesinaudodami. 


Sara yra nevaisinga. Vieną dieną Abraomą aplanko pats Die- 
vas. Abraomas parpuola prieš tris vyrus, per kuriuos sutinka 
Dievą, ir pakviečia juos pietų. Sara kaip tik yra palapinėje. 
Abraomas bėga pas ją. Ji turinti paruošti viską, kuo jis norėtų 

pavaišinti savo svečius. Vyrai jo klausia: ,,Kurgi tavo žmona 
Sara? — paklausė jie. Jis atsakė: ,,Va ten, palapinėje“. Tuo- 
met vienas jų tarė: „Aš tikrai sugrįšiu pas tave šiuo laiku ki- 
tais metais, ir tavo Žmona Sara turės sūnų“. Tuo tarpu Sara, 
stovėdama jam už nugaros prie palapinės angos, klausėsi“ 
(Pr 18, 9-10). 


Sara į šį pranešimą reaguoja juoku, tiesa, tas juokas nėra gar- 
sus. Tačiau ji juokės1: „Sara juokėsi sau, sakydama: Tada, kai 
nuvytau, negi patirsiu malonumo — mano vyras toks senas?“ 
(Pr 18, 12). Dievas išgirsta Saros juoką ir klausia Abraomo: 
„Kodėl Sara juokiasi, sakydama: „Nejau aš iš tikrųjų dar 
gimdysiu, būdama tokia sena?“ Argi yra Dievui negalimų 
dalykų?“ (Pr 18, 13-14). Sarai nesmagu būti užkluptai besi- 
juokiant. Ji „gynėsi, sakydama: „Aš nesijuokiau“,— nes ji buvo 
išsigandusi. Bet jis atsakė: „Tu tikrai juokeisi“ (Pr 18, 15). 


Saros juoką galima interpretuoti skirtingai. Pats tekstas tai 
aiškina kaip netikėjimo juoką. Sara netiki pranašyste. Ji 
negali įsivaizduoti, kad būdama savo amžiaus dar gali patirti 
meilės džiaugsmą. Įdomu, kad tekstas čia kelia ne biologinį 
motinystės klausimą, o kalba apie meilės džiaugsmą. Pagal- 
vojusi apie jį Sara priversta juoktis. Todėl mums tai ne tiek 
abejojimo juokas, kiek juokas dėl tikrų meilės ir džiaugsmo 
galimybių. Šią akimirką Sara jaučia, kas joje slypi. Bet kartu 
ji galvoja: per gerai, kad būtų tiesa. Juokas visuomet slepia 
pranašumo prieš tikrovę jausmą. Ši tikrovė neturi lemiamos 
įtakos. Juokas yra būdas virš jos pakilti, užuot leidus, kad ji 
temptų žemyn. Juokas yra džiaugsmo, pozityvaus buvimo 
čia ir dabar išraiška. 

Kad Saros juokas nėra vien iš netikėjimo, bet ir Dievo do- 
vanotas juokas, ji pasako gimus Izaokui: „Dievas iškrėtė 
man juoką; kas tik apie tai išgirs, juoksis su manimi“. Ir ji 

pridėjo: „Kas gi būtų galėjęs pasakyti Abraomui, kad Sara 
žindys vaikus? O vis dėlto pagimdžiau jam sūnų senatvėje“ 
(Pr 21, 6-7). Čia paaiškėja, kad jos juokas yra Dievo dovana, 
juokas iš džiaugsmo ir vilties. Jos sūnaus gimimu gyveni- 
mas nugalėjo mirtį, viltis nugalėjo neviltį, džiaugsmas — 
sielvartą. Sara savo juoką supranta kaip tikėjimo išraišką, 
kad Dievas sugeba pakeisti kiekvieną situaciją ir priverčia 
nevaisingumą žydėti. 


Buvau nustebusi, kad Anselmas Saros paveiksle įžvelgė be- 
sijuokiančios moters archetipą. Tai, ką lig šiol esu skaičiusi 
apie Sarą, buvo labiau susiję su jos nevaisingumu. Mane 
iš karto patraukė kreipti žvilgsnį į Saros juoką ir naujai 
pažvelgti į ji kaip į mūsų, moterų, gyvenimo džiaugsmo ir 
nerūpestingumo išraišką. 

Išgyvendamos skausmingas situacijas ar turėdamos įveikti 
daugybę pareigų, moterys lengvai pamiršta jose esančią 
besijuokiančiąją. Jos jaučiasi įsitempusios ir bedžiaugsmės, 
praradusios ryšį su savo nerūpestingąja puse. Kai linksmoje 
situacijoje jos vėl ima juoktis, iškart pajunta, kaip joms 
trūko šios energijos. Moterys jaučia, kad juokas atpalai- 
duoja jų įtampą, jos vėl ima jaustis džiaugsmingos ir išdykę. 
Netikėtai viskas pasirodo žymiai lengviau, juokas joms 
vėl suteikia pusiausvyrą. Tai sustipriną jausmą, kad savo 
situaciją jos kažkaip įveiksiančios. 

Japonijoje šintoizmo religijoje anksčiau buvo garbinama 
šokio ir linksmybės deivė. Ši deivė šventyklose šokdavo siau- 
tulingą šokį, kuris priversdavęs kitus dievus juoktis. Išgirdusi 
tą juoką apimta smalsumo Saulės deivė išlindusi iš savo olos, 
kurioje buvo pasislėpusi iš liūdesio. Nuo to laiko juokas buvo 
švenčiamas kaip šviesos ir gyvenimo sugrįžimas į žemę. 


Sviesos ir gyvenimo sugrįžimą aiškiai gali jausti ir moterys, 

kurios praėjus sunkiam laikotarpiui vėl gali smagiai juok- 
tis. Tuomet jos iš naujo pasijunta gyvybingos, vėl jaučia, 
ką reiškia būti laimingom. Taip turėjo pasijusti ir Sara, kai 
Dievas jai išpranašavo, jog ji galinti tikėtis naujos gyvybės. 
Daugumai moterų pažįstami tokie gyvenimo laikotarpiai, ku- 
riuos jos turi ištverti, nes atrodo, kad tuo metu nieko nevyksta. 
Tai tarytum sausros metas, kai niekas, atrodo, neauga, neat- 
siranda nieko naujo. Ši situacija gali kelti neviltį, kai kurios 
moterys jaučiasi taip, tarytum gyvenimas jas būtų palikęs 
likimo valiai. Ir staiga visai netikėtai pasirodo ženklas, pra- 
nešantis apie pozityvų pasikeitimą. Iš karto atsiranda vil- 
tis, kad gyvenime įvyks kažkas naujo. Tai moterims grąžina 
linksmumą, jos, kaip ir Sara, vėl tampa atviros juokui. 


Moterys iš tiesų gali smagiai juoktis. Juokas yra būdas 
išreikšti jų pranašumą prieš gyvenimiškus reikalus. Tą 
mes dažnai patirdavom ir savo šeimoje: mūsų tėvas, kaip 
jau minėjau, turėjo elektros prietaisų parduotuvę. Po karo 
ta parduotuvė buvo įkurta gyvenamajame mūsų name. 
Mums pietaujant dažnai prie durų paskambindavo klientai. 
Jie žinodavo, kad mes visuomet esam namie. Mano tėvas 
dažnai širsdavo dėl drumsčiamos ramybės. Abi jauniausios 
seserys į tokius trukdančius klientų skambučius visuomet 
reaguodavo pamėgdžiodamos tėvą ir šitaip priversdavo 
juoktis visą šeimą. Mano tėvas nevalingai juokdavosi kartu. 
Tačiau kartais jam būdavo to per daug. Juoktis iš kito - tai 
prieštaravo jo moraliniams įsitikinimams. Bet mano sese- 
rys nieko nevertindavo, jos tiesiog juokdavosi. Ir šitaip be- 
sijuokdamos iš kliento, trukdančio mūsų pietus, nepatogią 
situaciją pakeisdavo pramoga ir lengvumu. 


Tai, ką mano seserys vaikystėje darydavo instinktyviai, 
sugeba dauguma moterų. Pasakodamos situacijas iš savo 

kasdienybės, jos dažnai gali iš to smagiai pasijuokti. Šis 
moterų juokas slepia didžiulę jėgą. To juoko negalima 
išvengti. Tai ypatingas moterų būdas pakilti virš visų jas 
įtakojančių reikalų ir Žmonių, pajausti savo pranašumą 
ir taip patirti laisvę. Juokas išlaisvina nuo skundimosi dėl 
kasdienių rūpesčių. Kasdieniški ir banalūs dalykai tampa 
juoko priežastimi ir šitaip netenka slegiančio svorio. 


Kai mūsų motina sueidavo draugėn su savo trimis seseri- 
mis, taip pat būdavo daug juokiamasi. Jos pasakodavo viena 
kitai, ką patyrusios, ir net mažiausi atsitikimai būdavo nu- 
pasakojami taip, kad įgaudavo svarbią reikšmę. Pabaigoje 
visuomet skambėdavo gilus, širdingas juokas iš papasakotos 
situacijos. Jų juokas visus užkrėsdavo ir pas savo tetas mes 
jausdavomės labai gerai. Jos tiesiog skleisdavo moterišką 
gyvenimo džiaugsmą. Kitą dieną moterys pasakodavo, kaip 
vakar iki ašarų prisijuokusios, ir tai būdavo nauja dingstis 
juoktis. Jos sąmoningai ieškodavo juoko, nerūpestingumo, 
jos neužsibūdavo savo problemose bei rūpesčiuose. Kad ir 
koks sunkus buvo jų gyvenimas, savo juoką jos išsaugojo. 
Jos nesileido prislegiamos gyvenimo sunkumų. Jų juokas 
joms visuomet padėjo išreikšti savo nerūpestingumą. 


Jei susitikusios moterys kartu iš širdies prisijuokia, namo jos 
grįžta sustiprėjusios. Galbūt jos nesukūrė jokios strategijos, 
kaip tvarkytis su kasdienėmis problemomis, tačiau patyrė 
nerūpestingumą ir po to lengviau imsis savo kasdienybės. 
Jos nesileis užspaudžiamos kasdien jas provokuojančių 
dalykų, 0 priims juos su humoru. 

Moterys, kurios jaučiasi vienišos ir patiria, kaip smagiai 
gali su kitomis moterimis juoktis, pajunta, kad ši patirtis 
pralaužia jų vienatvę. Bendras juokas iš naujo grąžina jas 
į gyvenimą. Jis parodo, ką reiškia gyventi su džiaugsmu ir 

žvelgti į priekį. Moterys pirmiausiai juokiasi iš savęs, ypač 
iš savo silpnybių ar savotiškų atsitikimų su kitais žmonėmis. 
Tai patirdama kiekviena moteris gali vėl atrasti save ir jaus- 
tis susieta su kitomis moterimis. Juokas drauge moterims 
gali būti panašu į židinio ugnį, prie kurios jos sušyla. 


Yra ne tik skardus moterų juokas, bet ir tylus — toks kaip 
Saros. Moterys dažnai gali aplink save skleisti lengvumo 
ir meilumo atmosferą. Jos šypsosi klientui, atėjusiam į par- 
duotuvę. Su šypsena jos įžengia į biurą, sveikinasi. Vienas 
vyras, kuris dėl širdies infarkto ir prislėgtos nuotaikos kurį 
laiką praleido mūsų svečių namuose, pasakojo, kaip apsi- 
perkant jį nudžiugino pokalbis su pardavėja. Ji jam tiesiog 
nusišypsojo. Tai buvo taip patrauklu. Užsimezgė pokalbis, 
kuriame atsirado ir artumo, ir laisvės bei nerūpestingumo. 
Jam tai labai padėjo. 

Akivaizdu, jog tai ypatingas sugebėjimas, kurį turi daugelis 
moterų: jos gali nerūpestingai pasakoti ir kartu iš to juoktis. 
Aplink save jos skleidžia ne dirbtinį linksmumą, bet mei- 
lumo, lengvumo ir pritarimo gyvenimui atmosferą. Galbūt 
tai vienas motiniškumo aspektų: pritarimas egzistavimui, 
džiaugsmas būti čia ir dabar, vidinis lengvumas, leidimas 
kažkam augti, neprivalant viską daryti pačiai. 
Dalyvaudamas daugelyje linksmų draugijų, po pranešimų 
ar seminarų patyriau, kad moterys juokiasi kitaip nei vyrai. 
Vyrai dažnai pasakoja sąmojus, iš kurių bendrai juokiasi. 
Dažnai tie juokai būna kitų Žmonių sąskaita. Kai kuriuose 
vyrų susibūrimuose yra įprasta laidyti juokelius apie mo- 
teris. Tada jų juokas įgauna agresijos ir kartu dažnai būna 
nenatūralus. Moterims tokie sąmojai nereikalingi, kad 
galėtų juoktis. Jos juokiasi iš gyvenimo tikrovės. Jos pa- 
mato situacijas ir juokiasi. Juoku jos pašalina iš situacijos 

tai, kas jas slegia. Jos pažvelgia į situaciją iš aukščiau. 
Todėl juokas visuomet yra tai, kas vienija. „Juokas tikrai 
pavyksta tik juokiantis kartu“, mano filosofas Helmutas 
Plessneris. (Plessner, p. 157). Moterims patinka juoktis drau- 
ge. Jų juokas užkrečia ir sukuria bendrystę. Žinoma, yra ir 
kitokių juoko formų. Pažįstu moterį, kuri dažnai jausdavosi 
labai maža ir apimta nevilties, tačiau prie stalo dažnai atlik- 
davo juokų laidytojos vaidmenį. Aplink ją girdėdavosi gar- 
sus kvatojimas. Vis dėlto jai pačiai tie juokai buvo ne išsi- 
laisvinimas iš netikrumo, o tik prasiblaškymas. Ji saugojosi, 
kad jai nereikėtų rodyti, kokia ji yra iš tiesų. Juoku ji pasinau- 
dodavo kaip gynyba, kad niekas neprieitų prie jos per arti. 


Viena moteris seminare pasakojo, kaip ji kartu su daugeliu 
kitų moterų praleido savaitgalį, per kurį jos nuolat juokėsi. 
Tačiau jai to juoko jau buvo per daug. Nuolatinis juokimasis 
grupėje iš tiesų gali imti atrodyti kaip priverstinis, tada jame 
atsiranda kažkas nenatūralaus ir jis tampa greičiau vargi- 
nantis. Atsipalaidavus linksmumas kyla iš vidaus spontaniškai 
ir turi visus išlaisvinantį bei sustiprinantį poveikį. Iš tokio 
juoko gali išsirutulioti ir jautrus bei rimtas pokalbis. 

Kitas gražios moteriško juoko formos pavyzdys — kai ma- 
mos, rytais keldamos savo vaiką, jam šypsosi. Jos šypsosi 
jam, kai jis užsigauna ir nežino, verkti ar ne. Akivaizdu, kad 
mamos moka savo juoką ir šypseną panaudoti kaip gydymo 
priemonę. 

Tačiau taip pat gerai, kaip juoktis, moterys gali ir verkti. 
Jos neišstumia skausmo ir lengviau nei vyrai suteikia jam 
išraišką. Juokas daugeliui moterų yra būdas, padedantis 
reaguoti į kasdienes patirtis. Jos nesileidžia, kad jas paveiktų 
išoriniai įvykiai. Besijuokdamos jos įgyja sveiką distanciją. 
Į kasdienius dalykus jos nereaguoja perdėm rimtai ir ne- 

susinervina dėl to taip greitai nei kai kurie vyrai. Besijuok- 
damos jos įveikia kasdienybę, o tam, kas vidutiniška ir ba- 
nalu, suteikia linksmumo bei lengvumo. 

Ir dvasinė moterų išraiška gali būti spontaniškai links- 
ma. Per vieną moterų seminarą vakarui buvau numačiusi 
bendrą meditacinę šventę. Kadangi buvo šilta birželio die- 
na, 0 kartu ir braškių metas, man kilo mintis vietoje duonos 
į vidurį pastatyti dubenį braškų. Taigi tąkart moterys viena 
su kita dalijosi prisirpusiomis braškėmis. Šį pasidalijimą 
jos iš karto susiejo su gyvenimo džiaugsmu ir tai sukėlė 
atsipalaidavusią gerą nuotaiką. Jos užkrėtė viena kitą šiltu 
ir džiaugsmingu juoku. Kiekviena moteris juto, kad tai, kas 
šventa, nebūtinai turi būti vien rimta, kad ir juokas gali būti 
kažkas „šventa“. 

Visiems išeitų į gera, jei mes, moterys, kasdienybėje 
semtumės jėgų iš besijuokiančios moters savyje. Jai pade- 
dant situacijas galime padaryti lengvesnes. Mūsų humoras 
gali parodyti kitą įstrigusių situacijų pusę, kuri galėtų visus 
išlaisvinti. Nuo mūsų priklauso, ar mes šį prie naujo gy- 
vumo vedantį talentą pritaikysim, ar jį nuslėpsim. Jeigu per 
pačius sunkumus sugebame atskleisti tai, kas lengva, visi 
įgyja daugiau pasitikėjimo ir atsipalaiduoja. 


Anselmas: Vaikystėje tu daug juokdavaisi. Taip pat ir 
mūsų tėvo parduotuvėje dažnai situaciją išgelbėdavai tie- 
siog juokdamasi. Ir vėliau nesiliovei juoktis. Ką tau sako 
besijuokiančiosios archetipas? Kaip tu patiri savo juoką? 


Linda: Juokas mūsų šeimoje buvo labai svarbus. Dažnai jis 
kildavo iš mūsų motinos, kuri mėgo juoktis ir šitaip mūsų 
šeimai perteikdavo linksmą nuotaiką. To priežastis būdavo 
mažos silpnybės arba komiškos situacijos, priversdavusios 
kurį nors iš mūsų juoktis ir taip juoku užkrėsti visą šeimą. 

Mes su jauniausia seserim buvom „mažosios“ ir todėl kas- 
dien, žinoma, sulaukdavom erzinimo iš „didžiųjų“. Mes dėl 
to ilgai nepykdavom. Mudvi drauge visuomet atrasdavom 
kažką juokingo ir taip jausdavomės stiprios prieš didžiuosius 
brolius ir seseris. Pyktis niekuomet ilgai neveikia vaikiško 
gyvenimo džiaugsmo. 


Kai vėliau kartu su dviem broliais dirbau mūsų tėvo firmoje, 
kai kurie dalykai šiame vyrų pasaulyje man atrodė sausi ir 
rimti. Mes turėjom labai daug dirbti, o linksma nuotaika 
buvo ta išraiška, kuri man palengvindavo situaciją. Verslo 
pasaulyje užtekdavo progų, iš kurių galėdavau dėl ko nors 
smagiai pasijuokti. Nors mano tėvas dažnai manydavo, kad 
per lengvai žiūriu į gyvenimą, tačiau ir jo niekas nesulaiky- 
davo juoktis drauge. 

Gyvenimas, žinoma, ir vėliau ne visada buvo lengvas, ir 
būdavo laikotarpių, kai aš šį išlaisvinantį juoką patirdavau 
rečiau. Tokiu metu trokšdavau ir vėl kaip reikiant pasijuokti. 
Kartu man tapo aišku, kad nuo manęs priklauso, ar aš pati 
to juoko ieškau. Mano situacijai tai visuomet suteikdavo 
lengvumo ir leisdavo į daug ką žiūrėti ne taip rimtai. Per 
trejus metus, praleistus Algau, šitą gydantį juoką aš nuolat 
surasdavau moterų susiėjimuose. Išmokau iš naujo jį vertin- 
ti kaip stiprią moterų jėgą. 

Ką tuomet instinktyviai jutau kaip jauna moteris, vėliau dau- 
gelyje situacijų man tapo aišku iš naujo: aš visuomet turiu 
pasirinkimą, kaip reaguoti į žmones ir situacijas. Ant ko nors 
pykti yra natūralu, tačiau pati galiu apsispręsti: ar įsikan- 
dus to laikytis, ar pasitelkus humorą nuo to išsivaduoti. 

Per Saros paveikslą mes galime iš naujo savyje atrasti 
besijuokiančiąją ir išlaisvindamos savo gyvenimo džiaugsmą 
sustiprinti pačios save. 


| amara — laukinė moteris 


Laukinės moters archetipas šiandien tarp moterų sukelia 
prieštaringą atgarsį. Vienos šiuo įvaizdžiu žavisi, kitos jį at- 
meta. Joms atrodo, kad šis paveikslas jų neatitinka. 

Vis dėlto dauguma moterų jaučia, kad jos mielai leistų reikš- 
tis savyje laukinei moteriai. Jos norėtų ištrūkti iš tų modelių, 
kuriuos joms uždėjo visuomenė - ir gana dažnai vyrai. Lau- 
kinė moteris jas suveda su jų pirmykšte galia, su šaltiniu, 
kuris trykšta jose. Kaip laukinis vyras yra susijęs su gamta ir 
jos galia, taip ir laukinės moters paveikslas atskleidžia nesu- 
tramdytą, natūralų ir nefiltruotą potencialą, kuris slypi kiek- 
vienoje moteryje. Tai gamtos jėga — jėga, kuriai anksčiau 
atstovavo daugelis deivių. 

Laukinė moteris nesileidžia veikiama 1š išorės. Ji gyvena vi- 
dumi. Ji neprisitaiko prie normų, kurias jai nustato kiti, bet 
gyvena savo nuožiūra ir jaučia, kas ją veda gyvenimo link, 
o kas nuo jo sulaiko. 


Biblijoje laukinę moterį atitinka kanaanietė Tamara. Evan- 
gelistas Matas į Jėzaus genealoginį medį įtraukė ne judėjų 
kilmės Tamarą. Ji buvo kilusi iš iki Izraelio Palestinoje gy- 

venusių gyventojų. Su Judu, reikšmingiausios Dovydo val- 
dymo laikų giminės pradininku, ji turėjo du sūnus. 

Šios giminės tėvo Judo šeimos istorija nėra labai šlovinga. 
Judas paliko savo giminaičius ir susirado žmoną iš kitos tau- 
tos. Pamatęs Šuą, vieno kanaaniečio dukterį, paėmė ją sau į 
žmonas. Ji padovanojo jam du sūnus: Erą ir Onaną. Abiem 
Jauniems vyrams Judas surado žmonas iš Kanaano. Savo 
pirmagimiui jis išrinko Tamarą. Bet kadangi šis vyras buvo 
nedoras, Dievas leido jam mirti. 

Anais laikais paliktoji žmona turėjo teisę sulaukti palikuo- 
nių su savo svainiu. Taigi antrasis sūnus Onanas turėjo mie- 
goti su Tamara. Pirmasis sūnus, gimęs iš šios vadinamosios 
„svainio santuokos“, būtų buvęs laikomas mirusiojo sūnu- 
mi. Todėl Judas tuojau įpareigojo Onaną eiti pas Tamarą ir 
vietoje vyresniojo brolio pradėti su ja vaiką. Onanas dėjosi 
atliekąs savo pareigą, tačiau visada „išliedavo savo sėklą 
ant žemės, nes nenorėjo duoti savo broliui palikuonio“ (Pr 
38, 9). Nubausdamas už tokį poelgį Dievas jam taip pat atė- 
mė gyvybę. 

Aišku, tada Judas išsigando. Užuot atidavęs Tamarai savo 
trečiąjį sūnų, jis išsiunčia ją atgal į tėvo namus. Atstumia ją. 
Nors ir pažada savo marčiai, kad užaugus jo sūnui Šelai ati- 
duosiantis jį jai už vyrą, tačiau savo pažado Judas nesilaiko. 


Išsiųsdamas Tamarą namo, Judas atsisako suteikti jai jos tei- 
sėtą padėtį visuomenėje. „Nes savo tėvų namuose gyvenanti 
našlė beveik neturėjo galimybės teisėtai dalyvauti visuome- 
niniame ir šeimos gyvenime“ (Walter, p. 13). 

Šioje situacijoje apgautoji Tamara pati sau padeda ir grie- 
biasi gudrybės: ji persirengia prostitute ir atsisėda prie mies- 
to vartų, pro kuriuos išsiruošęs kirpti avių turi praeiti Judas. 

„Judas, ją pamatęs, palaikė kekše, nes ji buvo užsidengusi 
veidą. Pasukęs prie jos į pakelę, tarė: ,,„Nagi eikš, noriu su 
tavimi sueiti“ (Pr 38,15-16). Tamara paklausė, kokį užmo- 
kestį ji už tai gausianti, o Judas jai pažadėjo ožiuką. Tačiau 
ji norėjo užstato ir pareikalavo jo antspaudo žiedo, juostos 
ir lazdos, kurią turėjo rankose. Judas padavė, ko ji prašė, 
permiegojo su ja ir patraukė savo keliais toliau. Po kelių 
dienų jis pasiuntė savo draugą, kad kaip užmokestį mergšei 
nuneštų ožiuką. Tačiau šis prostitutės niekur nerado. Visoje 
apylinkėje nebuvo jokios kekšės. 


„Maždaug po trijų mėnesių Judui buvo pranešta: „Tavo marti 
Tamara pasielgė kaip kekšė. Be to, per savo kekšystę ji tapo 
nėščia“. — „Išveskite ją, —- šaukė Judas, — tebūna ji sudegin- 
ta!“ (Pr 38, 24). Kai besilaukiančią moterį išvedė laukan, 
prieš savo uošvio Judo akis ji laikė jo paties antspaudo žiedą 
ir lazdą. Ji tarė: „Aš esu nėščia nuo vyro, kuriam priklauso 
šie daiktai“ (Pr 38, 25). Dabar Judas suprato: „Ji teisesnė 
negu aš, nes aš jos nedaviau savo sūnui Šelai“ (Pr 38, 26). 
Tamara dovanojo gyvybę dvynukams Perezui ir Zerahui. 


Iš tiesų Tamara reiškia „„Datulių palmė“. Datulių palmė se- 
najame Izraelyje laikoma gyvenimo prototipu. Tačiau Judas 
atsisako Tamarai dovanoti gyvenimą. Po jos palme niekas 
negali pražysti, nes Judas išsiunčia ją atgal į tėvo namus. 
Jis akivaizdžiai bijo, kad ir trečiajam jo sūnui Tamara gali 
atnešti mirtį. 

Šiame sename pasakojime vaizduojamos pirmykštės baimės 
ir reakcijų į jas pavyzdys. Tai vyro baimė prieš moterį. 
Sigmundas Freudas kalba apie vyro baimę būti moters 
prarytam. Čia tipiška vyro reakcija — moterį tiesiog išsiųsti. 
Išoriškai jis dedasi stipresniuoju, tačiau kartu Judui reikia 
moters, kad galėtų mėgautis savo seksualumu. Palaikęs 

Tamarą prostitute, jis nueina pas ją. Čia Biblija atsisako 
moralizavimo. Ji pateikia tiktai faktus. Judas turi suvokti, 
kad moteris yra teisi. 


Tamara yra labai savimi pasitikinti moteris, kuri ištikus bėdai 
pati sau padeda pasitelkdama gudrumą. Gudrumas visuomet 
yra išoriškai silpnesniųjų priemonė. Pasinaudodama gudru- 
mu moteris jėga grindžiamus santykius padaro juokingus 
ir taip juos sužlugdo. Judas jaučiasi susikompromitavęs. 
Neradusiam kekšės savo draugui jis sako: „Tepasilaiko ji 
juos sau, kitaip Žmonės ims iš mūsų juoktis“ (Pr 38, 23). Jis 
jaučiasi apsijuokęs ir norėtų iš šios aferos pasitraukti, lyg 
nieko nebūtų įvykę. Tačiau jis privalo už savo elgesį atsaky- 
ti. Kai jau nori savo marčią nuteisti, jam nelieka nieko kito 
kaip pripažinti: „Ji teisi, o aš klystu“. Tamara pasinaudojo 
savo kūnu, kad, kaip moteris, įgytų savo teisę. Ir ji laimėjo. 


Thomas Mannas savo romane „Juozapas ir jo broliai“ Tama- 
rai skyrė daug dėmesio. Jis Tamarą vadina „ryžtingąja“, kuri 
padaro visa, kas galima, „kad ir kiek tai kainuotų, pasitelk- 
dama į pagalbą savo moteriškumą, idant įsikištų į pasaulio 
istoriją. Tokia ambicinga ji buvo“ (Mann, Jozeph und seine 
Briider, p. 1164). Anot Thomo Manno, Tamara trokšta Judo 
ne tam, kad patenkintų savo seksualumą ar kad būtų aprūpinta 
kaip našlė, bet grynai dėl idėjos. Thomas Mannas jos elgesį 
interpretuoja nuo pabaigos, nuo taikos kunigaikščio Jėzaus 
gimimo. Autorius čia imasi Jėzaus genealoginio medžio, 
kurį mums perdavė Matas. Čia Matas Tamaros vardą mini 
kartu su kitų trijų moterų vardais — Rachabos, Rutos ir Urijo 
žmonos (Mt 1, 3-6). Visos keturios moterys yra svetimšalės. 
Jos ateina iš kito pasaulio. Jos nutraukia vyriškų tradicijų 
srautą ir parodo, kad su Jėzumi į pasaulį įsiveržia kažkas 
kita, kažkas dieviška. 

Thomas Mannas aiškiai išreiškė šį svarbų moterų vaidmenį 
Jėzaus gimime: „Tačiau nuo moters priklausė, kad tai, kas 
tikra, įsiterpė kaip tik silpniausiame taške. Moters įsčioms 
galiojo pirmoji pranašystė (Pr 3, 15). Kuri priklausė nuo 
vyrų!“ (ten pat, p. 1166). 


Tamarai tinka archetipinis laukinės moters paveikslas. 
Laukinė moteris yra laisva. Ji daro ne tai, ko iš jos tikisi kiti, 
bet ko nori ji pati, kas jai tinka. Ji gyvena ne pagal visuomenės 
normas, bet iš gilesnių klodų, iš savo ilgesio vaisingumui ir 
gyvybei. Ji pasyviai nesikankina dėl to, kaip su ja pasielg- 
ta. Ji 1masi iniciatyvos, rizikuoja savo gyvenimu. Tamara 
turi drąsos padaryti tai, už ką pagal tuometinę teisę būdavo 
nuteisiama mirčiai ant laužo. Ji žino, kad yra teisi. Jos 
uošvis neteisėtai atėmė iš jos savo sūnų, o sykiu ir jos teisę 
į gyvenimą. Todėl ji griebiasi klastos, kuri jai gali būti labai 
pavojinga. Įgyvendindama savo klastą ji nesilaiko moralinių 
normų. Ji persirengia prostitute, kad galėtų susilaukti pali- 
kuonio tr šitaip išlaikytų savo padėtį visuomenėje. 

Biblija, čia tai tampa ypač aišku, yra ne tokia moralizuo- 
janti, kaip būdinga mūsų laikams - ne tik bažnyčioje, bet ly- 
giai taip pat ir už jos ribų. Tamara elgiasi pagal savo vidinę 
nuojautą ir sulaukia teisybės. Taip, Matas ją sąmoningai 
įtraukia tarp kitų moterų, esančių pirma Marijos. Kaip ir 
Marija, Tamara pagimdė savo sūnus neįprastu būdu. Dievas 
— anot Biblijos — gali tiesiai rašyti ir kreivose eilutėse. Jo 
malonė veikia taip, kaip nori jis, o ne taip, kaip savo galvose 
įsivaizduoja Žmonės. 


Tokia laukinė moteris kaip Tamara kartu yra laisva moteris. 
Ji laisva, nes yra nepriklausoma nuo žmonių nuosprendžių. 
Ji žino, kad šie tarnauja ne gyvenimui, priešingai, jie siekia 
ji apriboti. Tačiau laukinė moteris nesileidžia apribojama, ji 

taikosi ne prie žmonių, o prie savo intuicijos. Šia intuicija mo- 
terys dažnai nesinaudoja. Mes atrandame ją, kai dėmesingai 
įsiklausom į save ir esam jautrios tam, ką jaučiam savo sielos 
gilumoje. Tai mūsų savisaugos instinktas, leidžiantis savęs 
paklausti: ar man reikia šen, ar ten, ar turėčiau palaukti, 
ar paskubėti, kas man yra naudinga? Tamara turėjo savęs 
paklausti: Kaip aš gausiu savo teisę į gyvenimą? 


Tai troškimas gyventi, kuris mums leidžia atskleist uždegan- 
čias idėjas ir parodyti aistringas pastangas, jei mes, kaip ir 
Tamara, savo gyvenimui norime suteikti naują perspektyvą. 
Jeigu laukiame, kol tai už mus padarys kiti, mes liekam nuo jų 
priklausomos. Mumyse esanti laukinė moteris sutelkia savo 
jėgas tam, kad mūsų gyvenime kažkas pasikeistų. Ji jaučia, 
kas jai tinka, ir elgiasi pagal tai, net jei kitiems tai ir atrodo 
neįprasta. Savo vidiniu balsu ji pasikliauja labiau nei bal- 
sais iš išorės, kurie dažnai ją verčia prisitaikyti. Ji vadovau- 
jasi savo instinktu ir pasitikėjimu savo vidinėmis jėgomis. 
Tai daro ją laukine ir vidumi laisva moterimi. Laukinė mote- 
ris jaučia savo vidinę ugnį, ji žino, kokią nepažabotą jėgą 
savyje turi. Jos niekas netrikdo, todėl ir savo džiaugsmą ji 
jaučia kaip džiaugsmą, o liūdesį — kaip liūdesį. Ir būdama 
suaugusi moteris ji nepraranda savo pirmykščio savitumo. 
Kaip dažnai mes, modernios moterys, užgniaužiame savo 
džiaugsmą, 0 ir tos nesutramdytos jėgos dažniausiai nebėra 
daug likę. Pavyzdžiui, jeigu kas atėjęs į svečius atsineša ką 
nors, kas mus išties nudžiugina, neretai atsakome: „Betgi 
nereikėjo!“ Laukinė moteris mumyse reaguotų kitaip. Ji aiš- 
kiai ir atvirai kaip vaikas išreikštų savo džiaugsmą. Ji ne- 
privalo slėpti savo giliausių jausmų. 

Laukinė moteris niekada neprisitaiko ir tuomet, kai kiti no- 
ri apriboti jos gyvybingumą. Tada, užuot atsižadėjusi savo 

prigimties, ji visiškai pasikliauja savimi. Ji pati sau susiku- 
ria erdvę, kurios reikia gyvenimui. 


Dauguma moterų laukinę moterį sieja su moterimi, kuri 
peržengia visus apribojimus ir laikosi tiktai to, ko nori ji 
pati. Nors tai ir patrauklus paveikslas moteriai, ilgą laiką 
besitaikiusiai prie sąlygų, kurias jai iškeldavo kiti žmonės 
ar ji pati sau. Tačiau kartu tai rodo, kad daugelio laukinė 
moteris jau seniai gyvena rėmuose, kurie ne visiškai atitinka 
moters būdą. Dauguma moterų kenčia dėl tokių apribojančių 
sąlygų ir dažnai elgiasi pasyviai, kol pajunta, kad visiškai 
prarado savo jėgas ir gyvybingumą. Dažnai moterys pir- 
miausia turi pakliūti į bėdą, kad ir vėl savyje atrastų laukinę 
moterį. Tuomet jos gali išsiveržti iš tų suvaržymų, kuriuos 
pačios sau prisiėmė. Netikėtai jos ir vėl turi priėjimą prie 
savo nesutramdomos jėgos. Jos jaučia, kokia jų tikroji pri- 
gimtis, kas jos yra iš tiesų. Jos žino, kad, kaip ir Tamara, turi 
pakeisti savo vaidmenį, idant gautų tai, ko reikia gyvenimui. 
Jos turi tapti aktyvios ir kažko imtis, kad jaustųsi energingos 
bei kupinos jėgų. Laukinė moteris taip pat nori džiaugtis 
jūsų stiprybe. 


Dažnai moterys su laukinės moters įvaizdžiu susieja furiją 
arba maištininkę, ožką arba raganą. Įdomu, kad žiniasklaida 
šiuos įvaizdžius, kurie anksčiau buvo laikomi negatyviais, 
šiandien pateikia kaip pavyzdžius. Ožka giriama, nes ji gali 
geriau gyventi. Jeigu atidžiau įsižiūrėtume, ką ožka reiškia, 
paaiškėtų, kad iš tikrųjų tai archetipinis laukinės moters, 
galinčios už save pakovoti, paveikslas. 

Arba skatinamos furiją įkūnijančios moterys. Furija reiškia 
nirštanti ir tūžtanti (furija = niršulys). Graikai furiją vaizda- 
vo su gyvatėmis vietoj plaukų. Iš jos plaukų ir burnos buvo 

svaidomos liepsnos. Graikijoje furija buvo siaubą keliančių 
keršto dvasių simbolis. Ksantipė, Sokrato žmona, kuri 
anksčiau buvo laikoma negatyviu nepatenkintos moters, ke- 
liančios savo sutuoktiniui sunkumų, pavyzdžiu, šiandien yra 
pateikiama kaip etalonas. Kaip Ksantipė Sokratui parodė, 
kieno balsas namuose viršesnis, taip ir furija turėtų elgtis 
su savo vyru, kuris viešumoje pateikia save kaip dorybės 
pavyzdį arba gabų organizatorių. Ksantipė turinti nuplėšti 
vyrui nuo veido kaukę. Tačiau toksai elgesys niekuomet 
neduoda nieko gero ir yra tiktai moters savarankiškumo 
karikatūra. Kitos moterys apibūdina save kaip raganas. 
Ragana simbolizuoja tai, kas jose yra nesutramdyta, jėgą, 
kylančią iš jų vidaus. 

Visi šie moterų įvaizdžiai turi ir pozityvią pusę. Galų gale tai 
visuomet yra laukinė moteris, per šias alegorijas išreiškianti 
save. Bet kartu tai yra tikrojo archetipo perdėtas vaizdavi- 
mas ir falsifikavimas. Jeigu laukinė moteris ilgą laiką būna 
užslopinta, ji išreiškia save tokiomis perdėtomis formomis. 
Tad svarbu, kad moterys sueitų į kontaktą su jose esančia 
laukine moterimi. Tada joms nereikalingi tokie perdėti savęs 
vaizdavimai, jos gyvena tomis jėgomis, kurios jose slypi. 
Laukinė moteris atveria joms nesuvaržytos ir netramdomos 
energijos potencialą, kurį turi kiekviena moteris. 


Laukinė moteris pažįsta ir savo ugningąją pusę, ji neneigia 
savo griaunančios energijos bei laukiniškumo. Tačiau ji 
išmoko su tuo dėmesingai apsieti. Kiekviena moteris pažįsta 
savo destruktyvias puses, savo neapykantą, pyktį ar niek- 
šiškumą. Ji neprivalo jų atsisakyti, priešingai, jose gali 
atpažinti įgimtus gabumus ir išmintį. Tuomet ši energija gali 
pavirsti kuriančiąja jėga, kažką išjudinančia jų gyvenime. 
Lygiai taip pat laukinei moteriai yra būdingas švelnumas 

bei atjauta viskam, kas yra pažeidžiama. Laukinės moters 
jėga visuomet tarnauja gyvenimui. 


Laukinės moters moteriškumas nėra nukreiptas prieš vyrą. 
Ji žino savo tvirtumą ir gali pripažinti vyro jėgą. Į tai, kas 
vyriška, ji žiūri kaip į tai, kas gali ją praturtinti. Todėl ji 
neprivalo savo galios projektuoti į vyrą, ji gyvena savo 
jėgomis. Ji nedaro iš vyro despoto, bet supranta, kad pati 
užslopina savo jėgas. 

Pavyzdžiui, kai kalbama apie atostogas ar kitus svarbius 
sprendimus ar norus, dažnai moterys jaučiasi savo partne- 
rio užgožtos. Jos pasakoja, kad tai jis viską sprendžia, o jų 
pačių ir jų norų - nepastebi. Bekalbant paaiškėja, kad vyras 
paprasčiausiai išsako tai, ko jis nori, o moteris dėl to dar 
nebūna tikra. Galbūt jai reikia daugiau laiko, kad galėtų 
apsispręsti. Bet kadangi dažnai ji atvirai to nepaprašo, 
nusprendžia vyras, o moteris kažkaip ištaria „taip“ - dalinį 
„taip“. Tada visiškai kita proga vyrui bus pranešta, kad 
visuomet pildomi tiktai jo norai, o ne jos... 

Jeigu mes, moterys, vyrui aiškiai neparodom, kaip iš tikrųjų 
jaučiamės sakydamos „taip“, kai iš tiesų manom „ne“, 
jeigu mes jam neleidžiam žinoti mūsų ribų, nes nevertinam 
pačios savęs, mes savo jėgas ne parodom, o užslopinam. 
Mes perkeliam jas į vyrą ir ten su jomis kovojam. 


Laukinė moteris kitiems aiškiai parodo, kad ji į save žiūri 
rimtai. Ji nesileidžia tiesiog nustumiama į šalį, bet parodo 
savo laukiniškumą ir gyvena su šia jėga. Ji žino, kad ta jėga 
padės jai kažką išjudinti, kad pasitelkusi, kas jai svarbu, 
Ji pasieks tikslą. Laukinė moteris parodo, kokia ji yra. Jos 
išraiška yra tikra ir aiški, ji suteikia dalykams tikslumo. 
Moteris, suteikianti pokalbiui tokį aiškumą, visuomet suku- 


TAMARA — LAUKINĖ MOTERIS 153 


ria gaivumo įspūdį. Tuo ji užkrečia ir kitus. Jos artumoje 
kiti taip pat gali būti aiškūs ir atviri. 


Verslo vadybos diskusijose, darbo grupių pasitarimuose arba 
tarybos, pavyzdžiui, parapijos bendruomenės, posėdžiuose, 
dažnai pokalbį į priekį stumia laukinė moteris. Ji permato 
tariamas kautynes, kurių dažnai diskusijų metu imasi vyrai, 
ir nukreipia juos į tikrąją problemą. Taip ji iš esmės prisi- 
deda prie sprendimo. 


Svarbu, kad laukinė moteris išdrįstų pasakyti tai, ką ji turi 
pasakyti, - nepaisydama, ar dėl to ji bus kitų mėgiama, ar 
ne. Tai laukinei moteriai antraeilis dalykas. Ji turi mėgti ir 
priimti save pačią su viskuo, kas jai priklauso. Taip ji taps 
laisva pirmiausiai nuo kitų nuomonės. 


Daugeliui moterų tai yra ilgas kelias. Juk būtent kitų nuver- 
tinančios pastabos jas paveikia ir atima pasitikėjimą. Laukinė 
moteris čia panaudoja savo jėgas, kad atsiribotų. Ji neleidžia 
kitiems atimti jos vertės. 


Per vieną savaitgalio seminarą moteris pasakojo, kad vie- 
nas vyras pokalbio metu ją nuvertino dėl jos moteriško būdo 
jausti ir galvoti. Ji tučtuojau į tai sureagavo ir pasakė jam, 
kad nesileisianti jo nuvertinama. Moteris buvo nustebusi, 
kaip greitai tas vyras atsitraukė ir dėl to atsiprašė. 


Laukinė moters pusė nebijo kūniškumo ir seksualumo. Tai 
jai leidžia jausti savo erotiškumą iš džiaugsmo, kad ji yra 
moteris. Kad jaustųsi erotiška, jai nebūtina, jog ją pastebėtų 
ir ja žavėtųysi vyrai. Ji tiesiog nori gyventi ir išreikšti savo 
moteriškumą. Būtent tai jai suteikia jausmingumo ir erotinį 
spinduliavimą, leidžia sukaupti drąsą, išsilaisvinti ir nevar- 
žomai mėgautis savo seksualumu. 

Deja, dauguma moterų yra praradusios šį moteriškumo 
džiaugsmą. Jeigu auklėjant buvo nuvertintas jų seksualu- 
mas, dažnai jos nebesijaučia laisvos natūraliai juo mėgautis. 
Moralizuojantys vertinimai ir kaltės jausmai dažniausiai 
moteris ilgam paveikia. Jaunos moterys šiandien jaučiasi 
labiau suvaržytos, nes ryškiai erotizuota žiniasklaida per- 
teikia įvaizdį, kurį jos sunkiai gali atitikti. Kaip tik čia reikia 
laukinės moters, kuri nuo to išsilaisvintų ir neleistų kitiems 
kištis į jos seksualumą bei erotiką. 


Ypač tos moterys, kurios yra patyrusios fizinę prievartą, 
atrasti laukinę moterį savyje įstengia tik su kitų pagalba. 
Joms reikia priėjimo prie savo ugningosios pusės, prie 
savo nesutramdomumo, kuris užtikrintų, kad niekas negali 
palaužti jų vidinės jėgos. Stiprų tokios jėgos pavyzdį rodo 
dvi jaunos moterys iš Belgijos, kurios būdamos mergaitės 
buvo vaikų prievartautojo aukomis. Jos drąsina kitas mo- 
teris neleisti niekam sunaikinti jų laukinio prado. 


Jeigu visuomenės normos per daug apriboja moters gy- 
vybingumą, reikalinga laukinė moteris, kuri galėtų iš šių 
normų išsiveržti. Laukinės moters laisvė reiškiasi tuo, kad ji 
gali rinktis, ar kai kuriose srityse mieliau bus draugijoje, ar 
dabar jai yra svarbiau pasilikti visiškai savyje ir taip ištverti 
savo vienatvę. 

Gyvendama Algau sutikau daug laukinių moterų. Kadangi 
jos yra visiškai susijusios su jas supančia gamta, jos turi 
tvirtą ryšį ir su savąja prigimtimi. Be abejo, šios moterys 
moka ir gerai prisitaikyti, tačiau laukinė jų pusė kaskart pra- 
siskina kelią. Iš gamtos joms pažįstamas tapsmo ir praeina- 
mumo ritmas, kuriuo jos pasinaudoja kaip pirmykšte jėga. 
Jeigu moteris gyvena palaikydama ryšį su gamta, išorėje 
ji gali veikti labai aktyviai. Bet ji žino, kada yra laikas vėl 

atsitraukti, kad iš naujo pasisemtų jėgų. Stebėdama gamtą 
ji gali ramiai palikti laiko vystymosi procesams. Ji jaučia, 
kada pribręsta metas situaciją keisti. 


Laukinė moteris šiuolaikinėms moterims sukelia priešta- 
ringus jausmus. Viena vertus, moterys žavisi šiuo įvaiz- 
džiu. Jos nujaučia laisvę, gyvumą ir jėgą, slypinčią šiame 
paveiksle. Bet kartu jo ir bijo. Baiminasi, ką gi pasakytų 
visuomenė, jeigu jos savyje prisileistų laukinę moterį. Dau- 
guma moterų jau yra per daug prijaukintos, kad galėtų sau 
leisti su ja gyventi. 


Mano seminaruose moterys užrašė tokias asociacijas lau- 
kinės moters tema: „Norėčiau tokia būti, bet per mažai 
savimi pasitikiu. — Man to trūksta, nes auklėjimas prislo- 
pino tokius jausmus kaip išdykėliškumas ir t.t. — Jaučiu, 
kad neatidėliodama noriu ją išreikšti, idant ji man teiktų 
energingumą, gyvenimo džiaugsmą, nepriklausomybę, stip- 
rybę ir kūrybingumą. — Labai aiškiai jaučiu laukinę savyje, 
tačiau per mažai ją realizuoju, ji man kelia baimę, bijau 
įtūžio, bijau savo stiprumo, kritikos, bijau sukelti nepa- 
sitenkinimą, bijau parodyti, kokia esu iš tikrųjų. “ 


Dažnai moterys bijo atskleisti savo laukinę pusę, nes 
tuomet jos nebebūtų ta klusni ir mėgstama moteris. O po- 
reikis būti mėgstamai kai kurioms moterims yra stipres- 
nis nei noras leisti gyventi jose esančiai laukinei moteriai. 
Kai kurios moterys negali džiaugtis savo jėga ir jos bijo. 
Jos yra taip užspaudusios savo jėgą, kad ši sprogtų, jei 
tik ją prisileistų. Tačiau laukinė moteris norėtų atskleisti 
moterims galią, kuri kitų žmonių nelygintų su žeme, bet 
padrąsintų jas pačias, parodytų joms aiškią kryptį, o ne 
smūgiuotų į visas puses. 

Galimybę leisti gyvent savo laukinei pusei moterys suranda 
ir išsakydamos tai, ką visos jaučia: „Kartais būna gana 
sunku, nepaisant kitų pasipriešinimo ir atmetimo, likti 
ištikimai savo laukinei moteriai. Norėčiau, kad mane pri- 
imtų, juk esu šios visuomenės dalis. Tačiau laukinė moteris 
manyje svaido energiją, šarmą, juoką, džiaugsmą... kartais 
tai veikia pritrenkiančiai.“ 

Kitos moterys mielai norėtų būti laukine moterimi, tačiau 
tam joms trūksta pasitikėjimo savimi. Viena moteris pasa- 
kojo apie savo dukterį, rodančią jai tokį laukiniškumą. Ma- 
tydama dukters siausmą ji suprato, kad ir pati turėtų turėti 
tos pašėlusios ir nepažabotos jėgos. Kai moteris jaučiasi 
išvargusi ir nusialinusi, tai visuomet būna ženklas, kad ji 
savyje atsiskyrė nuo laukinės moters. Jeigu ji užmezga 
ryšį su šiuo archetipu, pajunta energiją, šarmą, džiaugsmą 
gyventi. Tuomet visa tai iš jos liejasi. Dauguma moterų, 
vadovavusių savo šeimoms sunkiaisiais laikais, pavyzdžiui, 
karo metu, akivaizdžiai turėjo šį ryšį su laukine moterimi, 
nes dažnai turėdavo begalinės energijos. 


Tolimesni vaizdingi pasakymai taip pat susieja moteris su 
laukine moterimi: „Išsiveržti, šaukti, į nieką nekreipti dė- 
mesio. Erotika. Parodyti, kas aš esu! - Daryti, ką noriu. Gal- 
voti apie save. — Savęs realizavimas. — Laisvė, linksmumas, 
šokis, juokas, ašaros. Iki galo išgyventi kilimus ir kritimus. “ 
Tai pirmykščiai troškimai, slypintys kiekvienos moters viduj. 
Tačiau auklėjimas šią laukinę moterį dažnai būna sutramdęs. 
Čia kalbama ne apie tai, kad kiekviena moteris pirmiau- 
siai turėtų leisti pasireikšti laukinei savo pusei. Ji tik privalo 
pažinti nesutramdytas savo galias ir jausti, kada turėtų jomis 
pasinaudoti. Viena moteris rašė: „Aš myliu kasdienybę ir 
reguliarumą, man nereikia ir aš neieškau nieko laukinio. “ 

Matyt, šiai moteriai dabar nėra svarbiausias dalykas gyventi 
savo laukiniškumu. Ji gyvena tokioje fazėje, kurioje paklau- 
sios kitokios vertybės. Moteris neprivalo visuomet ir visur 
būti laukine moterimi. 

Tamara iš pradžių irgi buvo visiškai paprasta sutuoktinė. 
Tik tuomet, kai buvo pažeista jos teisė, ji įkūnijo laukinę 
moterį. Taip ir kiekvienos moters gyvenime būna skirtingų 
laikotarpių, kai priklausomai nuo aplinkybių išryškėja skir- 
tingi archetipiniai įvaizdžiai. Visuomet, kur moterys skun- 
džiasi vyrų priespauda, arba ten, kur jos pačios išsikelia sau 
per didelius reikalavimus, paklusdamos kitų lūkesčiams, 
reikalinga laukinė moteris, kuri išsiveržtų iš to užburto 
lūkesčių rato, kuri paprasčiausiai darytų tai, ką ji laiko sau 
reikalinga, kuri sektų vidiniu savo balsu ir pasitelkusi jėgas 
bei sumanumą pasiektų tai, kas jai gyvybiškai svarbu. 


Būtent tas moters laukiniškumas neleidžia, kad ji būtų su- 
silpninta, kad būtų apribotas jos gyvybingumas. Ir būtent 
asmeninės situacijos sunkumas gali moterį paskatinti ais- 
tringai siekti, kad jos gyvenimas galėtų pasikeisti į gera. 
Jeigu ji pati tampa aktyvi ir išdrįsta eiti neįprastais keliais, 
Ji patirs, kad jos moteriška galia veda ją gyvenimo link. 
Patirdama kančią laukinė moteris pasiekia pirmykštės 
savo moteriškumo galias. Ji žino, kada turi paleisti tai, kas 
praėję, kad įgytų naują gyvenimą. Šis vidinis žinojimas apie 
gyvenimo kaitą gali jai padėti pasipriešinti savo kentėjimui. 
Ji žino, kad yra ne pirma ir ne paskutinė kenčianti tokioje 
situacijoje. Pirmykštis jos instinktas jai sako, kad gyveni- 
mas niekuomet nebūna vien tiktai sunkus. Ir sunkumuose ji 
ieško to, kas lengva, ir tai suranda. Ji pasitelkia giliausiai 
slypinčias jėgas, kad lengviau pakelių savo gyvenimo sun- 
kumus. 

Kad vėl atrastumėm savyje laukinę moterį, mums reika- 
lingi kitų moterų, kurios tapo laisvos, pavyzdžiai ir visų 
pirma mums reikalingi prisiminimai apie mumyse esančią 
mergaitę, apie situacijas, kuriose dar jautėmės nesutram- 
dytos ir laisvos. Mūsų užduotis — vaiko spontaniškumą ir 
nevaržomumą susieti savo viduje su brandžia moterimi. 


Anselmas: Kaip tu patiri tavyje esančią laukinę moterį? Ko- 
kiose situacijose tau pirmiausia jos reikia? Ir kaip įkūnijusi 
savyje laukinę moterį tu reaguoji į aplinkinių nuomonę? 


Linda: Būdama vaikas apie prisitaikymą, žinoma, kai ką 
sužinojau iš savo mamos, tačiau kai matydavau ją su savo 
trimis seserimis, man tai būdavo šaunaus moteriškumo 
įsikūnijimas. Tas jų moteriškumas buvo energingas ir la- 
bai džiugus, šiuo pavyzdžiu aš ir norėjau sekti. Tačiau buvo 
metų, kai laukinė moteris manyje nelabai turėjo ko juok- 
tis. Ji buvo per daug suvaržyta. Be abejo, kartkartėmis ji 
švystelėdavo, tačiau negyveno visa savo jėga. Bet visada, 
kai prisimindavau savyje esančią mergaitę, pasirodydavo 
laukinė moteris, ir kuo vyresnė dariausi, tuo daugiau vėl 
savyje atrasdavau šito pirmapradiškumo. Laukinė moteris 
man padėjo išsilaisvinti nuo daug ko, kas man kadaise buvo 
taip svarbu. Ji man padėdavo suprasti, kada laikas paleisti 
tai, kas jau atgyvenę, ir atsiverti tam, kas nauja. Laukinė 
moteris man taip pat aiškiai rodo, kokie svarbūs yra glaudūs 
ryšiai su kitomis moterimis. Kitų moterų stiprybės ir gyve- 
nimo džiaugsmo patyrimas bei galėjimas tuo sustiprinti 
save pačią mane visuomet praturtina. Kai jaučiuosi išsekusi 
ir neryžtinga, žinau, kad per daug stengiausi prisitaikyti ir 
per mažai dėmesio skyriau savo laukinei pusei. Tačiau kaip 
tik ji padeda mano tikrajai prigimčiai išlikti budriai. 

Santykiuose su kitais man reikia laukinės moters, kai kiti 
nori manimi pasinaudoti arba kai žmonės pokalbio metu 
pilsto iš tuščio į kiaurą. Tuomet noriu tikslių įvardijimų, nes 
tik taip kažkas gali tapti gyva. Laukinė moteris man ypač 
reikalinga ir tuomet, kai ima trūkti ūpo. Tuomet vidinis bal- 
sas man sako: „Liaukis dejavusi, paleisk tai, kas praėję, 
pasidaryk iš to išvadas ir tapk aktyvi“. Tai man suteikia 
naujų jėgų, drąsos kažko imtis ir tai atlikti. 

Kitų nuomonė apie mano laukinę moterį šiandien manęs itin 
nejaudina. Tik aš pati žinau, kas man tinka ir ko man reikia. 
Žmonės, patys besinaudojantys laukine savo puse, labiau 
skatina laukinę moterį ir manyje, jie niekuomet jos neribotų. 
Kas pats viduje yra laisvas, gali leisti ir kiekvienam kitam 
būti laisvam. Man asmeniškai tai yra svarbus laukinės mo- 
ters aspektas. 


J 
į abaigos Žodis 


Savo seminaruose „Karalienė ir laukinė moteris“ prista- 
tau septynis moteriškumo įvaizdžius. Anselmas juos susiejo 
su Biblijos moterų paveikslais ir pridėjo dar septynis. Taip 
pristatėme keturiolika įvairių moterų įvaizdžių, parodančių, 
kokia įvairiapusė gali būti moteriška prigimtis: meniška ir 
išmintinga, mylinti ir motiniška, besijuokianti ir kovojanti, 
karališka ir laukinė. Moteriškumas gali būti toks margas 
kaip vaivorykštės spalvos. 


Kalbėdami apie archetipinius įvaizdžius, turime omenyje 
dvasinius išgyvenimus, kurie jau nuo seno jaudina žmones. 
Čia kalbama apie galias ir patirtis, kurios egzistuoja ir kurias 
išgyvena kiekviena moteris. Šias patirtis moteris gali suvokti 
arba ne, tačiau bet kokiu atveju tai išreiškia jos moteriškumą. 
Be abejonės, čia minimi archetipai neatskleidžia visos mo- 
teriškumo įvairovės. Tačiau jie aiškiai parodo, kokios gali 
būti moterys, kai neleidžia, kad jas veiktų kiti, o gyvena 
savomis jėgomis. Šie archetipai turėtų padrąsinti moteris net 
ir sunkiose situacijose pasikliauti savo stiprybe. 


Šios keturiolikoje paveikslų pavaizduotos moterys nevengė 
atsakomybės. Jos vertino savo gyvenimą ir priėmė sprendi- 

mus, išlaisvinusius jų naują energiją. Užuot dejavusios dėl 
esamos padėties, jos sukaupė savo jėgas, kad kažką pakeistų. 
Jos nebuvo idealios moterys. Stiprybę dažnai surasdavo po 
to, kai būdavo pasiekusios patį dugną. Jos patyrė nuvertinimą 
ir neteisybę, ištvėrė vienatvę ir bejėgiškumą, ko! galų gale 
buvo pasirengusios atsitiesti. Tos moterys ilgai laukė pagal- 
bos iš kitų, o jų vargas tik didėjo. Tiktai tuomet suprato, kad 
išeitis yra jose pačiose. Jos pajuto, jog turi visą reikiamą 
stiprybę, idant tuos sunkumus nugalėtų. 


Šiais laikais mes, moterys, jaučiamės ne kitaip. Mums irgi 
pažįstamas jausmas būti aplinkybių auka. Mes laukiame, kol 
kiti šias aplinkybes pakeis. „Aš negaliu“, dažnai man saky- 
davo moterys, kai jausdavosi aukomis. „Jei mano partneris, 
mano vaikas, mano kolega, mano situacija būtų kitokia, 
tuomet viskas būtų geriau.“ Mes daug mieliau kenčiam, 
užuot savo agresiją panaudojusios kaip jėgą tai pozicijai 
pakeisti. Bet su šia jėga mes galime kažką išjudinti. Tuo- 
met savo elgseną privalėtų pakeisti ir kiti, ir tai gali atnešti 
kažką naujo ir gyvybingo. 


Kovotoja mumyse vidinei aukai pasakytų: ,Sukaupk jėgas 
iv pakovok už save! Kelk savo sąlygas ir išsakyk, ko tau 
reikia!“ Karalienė jai aiškiai parodytų: „Nesusimenkink! 
Išsitiesk ir parodyk savigarbą. Būk verta savęs. Vertink savo 
jėgas ir nesikratyk atsakomybės. Priimk sprendimus pati!“ 


Laukinės moters energija pažadintų mus: „Liaukis nuo- 
latos būti širdinga ir maloni! Neprisitaikinėk, jei tau nuo 
to tik blogiau. Parodyk savo ugningąją pusę, jeigu kas 
peržengia tavo ribas. Klausyk, ką sako tavo vidus. Elkis pa- 
gal savo nuojautą, o ne pagal tai, ko iš tavęs tikisi kiti. Teisę 
gyventi suteik sau pati, niekas kitas už tave to nepadarys!“ 
Mes turime gausią paletę, iš kurios galime pasirinkti, kuri 

moteriškumo pusė mus stiprina ir mums padeda. 


Kaip ir tos Biblijos moterys, mes dažnai ištveriame sunkų 
laikotarpį, kol pagaliau esame pasirengusios atsitiesti. 
Leidžiame, kad kiti mums primestų kaltės jausmą, kai norime 
būti tik tuo, kas esame. Mes nesiliaujame pykti, kad gyveni- 
mas susiklostė ne taip, kaip jį įsivaizdavom. Mes leidžiame 
kitiems save vertinti ir šitaip atimti mūsų vertę. Pasyviai dėl 
ko nors kankinamės ir teisiame save už tai, kad nieko ne- 
darome. Tačiau, kaip ir tuose archetipiniuose paveiksluose, 
gali būti, kad būtent tuo laiku, kurį turime ištverti, sukaupi- 
ame vidines jėgas, idant galėtume pakilti. 


Mes privalome liautis save teisusios. Galvojam, kad mūsų 
silpnybės neturi teisės egzistuoti, kad gyvenime privalome 
būti stiprios ir nepriklausomos. Bet mes nesam idealios 
moterys, o moterys, kurios atranda save ir visa tai, ką tu- 
rime. Mes esame kaip Ieva, mūsų gyvybės motina. Todėl 
turime teisę kartais pabūti bejėge mergaite. Todėl mums 
reikia laiko, kad taptume pakankamai jautrios ir iškart pa- 
justume, kai kieno nors pastabos priverčia mus pasijausti 
silpnas. Todėl svarbu, kad sau pripažintume, jog ne kiekvie- 
noje situacijoje pasielgiame taip, kaip iš tiesų norėtume. 
Tai stiprybė tos mylinčiosios, kuri pirmiausia mus priima 
tokias, kokios mes esam. Išmintinga moteris padeda mums 
atpažinti ir pripažinti, kas dabar vyksta. Ji įspėja mus, kad 
per ilgai negailėtume savęs, ji ragina mus ko nors imtis. 
Tik mes pačios pažįstam savo prigimtį ir žinom, kada esam 
subrendusios situaciją keisti. Čia mus veda mūsų laukinė 
moteris. Ji mums pasako, kada yra tinkamas metas paro- 
dyti savąją jėgą ir grožį. Ji pažįsta gamtą ir nereikalauja, 
kad pumpurai išsprogtų žiemą. Pasitikėdama savo prigim- 
ties galia, ji duoda sau tiek laiko, kiek reikia, kol ji bus pa- 

sirengusi atsiverti, nes ji pasitiki savo prigimties galiomis. 
Šis pasitikėjimas suteikia jai laisvę sprendimus priimti kaip 
karalienei savo valdose. 

Šių moterų istorijos parodo, kad nuolatos buvo ir bus sunkių 
ir mūsų netenkinančių situacijų. Tačiau šios moterys su tuo 
nesusitaikė. Jos nusprendė pasinaudoti savo jėgomis, kad 
kažką pakeistų į gera. Būtent jomis moterys gali sekti ir 
šiandien. 


Kai pasikliaujame savo moteriška nuojauta, tuomet mums 
būna aišku, kas jau yra atgyvenę ir praėję, o kur dar turim 
kažką nuveikti, idant pagerintume savo situaciją. Kartais 
pirmiausiai turime viską prarasti, kad pradėtume mylėti ir 
vertinti pačias save. Tada meilė gyvenimui būna ypač stipri. 
Nelauktai imame paisyti savo jausmų ir gyvenimo troškimų. 
Šis dėmesys sau skatina mus veikti. Mes ir vėl žinom, kad 
niekas kitas negali už mus prisiimti atsakomybės, išskyrus 
mus pačias. 

Įsiklausiusios į savo vidinį balsą dažniausiai išgirstame, 
kad būtina kažką keisti. Tačiau troškimas išreikšti gyve- 
nime kažką naujo dažnai būna susijęs su baime paleisti 
sena. Jaučiamės draskomos vidinių prieštaravimų, nes ne- 
susigaudome, kas mums yra svarbiau: naujovių baimė ar 
jų troškimas? Mumyse esanti karalienė apsisprendžia. Ji 
klausia, ką mes labiau vertinam: saugumą ir tai, kas mums 
jau pažįstama, ar riziką ir žingeidumą? Jos sprendimą Ie- 
mia tai, kas mums yra svarbiau, kas mums leidžia jaustis 
gyvybingesnėms. Ir už tą sprendimą bei jo pasekmes atsa- 
kingos esam mes pačios. Karalienė nesigraužia vėliau sa- 
kydama: šis sprendimas buvo netinkamas. Ji skatina mus 
pasitikėti savimi. Mes sukaupėme patirties ir remdamiesi ja 
galim priimti sprendimus iš naujo. Biblijoje vaizduojamos 

moterys elgėsi savarankiškai ir nevengė atsakomybės. Jas 
tai išlaisvino nuo ankstesnių priklausomybių. Jos tapo sa- 
vimi pasitikinčios ir savarankiškos savo valdų karalienės. 


Tų moterų gyvenime taip pat ne kartą buvo sumenkintas jų 
moteriškumas. Tačiau jos nesileido, kad tai jas paveiktų. 
Jos pačios ėmė save vertinti. Mes, moterys, galėtumėm tuo 
vadovautis ir šiandien. Nors jaučiamės suformuotos mūsų 
kultūros krikščioniškų vertybių ir žinome Biblijos istorijas 
apie Jėzaus susitikimus su moterimis, tačiau dažnai nesu- 
vokiame to, ką jos iš tiesų atskleidžia. Jėzaus elgesys su 
moterimis yra aiškus ir nedviprasmiškas: jis jų nenuver- 
tina ir nemenkina. Jis nemoralizuoja, jeigu jos pažeidžia 
visuomenės normas, priešingai, brangina jų moteriškąją 
vertę. Jis moko jas gerbti save. Tai pakeičia jų gyvenimą. 
Šitai galėtų būti orientyras kiekvienai moteriai. Ir vis dėlto 
kaip dažnai mes savęs nevertinam. Verčiau renkamės tą 
menkavertiškumo jausmą, kurį kartą gyvenime mums jau 
primetė kiti. Laikas pagaliau išsivaduoti iš žmonių mums 
nubrėžtų apribojimų ir gyventi gerbiant save. 

Ne su visais įvaizdžiais gyvenam iš karto, kartais išreiškiam 
tik vieną jų aspektą. Nebūtina visą laiką būti tik laukine mote- 
rimi arba karaliene. Mūsų moteriškumas yra labai daugia- 
lypis. Atitinkamoje situacijoje galime savęs paklausti: kokio 
moteriško bruožo man dabar trūksta? Ar išmintingosios mo- 
ters, reginčios ne vien objektyvią tikrovę, bet žvelgiančios 
giliau bei padedančios man įgyti naują supratimą? Gal ko- 
votojos, kuri kaip tik dabar turėtų nubrėžti aiškias ribas, kad 
apsaugotų savo moterišką orumą? O gal besikeičiančiosios, 
kuri jaučia, kas jau sustabarėję ir privalo keistis? O gal 
man reikalinga menininkė, kuri laikinai paliktų visas pa- 
reigas ir užsiimtų kuo nors malonesniu? Koks įvaizdis man 

dabar suteiktų jėgų, ko aš norėčiau, kas vėl man įkvėptų 
džiaugsmo gyventi? 

Mums duotos jėgos, kad jomis naudotumės ir džiaugtumės. 
Savyje mes turime visas moteriškumo puses ir galime jas 
tarpusavyje sujungti. Būdama karalienė kartu esu ir laukinė 
moteris, ir besijuokiančioji. 


Tai turėdamas galvoje linkiu visoms moterims, susidomė- 
jusioms šioje knygoje aprašytais įvaizdžiais, kad atrastų savo 
sielose jau esantį potencialą ir suvoktų jį kaip jaudinančią 
užduotį. Nes būtent šį potencialą reikia vis labiau atskleis- 
ti, kad mūsų pasaulis būtų praturtintas moteriškomis ver- 
tybėmis ir taip taptų žmogiškesnis — spalvingesnis, šiltesnis 
ir švelnesnis. 


Mes norėtume padrąsinti visas moteris pasitikėti savo 
moteriška nuojauta ir parodyti savo stiprybę. Norėtume jas 
paskatinti džiaugtis, kad yra moterys, ir gyventi tuo, kas jos 
iš tiesų YRA. 

